Adeeb dhin dollar thakeh beynun kurin: Shainee | Mihaaru\nނޫސްވެރިންގެ ބައްދަލުވުމެއްގައި ފިޝަރީޒް މިނިސްޓަރު ޑރ. މުހައްމަދު ޝައިނީ ބައިވެރިވެވަޑައިގަންނަވަނީ. --- ފޮޓޯ: މިހާރު\n14 ޑިސެމްބަރ 2018 - 17:29 39 comments\n"އަވަސް" އިން ކޮންމެ ހުކުރަކު ގެނެސްދޭ ޕްރޮގްރާމްގައި ޝައިނީ ވިދާޅުވީ އަދީބު ހިންގެވި ކޮރަޕްޝަންގެ މައްސަލައެއްގެ މައުލޫމާތު އޭނާއަށް ކުރިން ލިބިވަޑައިގެންފައި ނުވާ ކަމަށާއި އެ މައުލޫމާތު ކުރިން އެނގިވަޑައިގެންނެވި ނަމަ އެ ކަމެއް، ކުރީގެ ރައީސް އަބްދުﷲ ޔާމީންގެ ސަމާލު ކަމަށް ގެންނެވީސް ކަމަށެވެ.\nއަދީބު ދެއްވި ފައިސާތަކަކުން ޝައިނީ ދިރިއުޅުއްވާ ގެއެއްގައި ލިފްޓެއް ހަރު ކުރި ކަމަށް މީގެ ކުރިން އަޑުފެތުރިފައިވެ އެވެ. އެކަން ޝައިނީ ކަށަވަރުކޮށް ދެއްވައި، ވިދާޅުވީ އެއީ އަނބިކަނބަލުންގެ ގޭގައި ލިފްޓެއް ހަރު ކުރަން ހޯއްދެވި އެހީއެއް ކަމަށާއި އެ ޑޮލަރުތައް ހޯއްދެވީ އަނބުރާ ދައްކަވާ ގޮތަށް ކަމަށެވެ.\n"އެއީ އަޅުގަނޑުގެ އަންހެނުންގެ ގެ، އެ ގޭގަ ލިފްޓެއް ލާފައި އެބަހުރި، އެ ގެއަށް ލިފްޓް ލާން ބޭނުންވާ ފައިސާ، ޑޮލަރު ނުލިބިގެން އަޅުގަނޑު އަދީބު ކައިރީގައި ބުނީމަ ޑޮލަރު ދިން،" ޝައިނީ ވިދާޅުވި އެވެ.\n"އެ ފައިސާ އަނބުރާ ދޭ ގޮތަށް އަދީބު އަތުން ނެގީ، އެކަމަކު އަޅުގަނޑު އެ ފައިސާ އަނބުރާ ދޭ ވާހަކަ ފަހުން ވެސް އަދީބު ކައިރީގައި ބުނާއިރަށް ބުނޭ ތިމަންނަ އެކަން ފަހުން ކުރާނަމޭ، އޭގަ މައްސަލައެއް އޮތިއްޔާ ބޮޑު މައްސަލައެއް އެއީ، އެކަމަކު ވެސް އަޅުގަނޑަށް އެނގިގެން އެޔަކު މައްސަލައެއް ނެތް،"\nޝައިނީ ވިދާޅުވި ގޮތުގައި، ސަރުކާރުގެ ތެރޭގައި އޭނާ އާއި އަދީބާއި ބަންޑާރަ ނައިބު މުހައްމަދު އަނިލް ވަރަށް އެއްކޮށް އުޅުއްވި އިރު ވެސް ހިޔާނާތުގެ މައްސަލައެއް ފާހަގައެއް ނުވެ އެވެ.\nއަދީބުގެ މައްސަލަތައް ފެންމަތިވުމާ އެކު އެކަމުގެ ތެރޭގައި ޝައިނީ ބައްދާލަން ވެސް ބަޔަކު މަސައްކަތްތަކެއް ކުރި ކަމަށް އޭނާ ވިދާޅުވި އެވެ. އެގޮތުން ފިޝަރީޒް މިނިސްޓްރީގެ ހުރިހާ ފައިލެއް ބެލި ކަމަށާއި ނަމަވެސް އެއްވެސް ރިޕޯޓަކުން އެއްވެސް މައްސަލައެއް ނުފެނުނު ކަމަށް ވެސް އޭނާ ވިދާޅުވި އެވެ.\nޝައިނީ ވިދާޅުވީ މިނިސްޓަރު ކަމާ ހަވާލުވެވަޑައިގެންނެވި ފަހުން، އެންމެ ގިނައިން އައި ފޯނު ކޯލަކީ ވަކި ރަށެއް ހުސްކޮށް އޮތްތޯ ބެލުމަށް ކުރާ ފޯން ކޯލްތަކެއް ކަމަށެވެ. އަދި އެގޮތަށް މައުލޫމާތު ހޯދަނީ ނާޖައިޒު ފައިދާތަކެއް ހޯދުމުގެ ބޭނުމުގައި ކަމަށް ވެސް ޝައިނީ ވިދާޅުވި އެވެ.\nމިނިސްޓްރީގައި ކޮރަޕްޝަންގެ އެއްވެސް ކަމެއް ހިނގާފައި ނުވާ ކަމަށް އޭނާ ތަކުރާރުކޮށް ވިދާޅުވި އެވެ.\nShainee vidhaalhuvanee launch govvaalumaa behey gothun Adheeb ge vaahaka gaboolukurehvey kamah!\nޝައިނީ ދާދި ފަހުން ވަނީ މިހާރު ގޭ ބަންދުގައި ހުންނެވި އަދީބާ ބައްދަލުކުރައްވައިފަ އެވެ. އެ ބައްދަލުވުމުގައި "ފިނިފެންމާ" ލޯންޗުކޮޅު ގޮއްވާލި މައްސަލާގައި އަދީބު އޭނާ ކައިރީ ދެއްކެވި ވާހަކަތައް ގަބޫލުކުރެއްވޭ ކަމަށް ވިދާޅުވި އެވެ. އެކަމަކު، ޕްރޮގްރާމްގައި އެކަމާ ގުޅޭ ތަފްސީލެއް ނުދެއްވަ އެވެ.\nޝައިނީ ވިދާޅުވީ ލޯންޗު ގޮއްވާލި ކަމަށް އަދީބު ތުހުމަތު ކުރަނީ އެހެން މީހަކަށް ކަމަށެވެ. ނަމަވެސް އެއީ ތުހުމަތުތަކަށް ވާތީ އެ މީހެއްގެ ނަން ހާމަ ކުރަން ބޭނުން ނުވާ ކަމަށް ޝައިނީ ވިދާޅުވި އެވެ.\nއިތުރު ލިޔުންތައް ކޮރަޕްޝަން ރިޝްވަތު ކުރީގެ މިނިސްޓަރު ޑރ. މުހައްމަދު ޝައިނީ އަހުމަދު އަދީބު ކުރީގެ ނައިބު ރައީސް އަދީބު އެމްއެމްޕީއާރްސީގެ ކޮރަޕްޝަން


Mugabe Ge Anehenunge Massala Eh Falhaa Aruvaalaifi - Vaguthu\nމުގާބޭގެ އަންހެނުންގެ މައްސަލައެއް ފަޅާ އަރުވާލައިފި\nދިގު މުއްދަތެއް ވަންދެން ޒިމްބާބްވޭގެ ރައީސްކަން ކުރެއްވި ރޮބަޓް މުގާބޭގެ އަނބިކަނބަލުން އަދި ކުރީގެ ފަސްޓް ލޭޑީ، ގްރޭސް މުގާބޭއާ ދެކޮޅަށް މައްސަލައެއް ތަޙުޤީޤު ކުރަން ފަށައިފިއެވެ.\nގްރޭސް އާ ދެކޮޅަށް ތަޙުޤީޤެއް ފަށާފައިވަނީ އެތުގެ ދަތް ނުވަތަ އައިވަރީ ވިއްކުމުގެ ވިޔަފާރި އޭނާ ކުރަމުންދާކަން، ފަޅާ އަރުވާލުމުންނެވެ. ގްރޭސް، މި ވިޔަފާރި ކުރަމުންދާކަން ފަޅާ އަރުވާލާފައިވަނީ އޮސްޓްރޭލިޔާގެ ވައިލްޑްލައިފް ފޮޓޮގްރާފަރ، އެޑްރިއަން ސްޓެއަރން އެވެ.\n"އަލްޖަޒީރާ" އާ ވާހަކަ ދައްކަމުން އެޑްރިއަން ބުނެފައިވަނީ އެތްތައް މަރައިގެންނާއި އައިވަރީ ރިޒާވުތަކުން ނަގައިގެން، ގްރޭސް، އޭނާގެ ކްލަޔަންޓުންނަށް އެތަކެތި ވިއްކަމުންދާކަން، ތިން މަސް ދުވަސްވަންދެން ކުރި ތަޙުޤީޤަކުން އެނގިފައިވާކަމަށެވެ.\nމި ތަކެތި، ކަމާ ބެހޭ ފަރާތްތަކަށް ނޭނގި ތަންތަނަށް ފޮނުވަމުންދަނީ ފަސްޓް ލޭޑީގެ މުދަލުގެ ގޮތުގައިކަމަށްވެސް ބުނެފައިވެއެވެ. އަދި، ޒިމްބާބްވޭގެ އެއަރޕޯޓުތަކުން އެޤައުމުގެ ފަސްޓް ލޭޑީގެ މުދާތައް ފާސް ނުކުރާގޮތަށް އޮންނަނީ ޕްރޮޓޮކޯލްތައް ހަދާފައެވެ.\nމިކަމާ ގުޅިގެން އެޤައުމުގެ މިހާރުގެ ރައީސް، އެމާސަން ނަންގަގުވާގެ އެޑްވައިޒަރަކު އަލް ޖަޒީރާއަށް ވިދާޅުވެފައިވަނީ އެކަން ތަޙުޤީޤުކޮށް، އެކަމުގައި ޝާމިލުވާކަމަށް ތުހުމަތުކުރެވޭ ފަރާތްތަކާ ސުވާލު ކުރަމުންދާކަމަށެވެ.\nއައިވަރީގެ ވިޔަފާރި ކުރުމަކީ ބައިނަލްއަޤުވާމީ މުއާހަދާތަކުން މަނާކުރާ ކަމެކެވެ.\nމާޗް 25, 2018 17:17\nމިތާ މުގާބޭގެ އަންހެނުންގެ ބައިވަރު މައްސަލަ ފަޅާއެރި! ކަދުރު، ހަނޑޫ، ބަކަރިލޭ، ޓެބުލެޓް.... އަދިވެސް!!\nޖުލައި 31, 2018 17:51\nތި ބުނާ މުގާބޭ ވަނީ3އަހަރު ފަހުން އަތަށް ގޮވައިގެން އިސްތިޢުފާދީފައި!


މިޑިޔާ ތައް ރެގިއުލޭޓު ކުރުމުގެ ނަމުގައި އިތުރު ކޮމިޝަނެއް – DhiDaily\nމިޑިޔާ ތައް ރެގިއުލޭޓު ކުރުމުގެ ނަމުގައި އިތުރު ކޮމިޝަނެއް\nތިން އިދާރާއެއް އެއްކޮށްލުމަށް ފަހު މީޑިއާ ކޮމިޝަނެއް އުފެއްދޭ ގޮތަށް ބިލެއް ފަރުމާކުރުމަށް، ބަންޑާރަ ނައިބުގެ އޮފީހަށް ލަފާދިނުމައް، ރައްޔިތުންގެ މަޖިލީހުގެ މިނިވަން މުއައްސަސާތަކާ ބެހޭ ކޮމިޓީއިން މިއަދު ފާސްކޮށްފިއެވެ.\nއެއްކޮށްލަން ލަފާދީފައިވާ އިދާރާތަކަކީ، އިންފޮމޭޝަން ކޮމިޝަނަރުގެ އޮފީހާއި ބްރޯޑްކާސްޓިން ކޮމިޝަނާއި މޯލްޑިވްސް މީޑިއާ ކައުންސިލެވެ. މިނިވަން މުއައްސަސާތަކާ ބެހޭ ކޮމިޓީއިން، މިމަސައްކަތް ކުރުމަށް ވަނީ ސަބް ކޮމިޓީއެއް އެކުލަވާލާފައެވެ. ސަބް ކޮމެޓީގެ މުގައްރިރު ވެލިދޫ ދާއިރާގެ މެމްބަރު މުހައްމަދު އަބްދުﷲ ޝަފީގު ވިދާޅުވީ އެގޮތަށް ނިންމީ މީޑިއާގެ ފަރާތްތަކާއި މީޑިއާ ކައުންސިލާއި ބްރޯޑްކޮމްއާ ވެސް ބައްދަލުކުރުމަށް ފަހު ކަމަށެވެ.\nއެ ތިން އިދާރާ އެއްކޮށްލުމަށްފަހު އެކުލަވާލާ މީޑިއާ ކޮމިޝަނުގައި ފަސް މެންބަރުން ހިމެނުމަށް ވަނީ އެދިފައެވެ. އެ މެމްބަރުން އައްޔަން ކުރާނީ ރައްޔިތުންގެ މަޖިލީހުގެ ރުހުމާ އެކު ރައީސުލްޖުމްހޫރިއްޔާގެ ފަރާތުންނެވެ. އެ ކޮމިޝަނަކީ މަޖިލީހަށް ޖަވާބުދާރީވާން ޖެހޭ ކޮމިޝަނެއް ކަމަށް ކޮމެޓީން ވަނީ ލަފާދީފައެވެ. އެކޮމިޝަނަށް ލިބިގެންވާ ބާރުތަކުގެ ތެރޭގައި މީޑިއާތަކަށް ލައިސަންސް ދޫކުރުމާއި، ފިޔަވަޅު އެޅުމާއި މީޑިއާތައް އުވާލުމުގެ ބާރު ހިމެނެއެވެ.


Alhugandakee makunudhoo dhaairaage zuvaanunge unmeedhu: raaee\nއަޅުގަނޑަކީ މަކުނުދޫ ދާއިރާގެ ޒުވާނުންގެ އުންމީދު: ރާއީ\nމަކުނުދޫ ދާއިރާއަކީ ވޭތުވެދިޔަ އަހަރުތަކުގައި ވަރަށް ނިކަމެތިކޮށް އޮތް ދާއިރާއެއް ކަމަށާއި އެޖެންޑާ 19 ގެ ތެރެއިން އެދާއިރާއަށް ތަރައްގީ ގެންނާނެކަމަށް މަކުނުދޫ ދާއިރާގެ އެމްޑީޕީގެ ކެންޑިޑޭޓް މުހައްމަދު ރާއީ ވިދާޅުވެއްޖެ އެވެ.\nރާއީ މިހެން ވިދާޅުވީ ޕަބުލިކް ސާރވިސް މީޑިއާ (ޕީއެސްއެމުން) ގެނެސްދޭ މަޖިލިސް ބަހުސްގައި މިއަދު ވާހަކަދައްކަވަމުންނެވެ.\nރާއީ ވިދާޅުވީ ދާއިރާގެ ޒުވާނުންގެ އުންމީދަކީ އެބޭފުޅާ ކަމަށާއި ދާއިރާގެ ތަރައްގީ އާއި ޒުވާނުންގެ ކުރިއެރުން ގެންނާނީ އެޖެންޑާ 19 މަޖިލީހުން ތަންފީޒުކޮށްގެން ކަމަށެވެ. އޭނާއަކީ ސަރުކާރުގެ ތެރެއިން އައިސްފައިހުރި ކެންޑިޑޭޓެއްކަމަށްވާއިރު ދާއިރާއަށް ބޭނުންވާ ކަންތައްތައް ކުރެވޭނީ އޭނާއަށް ކަމަށެވެ.\nރަށުގެ ދާއިރާގެ ތަރައްގީއަށް ކަންތައްތައް ކުރެވޭނީ ސަރުކާރު ކެންޑިޑޭޓަކަމަށް އޭނާ ވިދާޅުވި އެވެ.\nއެޖެންޑާ 19 ގައި ހުރި ކަންތައްތައް ތަންފީޒުކޮށް ދާއިރާ ތަރައްގީކުރާނެކަން ސަރުކާރުން ރައްޔިތުންނަށް ދައްކާނެކަމަށް ރާއީ ވިދާޅުވި އެވެ. ދާއިރާގައި ގިނަ މައްސަކަތެއް ހުރި ކަމަށާއި އެކަންކަން ހައްލުކުރެވޭނީ އެ ދާއިރާތަކަށް ތަރައްގީ ގެނެވިގެން ކަމަށެވެ.\nރައްޔިތުންގެ ފުއްދުންތެރިކަން އިތުރުކޮށް މައްސަލަތައް ހައްލު ހޯދައިދޭނެކަމަށް ވިދާޅުވަމުން ރާއީ ވިދާޅުވީ އެޖެންޑާ 19 އަކީ ހުރިހާ ކުލައެއްގެ މީހުން ތަރައްގީ އާއި ފުއްދުންތެރިކަން ގެނެސްދޭނެ އެޖެންޑާއެއް ކަމަށެވެ. ކުމުންދޫއަށް ނިސްބަތްވާ ރާއީ ވިދާޅުވީ ކައުންސިލްތަކަށް މާލީ ބާރުވެރިކަން ފޯރުކޮށްދީ ރަށުވަންތަކަން ގެނުވާނެ ކަމަށެވެ.


އިންޑިއާއިން ފިޔާ އެކްސްޕޯޓު ކުރުން މަނާ ގައުމުތަކުގެ ތެރޭގައި ރާއްޖެ ނުހިމެނޭނެ – Dhuvas Online\nމާލޭ ބާޒރުމަތީގައި ބަހައްޓާފައި ހުރި ފިޔާ އަދި އަލުވި ބަސްތާތަކެއް -- ދުވަސް ފޮޓޯ: ނަޒީމް ނައުޝާދު\nއިންޑިއާއިން ފިޔާ އެކްސްޕޯޓު ކުރުން މަނާ ގައުމުތަކުގެ ތެރޭގައި ރާއްޖެ ނުހިމެނޭނެ\nއިންޑިއާއިން ފިޔާ އެކްސްޕޯޓު ކުރުން މަނާ ކުރިޔަސް ރާއްޖެ އާއި އެކު ކުރެވިފައިވާ މަޝްވަރާތަކުގެ ތެރެއިން އިންޑިއާ އިން ރާއްޖެއަށް ފިޔާ އެކްސްޕޯޓު ކުރާނެ ކަމަށް ފޮރިން މިނިސްޓްރީން ބުނެފި އެވެ.\nއިންޑިއާގައި ފިޔާ ލިބުމުގައި ދަތިތަކާއި ކުރިމަތިވެގެން އެ ގައުމުގެ ސަރުކާރުން ވަނީ އިއްޔެއިން ފެށިގެން އިންޑިއާއިން އެހެން ގައުމުތަކަށް ފިޔާ އެކްސްޕޯޓު ކުރުން މަނާކޮށްފައި އެވެ.\nމިކަމާއި ގުޅިގެން ފޮރިން މިނިސްޓްރީން މިއަދު ބުނި އެގޮތަށް އެ ހަމަޖެއްސި ނަމަވެސް ޓުޓިކުރިން އަދި ކޮޗިން އިން މެދުނުކެނޑި ދިވެހިރާއްޖެއަށް ފިޔާ އެކްސްޕޯޓް ކުރެވޭނެ ކަމަށެވެ. އެ މިނިސްޓްރީން ބުނީ މިދިޔަ މަހުގެ 11 ވަނަ ދުވަހު އިންޑިއާގެ ޑިރެކްޓަރު ޖެނެރަލް އޮފް ފޮރިން ޓްރޭޑްގެ ފަރާތުން ނެރެފައިވާ ނޮޓިފިކޭޝަންގައި ވާގޮތުން އިންޑިއާއިން މިހާރުވެސް، އަދި ކުރިއަށް އޮތްތަނުގައިވެސް ހާލަތުގެ ގޮތުން ތަކެތީގެ އެކްސްޕޯޓް މަނާކުރި ނަމަވެސް، ދިވެހިރާއްޖެއަށް ފޮނުވޭ ކާބޯތަކެތީގެ ޒަރޫރީ ބާވަތްތަކުގެ އެކްސްޕޯޓް މެދުނުކެނޑި ކުރިއަށްދާނެއެވެ.\nއެ މިނިސްޓްރީން ފިޔާ އަލުވި، ހަނޑޫ، ގޮދަން ފުށް، މުގު އަދި ބިސް ފަދަ ތަކެތީގެ ކޯޓާ ރާއްޖެއަށް އިތުރުކޮށްދީފައިވާ ކަމަށެވެ. އަދި މި ތަކެތި ރާއްޖެއަށް ގެނައުމުގައި ދެ ގައުމުގެ ދެމެދުގައި ފަށާފައިވާ ކާގޯ ފެރީން އިތުރު އެހީތެރިކަމެއް ލިބޭނެ ކަމަށް މިނިސްޓްރީް ބުނެ އެވެ.\nޓުޓިކުރިން ބަންދަރުން ސެޕްޓެމްބަރު 21 ވަނަ ދުވަހު ފެށުމަށް ހަމަޖެހިފައިވާ ކާގޯ ފެރީ ސާވިސް ކޯޗީއިން އެކްސްޕޯޓް އައިޓަމްތައް ހިފައިގެން ފުރަތަމަ އައުމަށް ހަމަޖެހިފައިވަނީ ސެޕްޓެމްބަރ 26 ގައި ކުޅުދުއްފުއްޓަށެވެ. އަދި ކުޅުދުއްފުއްޓަށް ފަހު ސެޕްޓެމްބަރ 28 ގައި މާލޭގައި ބަންދަރުކުރާނެއެވެ.\nމި ކާގޯ ފެރީ ހިދުމަތަކީ ޒަރޫރީ ތަކެތީގެ ސަޕްލައި މެދުނުކެޑި ދެމެހެއްޓުމަށްޓަކާއި އިންޑިއާގެ ބޮޑުވަޒީރު ނަރޭންދްރަ މޯދީ އާއި ރައީސް ސޯލިހް ކުރެއްވި މަޝްވަރާތަކަށް ފަހު އަޅުއްވާފައިވާ ފިޔަވަޅެކެވެ. ފެރީ ސާވިސްގެ ސަބަބުން ދިވެހި އެކްސްޕޯޓް ވެސް ކުރިއަރައިގެންދާނެއެވެ.\nމިނިސްޓްރީން ބުނީ ފެރީ ހިދުމަތުގެ ސަބަބުން ދިވެހި އެކްސްޕޯޓް ވެސް ކުރިއަރައިގެންދާނެއެވެ. އެގޮތުން ދިވެހި މަހުގެ ބާވަތްތަކީ މަހުގެ އުފެއްދުންތައް އިންޑިއާއަށާއި ޔޫރަޕުގެ ބާޒާރުތަކަށް އެކްސްޕޯޓް ކުރުމަށް މަގުފަހިވެގެންދާނެއެވެ.


ޤައުމީ ދިގުފެތުމުގެ 13 ވަނަ މުބާރާތް މިއަހަރު ހއ. ދިއްދޫގައި — Ihavandhoo.com\nޤައުމީ ދިގުފެތުމުގެ 13 ވަނަ މުބާރާތް މިއަހަރު ހއ. ދިއްދޫގައި\nސްވިމިންގ އެސޯސިއޭޝަނުން ބުނެފައި ވަނީ އެ އެސޯސިއޭޝަންގެ އެގްޒެކެޓިވް ކޮމިޓީން ހަމަޖައްސާފައިވަނީ ޤައުމީ ދިގުފެތުމުގެ މުބާރާތް މާލެ ނޫނީ މާލެ ހިމެނޭ ސަރަޙައްދުގައި ބޭއްވުމުގެ ބަދަލުގައި މިއަހަރުން ފެށިގެން ކޮންމެވެސް އެއް އަތޮޅެއްގައި ބޭއްވުމަށެވެ. މިގޮތުން މިއަހަރުގެ މުބާރާތް ބާއްވަން ހަމަޖައްސާފައިވަނީ ހއ. ދިއްދޫގައެވެ.\nރާއްޖޭގައި ބާއްވާ ފެތުމުގެ އެންމެ ދިގު ރޭސްތައް ހިމެނޭ މި މުބާރާތް ހއ. ދިއްދޫގައި މިއަހަރުގެ މޭމަހުގެ6އަދި7ވަނަ ދުވަހު ބޭއްވުމަށް ހަމަޖައްސައި މިހާރު ވަނީ އެކަން ހއ. ދިއްދޫ ކައުންސިލަށާއި ހއ. އަތޮޅު ކައުންސިލަށް އަންގާފައެވެ.\nދިއްދޫގައި ބާއްވާ ޤައުމީ 13 ވަނަ ދިގުފެތުމުގެ މުބާރާތުގައި އޮންނާނީ5ކިލޯ މީޓަރުގެ ދިގުމިނުގެ ރޭހާއި 1 ކިލޯ މީޓަރުގެ ދިގުމިނުގެ ރޭހެވެ. އަންހެން ފެތުންތެރިންނާއި ފިރިހެން ފެތުންތެރިން ވަކިވަކިން ވާދަ ކުރާގޮތަށް ހަމަޖެހިފައިވާ މިރޭހުގައި 1 ކިލޯ މީޓަރުގެ ރޭސް ހާއްސަކޮށްފައި ވަނީ ޢުމުރުން 35 އަހަރުން މަތީގެ މީހުންނަށް ކަމަށް އެ އެސޯސިއޭޝަނުން ބުނެއެވެ.\nޤައުމީ ދިގުފެތުމުގެ މުބާރާތުން އެކި ވަނަތަކަށްދާ ފެތުންތެރިންނަށް ފައިސާގެ އިނާމާއި މެޑެލް ދިނުމަށް ހަމަޖެހިފައި ވާއިރު މުބާރާތުގައި ބައިވެރިވުމުގެ އެންމެ ފަހުގެ ތާރީޚަކީ 2016 މޭމަހުގެ 1 ވަނަ ދުވަހުގެ 14:00 އެވެ.\nމުބާރާތުގެ ޤަވާޢިދާއި މުބާރާތުގައި ބައިވެރިވާން އެދޭ ފޯމު އެސޯސިއޭޝަންގެ ވެބްސައިޓުން ޑައުންލޯޑް ކުރެވޭނެ ކަމަށާއި ހއ. ދިއްދޫ ކައުންސިލް އިދާރާއިންވެސް މުބާރާތުގެ ޤަވާޢިދާއި ފޯމު ލިބެންހުންނާނެ ކަމަށް ސްވިމިންގ އެސޯސިއޭޝަނުން ބުނެއެވެ.


6 Rashehgai positive rate mathi\nހަ ރަށެއްގައި ޕޮޒިޓިވް ރޭޓް މަތި\nނައިފަރު: އެ ރަށުން ވަނީ ގިނަ އަދަދެއްގެ ކޮވިޑް ޕޮޒިޓިވް ކޭސްތައް ފެނިފައި\nމާލެ ފިޔަވައި އާބާދީގެ ނިސްބަތުން ފަސް ޕަސެންޓަށްވުރެ ސާމްޕަލް ޕޮޒިޓިވްވި ރޭޓް މަތިވެފައިވާ ހަ ރަށެއް އެޗްޕީއޭ އިން އިއުލާނު ކޮށްފި އެވެ.\nކޮވިޑް-19 އިން ދިފާއުވާން ޖަހާ ވެކްސިންގެ ދެ ޑޯޒް ޖެހުމުން ކަރަންޓީނު ނުވެ ރަށްރަށަށް ދެވެ އެވެ. އެ އުސޫލެއް އާންމު ކޮށްފައިވާއިރު އެ އުސޫލުގައި ބުނެފައިވަނީ އާބާދީގެ 60 ޕަސެންޓް މީހުންނަށް ކޮވިޑް ވެކްސިންގެ ޑޯޒްތައް ހަމަވެފައިވާނަމަ އެ ރަށަކަށް ކަރަންޓީނާ ނުލާ ދަތުރު ކުރެވޭނެ ކަމަަށެވެ. އަދި އާބާދީގެ 60 ޕަސެންޓް މީހުންނަށް ކޮވިޑް ވެކްސިންގެ ޑޯޒްތައް ހަމަވެފައިނުވާ ރަށްްރަށަށް ވެކްސިންގެ ދެ ޑޯޒް ފުރިހަމަކޮށް ދެ ހަފުތާ ވެފައިވާ މީހުނަށް ކަރަންޓީނާ ނުލައި ދެވޭނެ އެވެ.\nނަމަވެސް އެފަދަ މީހުނަށް ދަތުރު ކުރެވޭނީ ރަށެއްގައި ބަލި އުޅޭ ނިސްބަތް ފަސް ޕަސެންޓަށްވުރެ މަތި ރަަށަކުން އެ ނޫން ރަށަކަށް ދަތުރުކުރާނަމަ ޕީސީއާރު ނެގެޓިވް ޓެސްޓާއެކު އެވެ. އަދި ވެކްސިން ޖެހުމަށް ޝަރުތު ހަމަނުވާ ކުދިން އެފަދަ މީހުންނާއެކު ދަތުރުކުރާނަމަ ޕީސީއާރު ނެގެޓިވް ޓެސްޓެއް ބޭނުންވާނެ އެވެ.\nމިވަގުތު ޖުމްލަ 11 ރަށެއް މޮނީޓަރިންގެ ހާލަތަށް ގެންގޮސްފައިވީ ނަމަވެސް ފަސް ޕަސެންޓަށްވުރެ މަތި ޕޮޒިޓިވް ރޭޓް މަތިވެފައި ވަނީ މާލެ ސަރަހައްދު ނުލައި ޖުމްލަ ހަ ރަށެކެވެ.\nފަސް ޕަސެންޓަށްވުރެ ޕޮޒިިޓިވް ރޭޓް މަތި ރަށްތައް\nނައިފަރު މާލޭ ސިޓީ އެޗްޕީއޭ + މާޅޮސް މާމިގިލި ހުރާ ދިއްފުށި ވޭމަންޑޫ ކޮވިޑް-19 ކޮވިޑް ވެކްސިން ލޮކްޑައުން ޕްރޮޓޮކޯލް


Neha Ah Anhen Kuhjaku Libijje\nނޭހާއަށް އަންހެން ކުއްޖަކު ލިބިއްޖެ\n1 އަހަރު,2މަސް, 16 ގަޑި, 13 މިނެޓް, 20 ސިކުންތު ކުރިން 5440އައިޝަތު ޝިމްނާ\nނޭހާ އަދި އަންގަދު\nބޮލީވުޑުގެ ތަރި ނޭހާ ދޫޕިޔާގެ ދެމަފިރިންނަށް އަންހެން ކުއްޖަކު ލިބިއްޖެ.\nނޭހާ ދޫޕިޔާ އަދި އަންގަދު ބޭދީއަށް އަންހެން ކުއްޖަކު ލިބިފައިވާކަން އިއުލާންކޮށްފައިވަނީ މިއަދުގެ ވަގުތެއްގައެވެ. ނޭހާ ވިހާފައިވަނީ މިއަަދު ހެދުނު އެގާރަ ޖަހާ އެހާކަން ހާއިރުގައި ކަމަށް މީޑިއާ ރިޕޯޓްތަކުގައި ބުނެފައިވެއެވެ. އަދި މަންމަޔާއި ދަރިފުޅުގެ ހާލުވެސް ރަނގަޅު ކަމަށް އިންޑިއާގެ ނޫސްތަކުގައިވެއެވެ.\nނޭހާ އަދި އަންގަދު ކައިވެނިކޮށްފައިވަނީ މިއަހަރުގެ މެއިމަހުގައެވެ. ކައިވެނި ކުރިތާ މާގިނަދުވަހެއް ނުވަނީސް ނޭހާ ބަނޑުބޮޑުކަން އިއުލާންކޮށްފައިވާއިރު ގިނަ ބަޔަކު ދިޔައީ އޭނާއަށް ފާޑުކިއުން އަމާޒުކުރަމުންނެވެ.އެގޮތުން ގިނަ ބަޔަކުވަނީ އޭނާ ބަނޑުބޮޑު ވެފައިވަނީ ކައިވެނީގެ ކުރިން ކަމަށް ބުނެފައެވެ.\nނޭހާ ވަނީ އޭނާ ބަނޑު ބޮޑު ދުވަސްވަރުވެސް ވަރަށް ބުރަކޮށް މަސައްކަތް ކޮށްފައެވެ. އެގޮތުން އޭނާގެ ޝޯ، ނޯފިލްޓަރ ނޭހާގެ ޝޯއެއް ފާއިތުވުި ހަފްތާގައިވެސް ގެނެސްދީފައެވެ. އޭގެ އިތުރުން އޭނާ ވަނީ އެތައް ފެޝަން ޝޯއެއްގައިވެސް ބައިވެރިވެފައެވެ.


Un'genumugai keiytherikamuge filaavalhuthah hilhurathugefaanuge vaahakain | Mihaaru\nމޫސާގެފާނާއި ޚިޟްރުގެފާނުގެ ވާހަކަ އަކީ އެއިން އެތައް ފިލާވަޅުތަކަކާއި އިބުރަތްތަކެއް ލިއްބައިދޭ ވާހަކައެއް.\nއުނގެނުމުގައި ކެތްތެރިވުމުގެ ފިލާވަޅުތައް ޚިޟްރުގެފާނުގެ ވާހަކަ އިން\n18 އޮކްޓޯބަރ 2019 - 20:352comments\nމޫސާގެފާނާއި ޚިޟްރުގެފާނުގެ ވާހަކަ އަކީ އެއިން އެތައް ފިލާވަޅުތަކަކާއި އިބުރަތްތަކެއް ލިއްބައިދޭ ވާހަކަ އެކެވެ. މިގޮތުން ޢިލްމުގެ މުހިންމު ކަމާއި އޭގެ މާތްކަމާއި ޢިލްމުވެރިންގެ ގަދަރުގެ މަތިވެރިކަމާއި އުނގެނުމާއި އުންގަންނައި ދިނުމުގައި ދެ ފަރާތުން ސަމާލުވާންޖެހޭ އަދަބުތަކާއި މި ނޫން ވެސް އެތައް ފިލާވަޅުތަކެކެވެ. މި ދެންނެވި ކަންކަމަށް ކުރީގެ ދެ ލިޔުމެއްގައި ވާނީ އަލިއަޅުވާލެވިފަ އެވެ. މި ލިޔުމުގައި ވެސް މި ބަލައިލަނީ ހަމަ ޢިލްމާ ގުޅުން ހުރި ކަމަކަށެވެ. އެއީ ޢިލްމު ހޯދުމުގައި ކެތްތެރިވުމާ ގުޅޭ ގޮތުން މި ވާހަކަ އިން ދަސްވާ ފިލާވަޅުތަކަށެވެ.\nމޫސާގެފާނަކީ އުލުލްޢަޒުމްގެ ބޭފުޅެކެވެ. އެންމެ އަނިޔާވެރި ޖައްބާރު ރަސްރަސްކަލުންގެ ތެރެއިން ވެސް ފިރްޢައުނަކީ އަރާ ހުރި މީހެކެވެ. އޭނާގެ ފަރާތުން ކުރިމަތިވި އިދިކީލި ކަމާއި އުރެދުމަށް މޫސާގެފާނު ކެތްތެރިވެވަޑައިގެންނެވި އެވެ. ނަބީންނަށް ތަބާވުމުގައި މުޅި ތާރީޚުގައި ވެސް އެންމެ ނޭއްގާނީކަން ދެއްކި ބަނީއިސްރާއީލުންގެ ފަރާތުން ކުރިމަތިވި އެންމެހައި ކަންކަމަށް ވެސް މޫސާގެފާނު ކެތްތެރިވެވަޑައިގަތެވެ. މަދްޔަނަށް ކުރެއްވި ދަތުރުފުޅުގައި ދިމާވި ކަންކަމާއި އެ ތަނުގައި ދިރިއުޅުއްވަން ހޭދަކުރެއްވި 10 އަހަރު ވެސް ކެތްތެރިކަން ތަހައްމަލް ކުރެއްވެވި އެވެ. ނަމަވެސް މިފަދަ ކެތްތެރި އަދި އެހާމެ ހިތްވަރުގަދަ ބޭފުޅަކު ﷲ ގެ އަމުރުފުޅަށް ކިޔަމަން ގަތުމުގެ ގޮތުން ޢިލްމެއް ހޯދުމަށް އެދި ޚިޟްރުގެފާނުގެ އަރިހުގައި ދެންނެވުމުން ލިބުނީ އަޖައިބު ކުރުވަނިވި ރައްދެކެވެ.\n"ހަމަކަށަވަރުން، ކަލޭގެފާނަކަށް ތިމަން ކަލޭގެފާނާ އެކުގައި ކެތްކުރެއްވުމަކަށް ކުޅަދާނަވެގެނެއް ނުވާނެ ތެވެ." (އަލްކަހްފު 67). ސަބަބެއްގެ ގޮތުގައި ޚިޟްރުގެފާނު ވިދާޅުވީ "ކަލޭގެފާނަށް އެކަމެއްގެ ހަގީގަތް އެނގިވަޑައިނުގަންނަވާ ކަމެއްގެ މައްޗަށް ކަލޭގެފާނަށް ކެތްކުރެއްވޭނީ ފަހެ، ކޮންފަދަ އަކުންތޯ އެވެ؟" (އަލްކަހްފު 68). މިފަދައިންނެވެ.\nމޫސާގެފާނަށް ލިބިވަޑައިގެންނެވި ތަޖުރިބާތަކާއި ހޯއްދެވި ކާމިޔާބުތަކަށް ބަލާއިރު މިފަދަ ކަމަކަށް ކެތްކުރައްވަން އެކަލޭގެފާނަށް މަދުވަނީ ކޮން ސިފަތަކެއްތޯ އެވެ؟ އެންމެ ފަހަރެއްގެ ހަމަލާ އަކުން މީހެއްގެ ފުރާނަ ދުއްވާލުމުގެ ޖިސްމާނީ ބާރުފުޅު ހުއްޓެވެ. ހަނަފަސް ސަހަރާގައި ގިނަކަންޏާ އެތައް މޭލެއްގެ ދުރު ދަތުރު ކުރެއްވުމުގެ ހިތްވަރުފުޅު ހުއްޓެވެ. ގަނޑުވަރު ތެރޭގައި އަރާމު ދިރިއުޅުއްވުން ތަޖުރިބާ ކުރެއްވުމާ އެކު ވެސް ބުރަ، އުދަނގޫ ދިރިއުޅުއްވުމެއް އެތައް އަހަރެއް ވަންދެން ތަހައްމަލު ކުރެއްވުމުގެ ގާބިލުކަން ހުއްޓެވެ. ފިރުޢައުނުގެ ތަޚުތު ގުޑުވައިލައި އޭނާގެ ލަޝްކަރު އިނދަޖައްސާލާ ވަރުގެ ހިތްވަރު ގަދަކަން ލިބިވަޑައިގެންނެވި އެވެ. ތަފާތު އުނދަގޫތަކާއި ދުއްތުރާތައް ތަހައްމަލް ކުރެއްވުމުގެ ކުޅަދާނަކަން ހުއްޓެވެ. ވީމާ މިފަދަ ބޭފުޅަކަށް ޢިލްމެއް އުނގެނިވަޑައިގަންނަވަން އުނދަގޫފުޅު އެވީ މިކަމަށް ކުފޫ ހަމަނުވާތީކީ ނޫނެވެ. ހިތްވަރުފުޅާއި އަޒުމްފުޅު ނެތިގެންނެއް ނޫނެވެ. އެހެން ނަމަވެސް އެއީ ދިމާވެ ވަޑައިގަންނަވާނެ އަޖައިބު ކުރުވަނިވި އަދި ސިއްސުވާލަނިވި ކަންކަމުގެ ފަހަތުގައި ފޮރުވިފައިވާ ހަގީގަތްތައް، އެކަންކަން ދިމާވުމުގެ ކުރިން މޫސާގެފާނަށް އެނގިވަޑައިގެންފައި ނުވުމުންނެވެ.\nހަގީގަތުގައި މިއީ ވަރަށް ގިނަ މީހުންނަށް ކެތްކުރަން އުނދަގޫ ކަމެކެވެ. ކަމަކާ ގުޅިފައި ހުންނަ އޭގެ ހާލަތްތަކާއި އެކަމަށް އަސަރު ކޮށްފާނެ ކަންކަމާއި އެފަދަ ކަމެއްގައި މާޒީގައި ކަންވެފައިވާ ގޮތާއި އެކަމުގެ ނަތީޖާ ނުކުމެދާނެ ކަމަށް ލަފާކުރެވޭ ގޮތްތައް ތިމާ އަށް ރަނގަޅަށް ފަހުމް ނުވާ ނަމަ އެކަމާ މެދު ނިންމޭ ނިންމުންތަކަށް ކެތްކުރަން ވަރަށް އުނދަގޫވެ އެވެ. ދިރިއުޅުމުގައި ދިމާވާ ކަންކަމުގައި ތަޖުރިބާކާރުން ނިންމާ ނިންމުންތަކަށް ބައެއް ފަހަރު އަހަރެމެންނަށް ކެތް ނުކުރެވެނީ މިހެން ވެގެންނެވެ. މައިންބަފައިންގެ ނަސޭހަތް ގަބޫލު ކުރަން ބައެއް ފަހަރު އުނދަގޫވަނީ މިހެން ވެގެންނެވެ. ދީނީ ގޮތުން ގަބޫލު ކުރަންޖެހޭ ބައެއް ކަންކަމާ ޖަދަލު ކުރެވެނީ މިހެން ވެގެންނެވެ. ދީނަށް ތަބާވުމަށްޓަކައި ކުރަންޖެހޭ ކަންކަމުގައި ގިނަ ފަހަރު ކެތްތެރިވާން އުނދަގޫވަނީ މިހެން ވެގެންނެވެ.\nޚިޟްރުގެފާނާ ބައްދަލުވެވަޑައިގަތުމުގެ ކުރިން މޫސާގެފާނަށް ކުރިމަތިވެ ވަޑައިގެންނެވި ގިނަ ކަންކަމުގައި އެހާ ބޮޑު ކެތްތެރިކަމެއް ފެނިގެން އެ ދިޔައީ އެ ކަންކަމާ ގުޅުން ހުރި އެންމެހައި ކަންކަމާއި ތަސައްވުރު ކުރެވޭ ނަތީޖާތައް ރަނގަޅަށް އެނގިވަޑައިގަންނަވާތީ އެވެ. ނަމަވެސް ޚިޟްރުގެފާނާ އެކު މި ފެއްޓޭ ދަތުރުގައި ދިމާވެވަޑައިގަންނަވާނެ ކަންކަމަކީ އެ ކަންކަމާ ގުޅޭ ޢިލްމު މޫސާގެފާނަށް ލިބިވަޑައިގެންފައި ނުވާ ކަންކަމެވެ. މި ކަންކަމަށް މޫސާގެފާނަށް ކެތްތެރިވެވަޑައިނުގެންނެވޭނެއޭ އެންމެ ފުރަތަމަ ވެސް ޚިޟްރުގެފާނު ވިދާޅުވީ މިހެން ވެ އެވެ. މީގެ އިތުރުން މޫސާގެފާނަކީ، ﷲ އަށްޓަކައި ނުވަތަ ހައްގު ދެމެހެއްޓުމަށްޓަކައި އަބަދުވެސް އަވަސްވެ ވަޑައިގަންނަވާ ބޭފުޅަކަށް ވުމެވެ. މިގޮތުން ބަނީއިސްރާއީލުންގެ މީހަކަށް ޤިބްޠީއެއްގެ ފަރާތުން ލިބެމުން ދިޔަ އަނިޔާ ހުއްޓުވަން އެކަލޭގެފާނު އަވަސްވެ ވަޑައިގަތެވެ. ޝުޢައިބުގެފާނުގެ ދެ ދަރިކަނބަލުންނަށް ހައްގު ފުރުސަތު ނުލިބި އެތައް އިރެއް ވާން ފެށުމުން އެ ހައްގު ހޯއްދަވައި ދެއްވަން އަވަސްވެ ވަޑައިގަތެވެ. ބަނީއިސްރާއީލު މީހުން ގެރި އަށް އަޅުކަން ކުރާތަން ފެނިވަޑައިގަތުމުން އަތްޕުޅުގައިވާ ވަޙީގެ ފިލާތައް އެއްލަވާލައްވައި ހާރޫނުގެފާނުގެ އިސްތަށިފުޅުގައި ހިއްޕަވައި ދަންމަވައިގެންނެވި އެވެ.\nމި ސަބަބުތަކާ ހުރެ، އުނގެނުމުގެ ދަތުރު ފެއްޓެވުމުގައި ޚިޟްރުގެފާނު މޫސާގެފާނަށް ހަގީގަތުގައި އެ ދެއްވެވީ އިންޒާރެކެވެ. މީގެ ރައްދުގައި މޫސާގެފާނު ވިދާޅުވީ "ﷲ އިރާދަކުރެއްވިއްޔާ، ތިމަންކަލޭގެފާނީ ކެތްތެރިއަކު ކަމުގައި ކަލޭގެފާނު ދެކެވަޑައިގަންނަވާނޫ އެވެ. އަދި އެއްވެސް އަމުރަކަށް ކަލޭގެފާނަށް ތިމަންކަލޭގެފާނު ނުކިޔަމަންތެރިވެވަޑައެއް ނުގަންނަވާނަމޭ." އެވެ. (އަލްކަހްފު 69). ނަމަވެސް މި ވަޢުދާ އެކު ވެސް މޫސާގެފާނަށް ހަމަ ކެތްތެރިވެ ވަޑައިނުގެންނެވޭނެކަން ޚިޟްރުގެފާނަށް އެނގިވަޑައިގަންނަވާތީ ޝަރުތެއް ކުރެއްވެވި އެވެ. އެއީ ކުރިމަތިވާ ކަންކަމުގައި އެކުލެވޭ ހަގީގަތްތައް ބަޔާން ކޮށްދިނުމުގެ ކުރިން، އެކަންކަން ހިނގަމުންދާ ވަގުތުގައި އެއްވެސް ކަމަކާ ދޭތެރޭ ސުވާލު ނުކުރެއްވުމުގެ ޝަރުތެވެ. (އަލްކަހްފު 69). މޫސާގެފާނަކީ ބައެއް ފަހަރު ކަންކަމަށް އަވަސްވެ ވަޑައިގެން ގޮތް ނިންމަވާ ބޭފުޅެއް ކަމުގައި ވިޔަސް ކެތްތެރިވާން ވަރަށްބޮޑަށް ތަޖުރިބާ ލިބިވަޑައިގެންފައިވާ ބޭފުޅެކެވެ. އެހެންވެ މިފަދަ ކަމެއްގައި ވެސް ކެތް ނުކުރެއްވޭނެ ކަމަކަށް ހީފުޅެއް ނުކުރައްވަ އެވެ. އެހެންވެ ކެތްތެރިވެ ވަޑައިގަންނަވާނަމޭ ވިދާޅުވީ އެވެ.\nނަމަވެސް ކުރިފުޅުމަތީ ކަންކަން ހިނގަން ފެށުމުން އެ ކަންކަމުގެ ބޭރުފުށުން ފެންނަން ހުރި ކަންކަމުގެ މައްޗަށް ބިނާ ކުރައްވައި ސުވާލުތައް ކުރެއްވެވީ އެވެ. ފުރަތަމަ ހާދިސާ އަށް ފަހު ސުވާލު ކުރެއްވުމުން ޚިޟްރުގެފާނު ވިދާޅުވީ "ހަމަކަށަވަރުން، ތިމަންކަލޭގެފާނާ އެކުގައި ކަލޭގެފާނަށް ކެތްކުރެއްވުމަކަށް ކުޅަދާނައެއް ނުވާނެއޭ ތިމަންކަލޭގެފާނު ނުދަންނަވަންތޯ އެވެ؟" (އަލްކަހްފު 72). މޫސާގެފާނު އުޒުރު ދެއްކެވީ އެއީ ހަނދުމަފުޅު ނެތުމެއް ކަމަށެވެ. ވީމާ އެކަން އެހާބޮޑު ކަމަކަށް ނުހައްދެވުމަށާއި އެކަލޭގެފާނުގެ ކަންތަކަށް ދަތިކަމެއް، އުނދަގުލެއް ނުޖެއްސެވުމަށް އެދިވަޑައިގަތެވެ. (އަލްކަހްފު 73). އެކަމަކު ދެވަނަ ފަހަރު ވެސް ސުވާލު ކުރެއްވީ އެވެ. ޚިޟްރުގެފާނު ކުރިން ވިދާޅުވި ބަސްފުޅު މި ފަހަރު ވެސް ހަނދުމަފުޅު ކޮށްދެއްވި އެވެ. މި ފަހަރު މޫސާގެފާނު ވިދާޅުވީ، ދެން މީގެ ފަހުން ސުވާލެއް ކޮށްފިއްޔާ އެ ހިސާބުން މި އުނގެނުމުގެ ދަތުރު އެއްކޮށް ނިންމާލެއްވިޔަސް މައްސަލައެއް ނެތް ކަމަށެވެ. އަދި އެހާރުން އެކަމަށް ޚިޟްރުގެފާނަށް އުޒުރެއް ލިބިވަޑައިގަތީ ކަމަށެވެ. (އަލްކަހްފު 76) އެކަމަކު މި ފަހަރު ވެސް ހަމަ އެއްޗެއް ވިދާޅުވީ އެވެ. ނަތީޖާއެއްގެ ގޮތުން އުނގެނުމުގެ ދަތުރު ނިމުނީ އެވެ. އަދި ދަތުރުގައި ދިމާވި، މޫސާގެފާނަށް އެ ކަންކަމާ ކެތް ނުކުރެއްވުނު، ކަންކަމުގެ ޚަބަރުތައް ޚިޟްރުގެފާނު ދެއްވީ އެވެ. (އަލްކަހްފު 78).\nމި ޚުލާޞާ ކޮށްލީ ޚިޟްރުގެފާނާއި މޫސާގެފާނުގެ ވާހަކައިގައި ހިމެނޭ ބައިތަކުގެ ތެރެއިން އުނގެނުމުގައި ކެތްތެރިވުމާ ގުޅޭ ގޮތުން ހުރި ކަންކަން އެކަންޏެވެ. އެ ވާހަކައިގައި ހިމެނޭ ހުރިހާ ކަމެއް ނޫނެވެ. އެއީ ޢިލްމު އުނގެނުމުގައި ކެތްތެރިވުމާ ގުޅޭ ގޮތުން މި ވާހަކަ އިން ދަސްވާ ފިލާވަޅުތަކަށް އެކަނި ބަލައިލުމަށެވެ. އެއްވެސް ޝައްކެއް ނެތް ގޮތުގައި މިއިން އަޅުގަނޑުމެންގެ ދިރިއުޅުމުގައި ބޭނުން ހިފިދާނެ ވަރަށް މުހިންމު ފިލާވަޅުތަކެއް އެބަ ދަސްވެ އެވެ.\nއެންމެ ފުރަތަމަ ކަމަކީ ދިރިއުޅުމުގައި ދިމާވަމުންދާ ކަންކަމުގެ ހުރިހާ ހަގީގަތްތައް އަހަރެމެންނަށް ނޭނގޭނެ ކަން ގަބޫލު ކުރުމެވެ. ދެވަނަ ކަމަކީ ކަންކަމުގެ ހަގީގަތްތައް އެނގޭ މިންވަރަކުން އެކަމަކާ މެދު ނިންމާ ނިންމުންތައް ފުރިހަމަވެފައި ހިކުމަތްތެރިވާނެ ކަމެވެ. މި ވާހަކައިގައި ޚިޟްރުގެފާނަށް ލިބިވަޑައިގެންނެވި ޢިލްމުގެ ތެރޭގައި ﷲ ގެ ވަޙީ ނުވަތަ އިލްހާމު ހިމެނެ އެވެ. އެހެންކަމުން މިފަދަ ފުރިހަމަ ގޮތަކަށް އަހަރެމެންނަށް ކަންކަން ނުނިންމުނަސް ޚިޟްރުގެފާނުގެ ތަޖުރިބާ އާއި ދުރު ވިސްނުންފުޅުގެ މައްޗަށް ބިނާކޮށް ވެސް ބައެއް ކަންކަން ނިންމެވި އެވެ. ތިންވަނަ ކަމަކީ ކަންކަން އެނގި ތަޖުރިބާ ކޮށްފައި ތިބޭ މީހުން ނިންމާ ނިންމުންތަކަށް ފާޑުކިޔުމުގައި އަވަސްވެ ނުގަތުމުގެ މުހިންމު ކަމެވެ. ހަތަރުވަނަ ކަމަކީ ހުރިހާ ކަމެއް އެންމެ މޮޅަށް ދެނެވޮޑިގެންވާ ފަރާތުގެ އަމުރުފުޅުތަކަށް ކިޔަމަން ވުމުގައި ބަހަނާ ދައްކައިގެން ނުވާނެ ކަމެވެ. ފަސްވަނަ ކަމަކީ ﷲ ގެ މިންވަރުފުޅަށް އަހަރެމެން ފާޑުކިޔައިގެން ނުވާނެ ކަމެވެ.ﷲ އީ ޙަކީމުވަންތަ ޢަދުލުވެރި ރަސްކަލާނގެ ކަމަށް ވާއިރު އެކަލާނގެ މިންވަރުފުޅުގައި ބޭއިންސާފެއް ނުވާނެކަން ގަބޫލު ކުރުމެވެ. ހަވަނަ ކަމަކީ ތިމާ އަށް ނޭނގޭކަން ގަބޫލުކޮށް ކަންކަމުގެ ހަގީގަތް ހޯދަން ސުވާލު ކުރުން މުހިންމު ކަމެވެ. ހަތްވަނަ ކަމަކީ ވެރިންނާއި މައިންބަފައިންނާއި މުރައްބީން ވެސް ކަންކަމުގެ ފަހަތުގައި ފޮރުވިފައިވާ ހިކުމަތްތައް ބަޔާން ކޮށްދެވޭ ހާލަތަކަށް ދިއުމުން ބަޔާން ކޮށްދޭން ޖެހޭނެ ކަމެވެ. އަދި ބަޔާން ކުރެވެން ނެތް ނަމަ ފަހުން ބަޔާން ކޮށްދޭނެ ކަން އަންގައިދީ ކެތްތެރިވާން އެދުމެވެ. މި ފަދަ ފިލާވަޅުތަކުން ދިރިއުޅުމުގައި އިބުރަތް ލިބިގަތުން މުހިންމެވެ.\nއިތުރު ލިޔުންތައް ކޮލަމް އިސްލާމް ދީން ތައުލީމް ޤުރުއާން\nކޮލަމް ކޯދު: ބަޤަރާ ސޫރަތުގެ މައްޗަށް ބަލައިލުމެއް


އުރީދޫ އިން “އެސްއެމްއެސް ސްކްރެބަލް” ގެ ނަމުގައި 600،000 ރ. ގެ އިނާމު ކަނޑައެޅިފައިވާ މުބާރާތެއް ތަޢާރަފް ކޮށްފި – Dhuvas Online\nއުރީދޫ އިން “އެސްއެމްއެސް ސްކްރެބަލް” ގެ ނަމުގައި 600،000 ރ. ގެ އިނާމު ކަނޑައެޅިފައިވާ މުބާރާތެއް ތަޢާރަފް ކޮށްފި\nއުރީދޫގެ ހާއްސަ ޕްރޮމޯޝަންތަކަށް ލިބެމުންދާ ތަރުހީބާއި އެކު، އެކުންފުނިން “އެސްއެމްއެސް ސްކްރެބަލް” ގެ ނަމުގައި 600,000 ރުފިޔާގެ އިނާމުތަކެއް ކަނޑައެޅިފައިވާ މުބާރާތެއް މިއަދު ތަޢާރަފްކޮށްފިއެވެ.\nއެސްއެމްއެސް މެދުވެރިކޮށް ކުޅެވޭ މި މުބާރާތުން އެންމެ ގިނަ ޕޮއިންޓް ހޯއްދަވާ ފަރާތްތަކަށް ލިބޭ އިނާމުތަކުގެ ތެރޭގައި އައިފޯން 7، އައިފޯން7ޕްލަސް އަދި އެޕަލްގެ އެންމެ ފަހުގެ މެކްބުކްޕްރޯ ހިމެނެއެވެ.\nމިއަދު ތަޢާރަފް ކުރެވުނު މިމުބާރާތުގައި ބައިވެރިވެވޭ ގޮތަކީ:\n. 4242 އަށް “GO” ޖައްސަވާފައި ފޮނުވާ\n. ކޮންމެ ބައިވެރިއަކަށް ވެސް އަކުރުތަކެއް އެކުލެވޭ އެސްއެމްއެސް އެއް ލިބިގެންދާނެ\n. މިއަކުރުތައް ބޭނުންކޮށްގެން ބަސް ހެދުމަށްފަހު 4242 އަށް އެސްއެމްއެސް ކުރައްވާ\n. ރަނގަޅު ބަހެއް ނަމަ އެބަހުގައި ހިމެނޭ ކޮންމެ އަކުރަކަށް 100 ޕޮިންޓު ލިބިގެންދާނެ\n. ލިބިފައިވާ އަކުރުތައް ބަދަލު ކުރުމަށް “CHANGE” ނުވަތަ “NEXT” ޖެއްސެވުމަށް ފަހު 4242 އަށް ފޮނުއްވާ، އަކުރުތައް ބަދަލު ކުރައްވާ ކޮންމެ ފަހަރަކު އިތުރު 50 ޕޮއިންޓް ލިބިގެންދާނެ\nކޮންމެ ހަޕްތާއެއްގައި ވެސް އެންމެ ގިނަ ޕޮއިންޓް ހޯއްދަވާ ބައިވެރިޔާ އަށް އައިފޯން7ޕްލަސް އެއް ލިބިގެންދާނެއެވެ. ހަމައެއާއި އެކު ހަފްތާތެރޭގައި ދެވަނައަށް އެންމެ ގިނަ ޕޮއިންޓް ހޯއްދަވާ ބޭފުޅަކަށް އައިފޯން7އެއް ލިބޭނެއެވެ.\nމިމުބާރާތް ކުރިއަށް ގެންދިޔުމަށް ހަމަޖެހިފައިވަނީ 100 ދުވަހުގެ މުއްދަތަކަށެވެ. އަދި މީގެ އިތުރުން ކޮންމެ މަހަކުވެސް އެންމެ ގިނަ ޕޮއިންޓް ހޯއްދަވާ ބައިވެރިއަކަށް އެޕަލްގެ އެންމެ ފަހުގެ މެކްބުކް ޕްރޯ އެއް ލިބިގެންދާނެ ކަމަށްވެސް އުރީދޫ އިން ވަނީ ބުނެފައެވެ.\nއެސްއެމްއެސް ސްކްރެބަލް އާއިބެހޭ އިތުރު މަޢުލޫމާތު ހޯއްދެއްވުމަށް “HELP” ޖައްސަވާފައި 4242 އަށް އެސްއެމްއެސް ކުރެއްވުމުން އެމަޢުލޫމާތު ލިބޭނެ ކަމަށާއި މީގެ އިތުރުން އުރީދޫ ގެ ވެބްސައިޓް ooredoo.mv އިންވެސް އެމަޢުލޫމާތު ލިބޭނެ ކަމަށް އުރީދޫ އިން ވަނީ ބުނެފައެވެ.


Jinni Ulhey Geakah Vadhelan Hingaa! - Vaguthu\nޖިންނި އުޅޭ ގެއަކަށް ވަދެލަން ހިނގާ!\nމިއީ ޖިންނި އުޅޭ ގެއެކެވެ. މި ގެއަށް ވަންނަން ބޭނުންހެއްޔެވެ؟ އެ ފުރުސަތު އެބައޮތެވެ. އެކަމަކު ބިރުން ފިތްކަނޑައިގެންދާ ވަރު ވެއެވެ. މިއީ ޝާރްޖާހްގައި ހުންނަ ޓްރެޑިޝަނަލް ގޯސްޓް ހައުސް އެވެ. މިއީ މިހާރު އެތައް ބަޔަކު ވަންނަން ދާ ތަނެކެވެ.\nމި ގެއަކީ ޖިންނި އުޅޭ ގެއެކެވެ. އެކަމަލު އަސްލު ޖިންނިއެއް ނޫނެވެ.\nއެތަނުގައި ރޫހާނީ އަދި ޖިންނި ފަދަ އެއްޗެހި އުޅޭ ކަމަށް ބުނެ މީހުން ބިރުގަންނަވަން ވެގެން އަޑުތަކެއް ފެތުރިފައި ވެއެވެ.\nމިހާރު ޝާރްޖާހްގައި ފާހަގަކުރަމުންދާ ޝާރްޖާހް ހެރިޓޭޖް ދުވަސްތަކަށް ހާއްސަކޮށް، މިހާރު އެ ބިރުވެރި ގޭގައި އެ ހުރީ ކުރީގެ ބިރުވެރި ވާހަކަތަކަށް ބިނާކޮށް ހަދާފައި ހުރި ރޫހާނީ ގޮތްތަކަށް ހަދާފައިވާ ތަކެއްޗެވެ.\n"މިއީ އެކަން މިހާރުގެ ޖެނެރޭޝަންއަށް ކިޔާދިނުމުގެ ގޮތުން ކުރިއަށްގެންދާ ހަރަކާތެއް" އެ ޓީމުން ވަނީ ބުނެފައެވެ.\nއެތަަނަށް ވަންނަން މަސައްކަތް ކުރާ މީހުންނަށް ބިރުވެރި ކަންތައްތަކާއި ކުރިމަތިލާނެއެވެ. އެގޮތުން އެތަނުގެ އެތެރޭގައި ބިރުވެރި އަޑުތަކާއި، މަރުވެފައިވާ ކަމަށް ހެެދިގެން ތިބޭ މީހުންނާއި، ޖިންނީގެ ކުޅިވަރުތަކާއި އެއްޗެހި ފެނިގެން ދާނެއެވެ.\nމިއީ ކުރިން އަޑުއިވިފައި ހުރި ބިރުވެރި ވާހަކަތައް އާއްމުންނާއި ހަމައަށް ގެނެސްދިނުމަށް ހިންގާ ހަރަކާތެއް ކަަމަށް ވެއެވެ. އަދި މިތަނަށް ވަންނަ މީހުން އުޅެން ޖެހެނީ ބިރުން ކަމަށްވެސް ވެއެވެ.\nއޭޕްރީލް 6, 2021 22:17\nއޭޕްރީލް 10, 2021 09:03\nކުރީގައި ރާއްޖޭގައި ވަރަށްގިނައިން ކާނިވާ ތައް ހަދާނެ. އެކޮންމެ ތަނެއްގާ ބިރުވެރި ހޮހޮޅަ ކިޔާތަނެއް ވެސް ހަދާނެ. އެތަނަށް ވަނީމާވެސް ކަންތައްހުންނަނީ ހަމަ ތިޔަގޮތަށް. އެއީ ޖިންނި އުޅޭތަނެއްނޫން.


ފުލުހުން ފިޔަވަޅު ނޭޅުމުން އުފާ ވީޑިއޯ މެދުވެރިކޮށް އިސްލާމް ދީނަށް ފުރައްސާރަ ކުރަނީ - Suvaadheeb\nއާޓިކަލް ޕޯސްޓްކުރީ ސުވާދީބު2ހަފުތާ ކުރިން يناير 13, 2020 042\nADS BY RAINBOW\n“ރާއްޖޭގެ އާބާދީގެ ބޮޑު ބަޔަކީ އިސްލާމް ދީން ގަބޫލު ނުކުރާ މީހުން. އެމީހުން އިސްލާމް ދީނުގެ ހަމަތަކެއް ގަބޫލެއް ނުކުރޭ. ރާއްޖޭގައި އެހެން ދީނަކަށް އުޅުމަކީ މަނާކަމެއް. އެހެން ކަމުން އެމީހުން ތިބެނީ އެކަން ސިއްރުކޮށްގެން. ނަމާދުވެސް ގިނަ ފަހަރު ނުކުރޭ. ހަމަ އެކަނި، މަދު ފަހަރެއްގައި ހުކުރު ނަމާދަށް ގޮސް އުޅޭ،” އޭނާ ޕޯސްޓުކޮށްފައިވާ ފުރަތަމަ ވީޑިއޯގައި ބުނެފައިވެއެވެ.\nދީނާ ދެކޮޅަށް ވާހަކަ ދައްކާ މީހުންނާ މެދު ސަރުކާރުން އެކަށީގެންވާ ފިޔަވަޅު އަޅާފައިނުވާ ކަން ފާހަގަ ކުރެވެއެވެ. އެގޮތުން ރުސްތުމްގެ މައްސަލާގައިވެސް ފަހުން ފުލުހުން ވިދާޅުވީ އޭނާ އަކީ “ނަފުސާނީ މައްސަލަ” ހުންނަ މީހެއް ކަމަށާއި ޑޮކްޓަރަށް ދައްކަން މާލެ ގެނެސްފައިވާ ކަމަށެވެ. އެފަހުން އޭނާއާ މެދު އަމަލު ކުރި ގޮތެއް އެނގެން ނެތެވެ. މީޑިއާތަކުން އެމައްސަލައިގެ މައުލޫމާތު ހޯދަން ގުޅި ނަމަވެސް މައުލުމާތު ލިބިފައެއް ނުވެއެވެ.\n“ރާއްޖޭގައި އެބަ ތިބި މީހުން މަރާ މީހުންވެސް. ރޭޕް ކުރާ މީހުންވެސް އެކަމަކު އިންޒާރުތައް ލިބެނީ ހަމައެކަނި އިސްލާމް ދީނާ ދެކޮޅަށް އަޑުއުފުލާ މީހުންނަށް. ދިވެހި ސަރުކާރުން އެބަ ޖެހޭ ރައްޔިތުންނަށް އިސްލާމް ދީނުގެ ހަމަތަކާއި އުސޫލުތައް ރައްޔިތުންނަށް ކިޔައިދޭ. ސްކޫލުތަކުގައިވެސް ކިޔަވައިދެނީ އިސްލާމް ދީނުގެ އަސްލު ހަމަތަކަށް ފުށޫ އަރާ ގޮތަށް. އަދި ވަކި އުމުރަކަށް ދިއުމުން އިންޓަނެޓު މެދުވެރިކޮށް ދީނާ ބެހޭ މައުލުމާތު ހޯދާއިރު ލިބެން ހުންނަށް މައުލުމާތާއި ކިޔަވައިދީފައި ހުރި މައުލޫމާތުތަކުގައި ފުށޫ އެރުންތަކެއް ހުންނާތީ ގިނަ ފަހަރު އިސްލާމް ދީން ދޫކުރަން އެ ކުދިން ބޭނުންވޭ،” އޭނާ ބުނެފައިވެއެވެ.\nބައެއް ކުދިން އިސްލާމް ދީން ދޫކޮށްލާއިރު ބައެއް ކުދިންނަށް އިންޓަނެޓު މެދުވެރިކޮށް ޖިހާދު ކުރުމަށް ހިތްވަރު ލިބޭ ކަމަށްވެސް ބުނެފައިވެއެވެ. އަދި “ޖިހާދީ ޓެރަރިސްޓުން” ބޭތިއްބުމަށް އަގު ބޮޑު ޖަލެއް ސަރުކާރުން ހަދާފައިވާއިރު އިސްލާމް ދީނާ ދެކޮޅު މީހުންނަށް ވަކި ޚާއްސަ އުސޫލެއް ކަނޑައަޅާފައި ނޯންނަ ކަމަށްވެސް އެ އަންހެނާ ބުނެފައިވެއެވެ.\n“ދީނީ މީހުން ގަބޫލު ކުރަނީ ސުނާމީ ފަދަ ބޮޑެތި ކާރިސާތައް ހިނގަނީ އަންހެން ކުދިން ލާ އަންނައުނުގެ ސަބަބުންނާއި އެއްޖިންސުން ގުޅުން ހިންގާތީ ކަމަށް. ވާރޭ ނުވެހި ދުވަސް ވެއްޖެއްޔާ ސަރުކާރުން ދީނީ އިލްމުވެރިންނަށް އަންގަނީ ދުއާ ކުރަން. އެކަން އެހެން ކުރަނީ ފަގީރު މީހުންގެ ކޮންޓްރޯލް ހޯދުމަށް،” އޭނާ ބުނެފައިވެއެވެ.\nސުވާދީބު 10 މަސް ކުރިން أبريل 13, 2019\nފަސް އަހަރު ނިމޭއިރު އައްޑޫގައި 60،000 މީހުން ދިރިއުޅޭނެ: ނަޝީދު\nސުވާދީބު3ހަފުތާ ކުރިން يناير 7, 2020\nސުވާދީބު7ގަޑި ކުރިން يناير 26, 2020\n7 ގަޑި ކުރިން يناير 26, 2020 0\nސުވާދީބު 11 ގަޑި ކުރިން يناير 26, 2020\n11 ގަޑި ކުރިން يناير 26, 2020 0


Trump beyzaaru vaa kahala aa vaahakathakeh: Naslee thafaathukurumuge bodeh | Mihaaru\nޓްރަމްޕް ބޭޒާރުވާ ކަހަލަ އާ ވާހަކަތަކެއް: ނަސްލީ ތަފާތުކުރުމުގެ ބޮޑެއް\nއެމެރިކާގެ ރައީސް ޓްރަމްޕް: އޭނާގެ ކުރީގެ ވަކީލު ސިފަކުރަނީ އެއީ ނަސްލީ އިމްތިޔާޒު ގެންގުޅުއްވާ ބޭފުޅެއް ކަމަށް\n08 ސެޕްޓެމްބަރ 2020 - 09:37\nނަސްލީ ތަފާތުކުރުމުގައި އެމެރިކާގެ ރައީސް ޑޮނަލްޑް ޓްރަމްޕަކީ "ބޮޑެއް" ކަމަށް، އޭނާގެ ކުރީގެ ވަކީލް މައިކަލް ކޯހެންގެ ފޮތުގައި ލިއުމުން އާ ބޭޒާރުވުންތަކަކާ ކުރިމަތިވެވަޑައިގެންފި އެވެ.\nބަރަހަނާ ފިލްމީ ތަރިއަކާ އެކު ޓްރަމްޕް ބޭއްވެވި ކަމަށް ބެލެވޭ ގުޅުންތައް ސިއްރުކުރަން، އެ އަންހެންމީހާއަށް ފައިސާ ދިންކަން ސާބިތުވެ، ޖަލަށް ލި، ކޯހެންގެ ފޮތުގައި ހުރި ވާހަކަތަކުން، އިންތިހާބުގެ ކުރިން ޓްރަމްޕަށް އަނެއްކާވެސް ބޮޑު ހިތްހަމަނުޖެހުންގަނޑަކާ ކުރިމަތިވާނެ ކަމަށް، ތަޖުރިބާކާރުން ބުނެ އެވެ.\nއެކަމަކު އެ ފޮތުގައި ހުރި ވާހަކަތަކަކީ ދޮގެއް ކަމަށް، ވައިޓް ހައުސްއިން ބުނެ އެވެ. އަދި ކޮންގްރެސް އަށް ދޮގު މައުލޫމާތު ދިންކަން ސާބިތުވެފައިވާ މީހަކު ދައްކާ ވާހަކަ ގަބޫލުނުކުރެވޭނެ ކަމަށް ވެސް، ވައިޓް ހައުސް އިން ބުންޏެވެ.\nކޯހެންއަކީ ކުރިންސުރެ ޓްރަމްޕްގެ އެންމެ ކައިރި ވަކީލެވެ. އަދި ޓްރަމްޕްގެ ގިނަ ސިއްރުތަކެއް ވެސް އެނގޭ، ޓްރަމްޕަށްޓަކައި ގާނޫނާ ހިލާފު އެތައް ކަމެއް ވެސް އޭނާ ކޮށްފައި އޮންނާނެ ކަމަށް، އެމެރިކާގެ މީޑިއާތަކުން ތުހުމަތުކުރެ އެވެ.\n"ޑިސްލޯޔަލް: އަ މެމޮއާ" ލިއުނީ، ބަރަހަނާ ފިލްމީ ތަރިއަށް ފައިސާ ދީ، ޓްރަމްޕާ ބެހޭ އެއްވެސް ވާހަކައެއް ނުދައްކަން އެއްބަސްކުރުވުމަކީ ޓްރަމްޕްގެ އިންތިހާބާ ގުޅޭ ގޮތުން ކުރި ގާނޫނާ ހިލާފު ހޭދައެއްކަން ސާބިތުވެ، ޖަލުގައި ހޭދަކުރި ދުވަސްތަކުގަ އެވެ.\n"ކޯހެން އަކީ ކުށްވެރިއެއް، އަގުވެއްޓިފައި ހުރި މީހެއް، ކޮންގްރެސްއަށް އޭނާ ހެދީ ދޮގު،" ވައިޓް ހައުސްގެ ތަރުޖަމާން ކޭލޭ މެކަނީ ވިދާޅުވި އެވެ.\n"އޭނާއަށް އެއްވެސް އިތުބާރެއް ނުކުރެވޭނެ. މިއީ ދޮގު ވިއްކަންވެގެން ކޮށްގެން އުޅޭ ކަމެއް."\nފޮތުގައި ކޯހެން ލިއުނު ގޮތުގައި އޭނާގެ މައްޗަށް ސާބިތުވި ހުރިހާ ކުށެއް ޓްރަމްޕްގެ މައްޗަށް ވެސް ސާބިތުވާން ޖެހޭނެ އެވެ. ޓްރަމްޕް ސިފަކުރަމުން އެއީ "ދޮގުވެރިއެއް، މަކަރުވެރިއެއް، ބުލީކުރާ މީހެއް، ނަސްލީ ތަފާތުކުރާ މީހެއް، އަނިޔާވެރިއެއް" ފަދަ ބަސްތައް ބޭނުންކުރި އެވެ.\nކޯހެން ބުނި ގޮތުގައި ޓްރަމްޕަށް ލިބިވަޑައިގެންފައި ވަނީ ހަމަނުޖެހުންތައް ހިންގަން ހިޔާލު އުފެދޭ ފަދަ ވިސްނުމެކެވެ.\n"އާންމުކޮށް ވެސް ޓްރަމްޕަކީ ކަޅު ނަސްލުގެ މީހުންނާ މެދު ވަރަށް ދަށް ފެންވަރެއްގައި ވިސްނާ ބޭފުޅެކެވެ،" ކޯހެން ލިއުނެވެ.\nޓްރަމްޕްގެ ކުރީގެ ވަކީލް ކޯހެން: އޭނާގެ ފޮތުގައި ހުރި ވާހަކަތަކުން ޓްރަމްޕަށް އިތުރު ގޮންޖެހުންތަކެއް ކުރިމަތިވާނެ\nމިޔުޒިކުގެ ފަންނުގެ ތަރިން ފެށިގެން ކަޅު ނަސްލުގެ ސިޔާސީ ލީޑަރުންނާ މެދު ވެސް ޓްރަމްޕް ދެކެވަޑައިގަންނަވަނީ އެގޮތަށް ކަމަށް، ކުރިން ޓްރަމްޕް އެންމެ އިތުބާރުކުރެއްވި އެކުވެރިޔާގެ ފޮތުގައި ބުންޏެވެ. ޓްރަމްޕް މަލާމާތްކުރެއްވި ލީޑަރުންގެ ތެރޭގައި ކަޅު ނަސްލުގެ މީހުންގެ ހަގުގައި މުޅި އުމުރު ހޭދަކުރެއްވި ދެކުނު އެފްރިކާގެ ކުރީގެ ރައީސް ނެލްސަން މަންޑޭލާ ވެސް ހިމެނޭ ކަމަށް، ފޮތުގައި ލިއުނެވެ.\n"ކަޅު ނަސްލުގެ މީހަކު ވެރިކަން ކުރާ އެކަމަކު އެއީ ގުއި ވަޅުގަނޑަކަށް ނުވާ ގައުމެއް އަހަންނަށް ދައްކަބަލާށެވެ. އެއީ މުޅިން ވެސް [ބަސް ކަނޑާލާފައި] ފާހާނާތަކެކެވެ،" ޓްރަމްޕް ވިދާޅުވި ކަމަށް ކޯހެން ލިއުނެވެ.\nވެރިކަމަށް ވަޑައިގެން 2018 ގައި ޓްރަމްޕް ވަނީ، އެެފްރިކާގެ ގައުމުތައް ސިފަކުރަން އެފަދަ ބަސްތަކެއް ބޭނުންކުރައްވައިފަ އެވެ. އެކަމަކު އޭރު އޭނާ ވިދާޅުވީ "އަޅުގަނޑަކީ ނަސްލީ ތަފާތުުކުރުން ގެންގުޅޭ މީހެއް ނޫން" ކަމަށެވެ.\n"އަހަރެން ވާނީ ނަސްލީ އިމްތިޔާޒުގެ ކުލަ އެންމެ ކުޑަ މީހާއަށް،" ޓްރަމްޕް އޭރު ވިދާޅުވި އެވެ.\nކޯހެން ލިއުނު ގޮތުގައި އެމެރިކާގެ ހަމައެކަނި ކަޅު ނަސްލުގެ ރައީސް ބަރަކް އޮބާމާއާ މެދު ޓްރަމްޕްގެ ހިތްޕުޅުގައި އޮންނަނީ ވަރަށް ބޮޑު ރުޅިވެރިކަމަކާއި ދެކޮޅުވެރިކަމެކެވެ. އޭގެ މިސާލެއްގެ ގޮތުން ކޯހެން ލިއުނީ، ޓްރަމްޕްގެ "ދި އެޕްރެންޓިސް" ޝޯއެއްގައި، އޮބާމާ ގޮތަށް މީހަކު ބޭނުންކޮށް، އޭނާއަށް ރުޅިބާލާ އެންމެ ފަހުން ޝޯއިން ބޭރުކުރި ހާދިސާ އެވެ. އެކަމަކު 2012ގެ އިންތިހާބާ ދިމާކޮށް ހެދި އެ ޝޯ ޓީވީއަކުން ނުދައްކަ އެވެ.\nކޯހެން ލިއުނު ގޮތުގައި ރަޝިޔާގެ ރައީސް ޕުޓިންއާ ޓްރަމްޕް އެހާ ގަޔާވަނީ، އަމިއްލަ ކުންފުންޏެއް ހިންގާ ފަދައިން މުޅި ގައުމު ބޭނުންކުރައްވާ ގޮތަށް ބޮޑު ގައުމެއްގެ ވެރިކަން ކުރައްވާތީ އެވެ.\nކޯހެންގެ މައްޗަށް އިއްވި ތިން އަހަރުގެ ހުކުމްގެ ތެރެއިން ބާކީ އޮތް ބައި އޭނާ ފުރިހަމަކުރަމުން މިހާރު އަންނަނީ ނިއު ޔޯކްގައި ހުންނަ އޭނާގެ ގޭގަ އެވެ.\nއެމެރިކާ ރިޔާސީ އިންތިހާބު އެމެރިކާ ރައީސް ޑޮނަލްޑް ޓްރަމްޕް


Addu ah bidheyseen genaumuge kurin bidheyseen dhaftharu kurumaai Addu gai dhiriulhey bidheyseennaa gulhey\nއައްޑޫއަށް ބިދޭސީން ގެނައުމުގެ ކުރިން ބިދޭސީން ދަފްތަރުކުރުމާއި އައްޑޫގައި ދިރިއުޅޭ ބިދޭސީންނާއި ގުޅޭ\n21 ޖޫން 20202weeks ago\nއައްޑޫއަށް ބިދޭސީން ގެނައުމުގެ ކުރިން ބިދޭސީން ދަފްތަރުކުރުމާއި އައްޑޫގައި ދިރިއުޅޭ ބިދޭސީންނާއި ގުޅޭ:\nޤާނޫނު ނަންބަރު 2010/7 (ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުސޫލުން ހިންގުމުގެ ޤާނޫނު) ގެ 39 ވަނަ މާއްދާގެ (ޓ) އާއި (ޔ) އާއި އެ ޤާނޫނުގެ 40 ވަނަ މާއްދާގެ (ހ) ގެ 26 ވަނަ ނަންބަރުގެ މައްޗަށް ރިޢާޔަތްކޮށް، ބިދޭސީންނާއި ގުޅޭގޮތުން ކަމާބެހޭ ދައުލަތުގެ އިދާރާތަކާއި މަޝްވަރާކޮށް އަންނަނިވި ނިންމުން ނިންމާފައިވެއެވެ. އެގޮތުން،\nއައްޑޫއަށް ބިދޭސީއަކު ގެނައުމުގެ ކުރިން އެބިދޭސީއަކު އައްޑޫ އަށް ގެންނަ ފަރާތަކުން އެ އަވަށެއްގެ އަވަށު އޮފީހުގައި ރަޖިސްޓަރީކުރަންވާނެއެވެ. ރަޖިސްޓަރީ ކުރުމަށް ހުށަހަޅާނީ އެކަމަށް ކަނޑައަޅާފައިވާ ފޯމުންނެވެ.\nއައްޑޫއިން ބިދޭސީއަކު ފޮނުވާލުމުގެ ކުރިން ނުވަތަ އެބިދޭސީއަކު ދިއުމުގެ ކުރިން އެ އަވަށެއްގެ އަވަށު އޮފީހަށް އެކަމަށް ކަނޑައަޅާފައިވާ ފޯމަކުން ހުށަހަޅަންވާނެއެވެ.\nމިހާރު އައްޑޫގައި އުޅޭ ބިދޭސީން ވެސް މި އިޢުލާނުގެ 1 ވަނަ ނަންބަރުގައިވާ ގޮތުގެމަތިން ފޯމުން އެއަވަށެއްގެ އަވަށު އޮފީހުގައި ރަޖިސްޓަރީ ކުރަންވާނެއެވެ.\nލިޔެކިޔުން ފުރިހަމަނުވާ ބިދޭސީންގެ ތެރެއިން ސަރުކާރުން ހިންގަވާ ރެގިއުލަރައިޒޭޝަން ޕްރޮގްރާމުގައި ބައިވެރިނުވާ ބިދޭސީން އައްޑޫގެ އެއްވެސް ގެއެއްގައި ބޭތިއްބުމަކީ މަނާކަމެކެވެ.\nމީގެ އިތުރުން، ސަރުކާރުން ހިންގަވާ ރެގިއުލަރައިޒޭޝަން ޕްރޮގްރާމުގައި ބައިވެރިނުވެ އައްޑޫގައި ތިބި ލިޔެކިޔުން ފުރިހަމަނުވާ ބިދޭސީން އަނބުރާ ގައުމަށް ފޮނުވާލުމަށްޓަކައި ކުރަންޖެހޭ ކަންކަން ދައުލަތުގެ އިދާރާތަކާއި ގުޅިގެން ކުރަމުން ގެންދިއުމަށް ނިންމުނެވެ.\nބިދޭސީން ރަޖިސްޓަރ ކުރުމަށް (ދަފްތަރުގައި ޖެއްސުމަށް) އަދި ޑީރެޖިސްޓަރ ކުރުމަށް (ދަފްތަރުން އުނިކުރުމަށް) އެދޭ ފޯމު ކައުންސިލްގެ ވެބްސައިޓުން ލިބެން ހުންނާނެއެވެ. އީމެއިލްގެ ޒަރިއްޔާއިން ފޯމު ހުށަހަޅާނަމަ އެއަވަށެއްގެ އަންނަނިވި މެއިލްއަށް ފޮނުއްވުން އެދެމެވެ.\nމަރަދޫ އަވަސު އޮފީސް: [email protected]\nމަރަދޫފޭދޫ އަވަށު އޮފީސް: [email protected]\nވީމާ، މިކަމާއި ގުޅިގެން އެންމެހާ ފަރާތްތަކުން ކައުންސިލަށް އެހީތެރިކަމާއި އެއްބާރުލުން ދެއްވައި، މިއިޢުލާނާއި އެއްގޮތަށް ޢަމަލުކުރައްވަމުން ގެންދެވުމަށް ދަންނަވަމެވެ.\n28 ޝައްވާލް 1441\nޕަބްލިޝް ކުރި ތާރީޚް: 21-06-2020\nސުންގަޑި: 2020-06-20 14:00:00


Covid ge halathugai School mahaulu Rahkatheritho kurevey suvaalah javaabeh!\nކޮވިޑްގެ ހާލަތުގައި ސްކޫލް މާހައުލު ރައްކާތެރިތޯ ކުރެވޭ ސުވާލަށް ޖަވާބެއް!\n06 ޖެނުއަރީ 2021 - 23:59:37\nކޮވިޑް-19 ގެ ބަލިމަނޑުކަމުގެ ތެރޭގައި މުޅި ދުނިޔެ އެއް އަހަރު ހޭދަކުރުމަށްފަހު އާ އަހަރަކާއި ބައްދަލުކުރިއިރު އެންމެ ބޮޑު ހީނަރުކަމެއް ލިބުނު އެއް ދާއިރާއަކީ ހަމަ ގައިމުވެސް ތައުލީމީ ދާއިރާއަށް ވާނެއެވެ. ރާއްޖޭގައިވެސް ކޮވިޑް-19 އާއި ގުޅިގެން ނިމިގެންދިޔަ 2020 ވަނަ އަހަރު ނިންމާލީ ތައުލީމީ ދާއިރާއިން ދަތިތަކަކާ އެކު އެވެ.\nއަނެއްކާވެސް އާ އަހަރެއްގެ ކިޔެވުމާއި ބައްދަލުކުރިއިރު ދަރިވަރުންނަށް މުޅިންއާ ތައުލީމީ ދައުރުގެ ފޮނިކަން ހޯދައި ދިނުމަށްޓަކައި އެޑިއުކޭޝަން މިނިސްޓްރީން ވަނީ މިއަހަރުގެ ކިޔެވުން ކުރިއަށް ގެންދާނީ ސްކޫލްތަކަށް ދަރިވަރުން ގޮސްގެންކަމަށް އިއުލާން ކޮށްފައެވެ. އެޑިއުކޭޝަން މިނިސްޓްރީގެ އުންމީދުތައް މިހެން ހުރިނަމަވެސް ދެލޯފަދައިން ބަލާ ބޮޑުކުރަމުން އަންނަ ކުދި ބަޔަކު ކޮވިޑް-19 ގެ މިފަދަ ދަނޑިވަޅެއްގައި ސްކޫލްތަކަށް ފޮނުވަން ބޭނުން ނުވާ ބެލެނިވެރިންވެސް އެބަތިއްބެވެ. އެ ބެލެނިވެރިންގެ އެންމެ ބޮޑު ކަންބޮޑުވުމަކީ އަދި ހިތުގައި ވާ ސުވާލަކީވެސް " މިފަދަ ހާލަތެއްގައި ސްކޫލްތަކަކީ ރައްކާތެރި މާހައުލެއްތޯ؟" ކުރެވޭ ސުވާލެވެ. ދެލޯފަދަ އަމިއްލަ ދަރިފުޅު އެފަދަ މާހައުލަކަށް ދޫކޮށްލުމުގެ ކުރިން މިކަންކަން ކޮންމެހެންވެސް ކަަށަވަރުކުރަން ހަމަ ކޮންމެ ބެލެނިވެރިއަކުވެސް ބޭނުންވާނެ ކަންވެސް ޔަގީނެވެ.\nބެލެނިވެރިންގެ މި ސުވާލައް ޖަވާބުދެއްވަމުން ޖަމާލުއްދީން ސްކޫލްގެ ޓީޗަރު ފާތިމަތު ނުޒްހާ ވިދާޅުވީ މިފަދަ ހާލަތެއްގައި ނޫންނަމަވެސް ސްކޫލަކީ އަބަދުވެސް ރައްކާތެރި މާހައުލެއް ކަމަށެވެ.\n"އެހެންކަމަށްވާއިރު އަދި މިފަދަ ހާއްސަ ހާލަތެއްގައި ސްކޫލް މަހާއުލަކީ ރައްކާތެރި މާހައުލެއް ކަމުގައި ޔާގީންކުރުމުގެ ގޮތުން ސްކޫލްތަކުން، އެޑިއުކޭޝަން މިނިސްޓްރީއާއި އެކަމާއި ގުޅުންހުރި އިދާރާތަކާއި ގުޅިގެން ގިނަ ކަންތައްތަކެއް ކުރަމުންދަނީ ފިޔަވަޅުތަކެއްވެސް އަޅާފަ. އާއާންމު ހާލަތުގައި ދަރިވަރުންނަށް ސްކޫލްތަކަށް ހާޒިރުވުމުގެ ފުރުސަތެއް ލިބިގެންދާއިރު ހުރިހާ ބެލެނިވެރިންވެސް ދަރިވަރުން ސްކޫލަތަކައް ފޮނުވުމަކީ ވަރަށް މުހިންމު ކަމެއް" ނުޒްހާ ވިދާޅުވިއެވެ.\nނުޒުހާ ވިދާޅުވީ އެކަމުގެ ސަބަބުން ކުދިންގެ ކިޔެވުމަށް އިތުރު ކުރިއެރުމެއް ލިބިގެންދާނެ ކަމަށެވެ. އޮންލައިންކޮށް ކިޔަވަމުންދިޔައިރު ކުދިންގެ ލިޔެކިޔުމުގެ ހުނަރާއި، ހިސާބު އިލްމުގެ ހުނަރުތައް ވަރަށް ބޮޑަށް ދަށްވިކަން ފާހަގަކުރެވުނުކަން ނުޒުހާ ފާހަގަކުރެއްވިއެވެ. ނުޒްހާ ވަނީ އެކަޑެމިކް ކަލަންޑަރަށް އައި ބަދަލުތަކާއި ގުޅިގެން ބެލެނިވެރިންގެ ކުންހީތަކަށްވެސް ޖަވާބު ދެއްވާފައެވެ. އެގޮތުން އެކަޑަމިކް ކަލަންޑަރަށް އައި ބަދަލުތަކާއިއެކު މަތީ ތައުލީމް ހާސިލުކުރާ ދަރިވަރުންނަށް ގެއްލުންތަކެއް ވެގެންދާނެ ކަމަށް ބައެއް ބެލެނިވެރިންނަށް ހީކުރެވޭކަން ފާހަގަކުރައްވާ ވިދާޅުވީ، މީގެ ކުރިންވެސް ތައުލީމް ހާސިލުކުރުމަށްފަހު މަތީ ތައުލީމް ހާސިލުކުރުމާއިދެެމެދު ހަ މަސްދުވަސް ދަރިވަރުން ކިޔެވުމާއި ދުރުގައި ހޭދަކުރާ ކަމަށެވެ. އެހެންކަމުން މިހާލަތުގައި ކުދިންގެ ކިޔެވުމަށް މަޑުޖެހުމެއް އައި ކަމުގައި ވީނަމަވެސް ދަރިވަރުންގެ މަތީ ތައުލީމް ނިންމާ އުމުރުފުރާއަށް އެއްވެސް ބަދަލެއް ނާންނާނެ ކަމަށެވެ.\n2020 ވަނަ އަހަރު ދިމާވި ކޮރޯނާ ވައިރަހުގެ އާލަމީ ވަބާ ވެގެން ދިޔައީ ދިވެހިރާއްޖޭގެ ތައުލީމީ ހަޔާތަށް ދިމާވި އެންމެ ބޮޑު ގޮންޖެހުމަށެވެ. އަދި އެ ގޮންޖެހުމުގެ ގެއްލުން މާލީ ގޮތުންނާއި، މައުނަވީ ގޮތަކުން ވެސް އެންމެ ބޮޑުވާނީ މި ޕެންޑަމިކުގައިކަން ޔަގީނެވެ. ސަބަބަކީ 2020 ވަނަ އަހަރު ދިވެހިރާއްޖޭގައި ފުޅާ ދާއިރާއެއްގައި ތައުލީމީ ހިދުމަތް ދައުލަތުގެ ފަރާތުން ދެމުން ގެންދިޔައެވެ. އަދި ގިނަ ކުދިންތަކެއް ތައުލީމް ހާސިލުކުރަމުން ގެންދިޔައެވެ. މި ފަދަ އެތައް ސަބަބުތަކަށްޓަކައި 2020 ވަަނަ އަހަރަކީ ރާއްޖޭގެ ތައުލީމީ ހަޔާތަށް ދިމާވި އެންމެ ބަނަ އެއް އަހަރެވެ. އަދި އެންމެ ހިތާމަވެރި އަހަރުވެސް މެއެވެ.\nތައުލީމީ ދާއިރާގައި މަސައްކަތްކުރައްވާ ބޭފުޅުން ފާހަގަކުރައްވާ ގޮތުގައި ކޮވިޑްގެ ހާލަތުގައި އެންމެ ބޮޑު ގޮންޖެހުމެއް ކުރިމަތިވީ ދަރިވަރުންނަށް ސްކޫލަށް ހާޒިރުވެގެން ތައުލީމް ހާސިލުކުރުމުގެ ފުރުސަތު ގެއްލިގެން ދިޔުމެވެ. އެ ފުރުސަތު ގެއްލިގެން ދިޔުމާއިއެކު ކުދިންގެ އިޖްތިމާއީ، ނަފްސާނީ އަދި ޖިސްމާނީ ހުނަރުތައް ތަރައްގީކުރުމަށްޓަކައި ބޮޑު ގޮންޖެހުންތަކެއް ކުރިމަތިވެގެން ދިޔަކަން ފާހަގަކުރެވެއެވެ.\nމާޗް 12 ގައި ރާއްޖޭ ސްކޫލުތައް ބަންދު ކުރުމަށް ފަހު ޖުލައި އެކެއްގައި މާލެ ނޫން ރަށްރަށުގައި ގްރޭޑް އެކަކުން މަތީގެ ކުދިންނަށް ކިޔަވައިދޭން ފެށި އެވެ. ފަހުން ހާލަތު ކުޑަކޮށް ހަމަޔަަކަށް އެޅި ފައުންޑޭޝަން އަދި ޕްރީސްކޫލް ކުދިންނަށް އަތޮޅުތަކުގައި ކިޔަވައިދޭން ފަށަން ނިންމި ނަމަވެސް، 2020 ވަނަ އަހަރުގެ ކިޔެވުން މާލެ ސަރަހައްދުގެ އެ އުމުރުގެ ކުދިންނަށް ނިންމާލަން ޖެހުނީ ސްކޫލަށް ދިޔުމުގެ ހުއްދައެއް ނުލިބިއެވެ.\nމިދިޔަ ޓާމުގެ ރިޕޯޓް ފޮތް ޑިޖިޓަލްކޮށް ބޭއްވި ހަފުލާއެއްގައި ދިނުމަށް ފަހު ސްކޫލުތައް ބަންދުކޮށްފައިވާއިރު ކޮވިޑް-19 އާ ގުޅިގެން ތައުލީމީ ދާއިރާއަށް ދިމާވެފައިވާ ގޮންޖެހުން ބޮޑެވެ. އެގޮތުން ކޮވިޑް-19 ގެ ހާލަތުގައި އެކި ފަހަރުމަތިން ސްކޫލްތަކުގައި ދަރިވަރުންނަށް ކިޔަވައި ދިނުން ހުއްޓާލަން ޖެހުނުއިރު ކޮވިޑް-19 ގެ ހާލަތު ރާއްޖޭގައި ގޯސްވެ ސްކޫލްތަކަށް ކުދިން ގެންގޮސްގެން ކިޔަވައި ދިނުމަކީ އެންމެ ރައްކާތެރިގޮތަށް ނުވާތީ ކުދިންނަށް މުޅިންހެންވެސް ކިޔަވައިދެމުންދިޔައީ އޮންލައިންކޮށެވެ. ހާއްސަކޮށް ޕްރީންސްކޫލް ލެވެެލްގެ ދަރިވަރުންގެ މިއަހަރުގެ މުޅި ތައުލީމީ ދައުރު ނިމިގެންދިޔައީ އޮންލައިން ކްލާސްތަކުންނެވެ.\nކޮވިޑް-19އެޑިޔުކޭޝަން މިނިސްޓަރުހަޔަ އެޑިޔުކޭޝަން މިިނިސްޓްރީގެ ދާއިރާ


އެޑްމިން – Page 24 – Liyuntheringe Gulhun\nVisitors online  301:users  0guests  264bots  37The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\nލިސްޓްކޮށްފައިވާ ކުންފުނިތަކުން މަޢުލޫމާތު ހާމަކުރުން\n24 އޮކްޓޯބަރު 2015ޢާއްމު މަޢުލޫމާތު, ޢާއްމުބައިއެޑްމިން\nކިޔާފައިވާ ޢަދަދު: 820\nޕްރައިވެޓް (އަމިއްލަ) ކުންފުނިތަކާއި ޚިލާފަށް ޙިއްޞާގެ ބާޒާރުގައި ލިސްޓްކޮށްފައިވާ ޕަބްލިކް ކުންފުނިތަކުން މަޢުލޫމާތު ހާމަކުރުމަށްޓަކައި ދަމަހައްޓަންޖެހޭ އަދި ޢަމަލުކުރަންޖެހޭ ޢާންމު އުޞޫލުތަކެއް ހުރެއެވެ. މިފަދަ އުޞޫލުތައް ކަނޑައަޅާފައިވަނީ ޕަބްލިކް ކުންފުނިތައް ހިންގުމުގައި ޙަރަކާތްތެރިވަނީ ކުންފުނީގެ ވެރިންގެ ބަދަލުގައި ޑިރެކްޓަރުންގެ ބޯޑުން ޢައްޔަނުކޮށްފައިވާ މެނޭޖްމަންޓްގެ ޓީމަކުންނެވެ. އަދި ކުންފުނީގެ ޙިއްޞާދާރުންގެ ފަރާތުން ޑިރެކްޓަރުންގެ ބޯޑުން ކުންފުނީގެ މެނޭޖްމަންޓަށް ވަރަށް ގާތުން ފާރަވެރިވާންޖެހެއެވެ. އަދި ހަމަމިއާއެކު ޕަބްލިކް ކުންފުނިތަކުގައި ވަރަށް ގިނަ ފަރާތްތަކެއްގެ މަޞްލަޙަތު ހިމެނިފައިވާތީ، މިފަދަ ކުންފުނިތައް ރެގިޔުލޭޓްކޮށް ބަލަހައްޓާ ފަރާތްތަކުން މަޢުލޫމާތު ހާމަކުރުމުގެ ޒިންމާއާއި ގުޅޭ އުޞޫލުތައް ކަނޑައަޅައި، އެއުޞޫލުތަކަށް ޕަބްލިކު ކުންފުނިތަކުން ޢަމަލުކުރަންޖެހެއެވެ. މިގޮތުން ލިސްޓްކޮށްފައިވާ ކުންފުނިތަކުން މައިގަނޑު ގޮތެއްގައި މަޢުލޫމާތު ހާމަކުރުމުގައި ތިރީގައި މިވާ ގަވާއިދުތަކާއި އުޞޫލުތަކުގައި ބަޔާންކޮށްފައިވާ މިންގަނޑުތަކާއި އެއްގޮތަށް މަޢުލޫމާތު ހާމަކުރުމުގައި ޢަމަލުކުރަންޖެހެއެވެ.\nއޭރުގެ ފަތްފުށްތަކުން…. (110)\n23 އޮކްޓޯބަރު 20151 ޚިޔާލުބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 842\nއޭރުގެ ފަތްފުށްތަކުން…. (110) އަޅުގަޑުމެންގެ ނަލަރީތި ލަންކާ\nمحمد محمود فهمى\nއަލްފާޟިލް މުޙައްމަދު މަޙްމޫދު ފަހްމީ އަކީ، ރާއްޖޭގެ މަޝްހޫރު ޢިލްމުވެރިޔާ އަދި ދައުލަތުގެ މުހިންމު މަގާމުތަކެއް ފުރުއްވާފައިވާ ފަޟީލަތުއްޝައިޚު ޢަބްދުﷲ ޖަލާލުއްދީން ޝައިޚުލް އިސްލާމް (ޢަބްދުﷲ ފަހްމީ ދީދީ) ގެ ބޭފުޅެކެވެ. ދުނިޔޭގެ އަލިކަން ދެކެވަޑައިގަތީ،2ޖުމާދަލްއާޚިރާ 1359 (8 ޖިލައި 1940) ވީ ހޯމަ ދުވަހުއެވެ. މުޙައްމަދު ފަހުމީ ވަރަށް ތުއްޕުޅުއިރު ކިޔަވާ ވިދާޅުވުމަށްޓަކައި ސްރީލަންކާއަށް ވަޑައިގެންނެވި އެއަށްފަހު ވަރަށް ޒުވާން އުމުރުފުޅުގައި ޔޫރަޕަށް ވަޑައިގެންނެން މިހާރުވެސް އާއިލާއާއެކު ދިރިއުޅުއްވަމުން ގެންދަވަނީ ޔޫރަޕުގެ ޤައުމެއްގައެވެ. އަޅުގަނޑަށް ކުރެވުނު މަސައްކަތު މުޙައްމަދު ފަހުމީ ދިރިއުޅުއްވާ ޤައުމު ސާފުވާ ގޮތެއް ނުވިއެވެ. ޢާޝޫރާ ދުވަހުގެ ޙަޤީޤަތް\n22 އޮކްޓޯބަރު 2015ޢަޤީދާ, ދީނާއި ދުނިޔެއެޑްމިން\nކިޔާފައިވާ ޢަދަދު: 973\nއިބްރާހީމު ރަޝީދު މޫސާ މުޙައްރަމު މަހުގެ ދިހަވަނަ ދުވަހަކުގެ ޙަޤީޤަތަކީ ކޮބައިތޯއެވެ؟ އެ ދުވަސް މުހިއްމު ދުވަހަކަށް ވީކީއްވެގެންތޯއެވެ؟ އެ ދުވަހު ބައެއް މީހުން ކުރާ ބައެއް ކަންތައްތަކާ ދީނާ ހުރީ ކޮން ގުޅުމެއް ހެއްޔެވެ؟\nމައި ސިކް ގޭމް (1)\n22 އޮކްޓޯބަރު 2015ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 886\n“ވާއު…ޓާރޓްލް!…..ރަޝްޑައުން…. ކްރޮސްއަޕް….ބްލޮކް ދެޓް ސްކްރަބް” ދުވާލުގެ ހަތަރު ދަމު ގޭތެރެއަށް ވެރިވެފައިވާ ފަޅުކަން ފިލުވާލަދޭ މި އަޑުތަކާއެކު އިދިކޮޅު ފަރާތްތަކުގެ ބާރުގެ ދަށުގައިވާ އެންމެ ބޮޑު ސިޓީ ހިފާލެވުމުން މުޅި ގޭތެރެއަށްވެސް ހީވީ ބޮޑު ޠޫފާނެއް އައީހެނެވެ.އެކީގައި ގޭމް ކުޅެން އައިސް ތިބި އެއް ކިލާހެއްގައި ކިޔެވި ،އެކުވެރި ކުދިންގެ ހަޅޭކުގެ އަޑުފައްގަނޑުންނެވެ. މި އަޑުފައްގަނޑު ކެނޑިގެން ދިޔައީ ގޭގެ ދޮރު ހުޅުވާލި އަޑާއެކު ބައްޕަ ގެއަށް ވެންނެވުމުންނެވެ. އޮފީހުގެ ރަސްމީ ދަތުރެއްގައި ރާއްޖެއިން ބޭރުގައި އުޅުއްވުމަށްފަހު ދުރުވާ ގަޑިއެއް ބުނެވެސް ނުލައްވާ ބައްޕަ ކުއްލިއަކާ ވެންނެވުމުން ކުއްލި ސިހުމެއް ލިބި ،ފިނިވާގޮތްވިއެވެ. ބައްޕަގެ މޫނުމަތިން ފާޅުވަމުން ދިޔައީ ނުރުހުންތެރިކަމެވެ. ރަތް ކާޑު (3)\n21 އޮކްޓޯބަރު 2015ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 799\nއިބުރާހީމް ހުސެން މަނިކުއަހަންނަށް މިހާރުދެން ހުރިހައި ކަމެއް ސާފުވެއްޖެއެވެ. އޭނާ އަހަރެންގެ ދަރިން ދެކެވާ ލޯތްބާއި ދީއުޅޭ ދޮންތަކާއި ކޮށްދީ އުޅޭ ކަންތައްތަކާއި އަހަރެމެން ގެޔަށް ގިނަގިނައިން އައިސް އުޅޭ އުޅުމާއި އަހަރެންގެ ކައިވެނީގެ އަހަރުމަތީ ދުވަހާއި އުފަންދުވަހުގެ ފުރަތަމަ މިނެޓުތެރޭ ކުރާ ފޯނުކޯލުތަކާއި އެދޭ ހެޔޮ އެދުންތަކަކީ އަދި ފޮނުވައި އުޅޭ ކާޑުތަކަކީ ކަނބުލޮގެ ހައްގުގައި ދީއުޅޭ އެއްޗެހި ނޫންކަން އެނގިއްޖެއެވެ. އެއީ އަންހެނަކު ލޯބިވާ ފިރިހެނަކަށް ދޭނޭ ހަދިޔާއެވެ. ރަތް ކާޑު (2)\n18 އޮކްޓޯބަރު 2015ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 766\nމިއީ މީގެ ދިހަވަރަކަށް އަހަރު ކުރިން ލިޔުނު ވާހަކަ އެކެވެ. މިދާކަށް ދުވަހު ކިޔައިލުމުން ގެންނަން ފެނުނު ކުދިކުދި ބަދަލު ވާހަކަޔަށް ވަނީ ގެނެވިފައެވެ. މާބޮޑަށް އާންމުވެފައިވާ ވާހަކަޔަކަށް ނުވުމާއެކު މިސައިޓުގެ ލޮބުވެތި ކިޔުންތެރީންނާއެކު ވާހަކަ އުފަލާއެކު ހިއްސާކޮށްލަމެވެ.\nޕަބްލިކް ކުރުމުން ކުންފުންޏަށް ލިބޭ ފައިދާއަކީ ކޮބާ؟\n17 އޮކްޓޯބަރު 2015ޚަބަރާއި މަޢުލޫމާތު, މަޢުލޫމާތުއެޑްމިން\nކިޔާފައިވާ ޢަދަދު: 773\nއިބްރާހީމް ސަލީމްޕްރައިވެޓް ކުންފުނިތަކުގެ ކާމިޔާބުކަމާއެކު ވިޔަފާރި ހިންގަން ފެށުމުން ވަކި ހިސާބަކުން ކުންފުނިން ޢާންމުންނަށް ހިއްޞާ ވިއްކުމަށް ނިންމައި ސްޓޮކް އެކްސްޗޭންޖްގައި ކުންފުނި ލިސްޓް ކުރުން ނުވަތަ ގޮއިން ޕަބްލިކް ޕްރޮސެސް ފަށައިގަނެއެވެ. ގޮއިން ޕަބްލިކަކީ ކުންފުނީގެ ފުރަތަމަ ފަހަރަށް ކުންފުނީގެ ވިޔަފާރި ފުޅާކުރުމަށް ބޭނުންވާ ރައުސްމާލު ހޯދުމަށް ޢާންމުކޮށް ހުޅުވާލައިގެން ޙިއްޞާ ވިއްކުމެވެ. އަދި މިގޮތަށް ޙިއްޞާ ވިއްކުމުގެ ކުރިން ކުންފުނި ޕަބްލިކް ލިމިޓެޑް ކޮމްޕެނީ (ޕީ.އެލް.ސީ)ގެ ގޮތުގައި ރަޖިސްޓްރީ ކުރަން ޖެހެއެވެ. ކުންފުންޏަށް ބޭނުންވާ ރައުސްމާލު ލިބުމުގެ އިތުރުން ޕަބްލިކް ކުންފުންޏަކަށް ބަދަލުކުރުމުން ކުންފުންޏަށް ގިނަގުނަ އިތުރު ފައިދާތަކެއް ލިބިގެންދެއެވެ. މިގޮތުން ފާހަގަކޮށްލެވޭ ބައެއް މުހިންމު ފައިދާތައް ތިރީގައި މިވަނީއެވެ.\nއޭރުގެ ފަތްފުށްތަކުން…. (109)\n16 އޮކްޓޯބަރު 2015ޢާއްމު މަޢުލޫމާތު, ޢާއްމުބައިއެޑްމިން\nކިޔާފައިވާ ޢަދަދު: 710\nއޭރުގެ ފަތްފުށްތަކުން…. (109) އަޅުގަޑުމެންގެ ނަލަރީތި ލަންކާ\nއަލްފާޟިލް މުޙައްމަދު މަޙްމޫދު ފަހްމީ އަކީ، ރާއްޖޭގެ މަޝްހޫރު ޢިލްމުވެރިޔާ އަދި ދައުލަތުގެ މުހިންމު މަގާމުތަކެއް ފުރުއްވާފައިވާ ފަޟީލަތުއްޝައިޚު ޢަބްދުﷲ ޖަލާލުއްދީން ޝައިޚުލް އިސްލާމް (ޢަބްދުﷲ ފަހްމީ ދީދީ) ގެ ބޭފުޅެކެވެ. ދުނިޔޭގެ އަލިކަން ދެކެވަޑައިގަތީ،2ޖުމާދަލްއާޚިރާ 1359 (8 ޖުލައި 1940) ވީ ހޯމަ ދުވަހުއެވެ. މުޙައްމަދު ފަހުމީ ވަރަށް ތުއްޕުޅުއިރު ކިޔަވާ ވިދާޅުވުމަށްޓަކައި ސްރީލަންކާއަށް ވަޑައިގެންނެވިއެވެ. އެއަށްފަހު ވަރަށް ޒުވާން އުމުރުފުޅުގައި ޔޫރަޕަށް ވަޑައިގެން މިހާރުވެސް އާއިލާއާއެކު ދިރިއުޅުއްވަމުން ގެންދަވަނީ ޔޫރަޕުގެ ޤައުމެއްގައެވެ. އަޅުގަނޑަށް ކުރެވުނު މަސައްކަތު މުޙައްމަދު ފަހުމީ ދިރިއުޅުއްވާ ޤައުމު ސާފުވާ ގޮތެއް ނުވިއެވެ. އިނާމުދިނުމުގެ ޙަފުލާއެއްގައި އިނާމުތަކެއްގެ އަޑު އިވިއްޖެ\n15 އޮކްޓޯބަރު 20154 ޚިޔާލުބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 1387\nމި ރޭ އާދެ! ހުކުރުވިލޭރޭ (15 އޮކްޓޯވަރ 2015 ވީ ބުރާސްފަތި ދުވަުގެ ރޭ) ޓެލެވިޜަން މޯލްޑިވްސް އިން ވަގުތުން ގެނެސްދެއްވި “ފޭދޫ އިސްކޫލުގެ އިނާމު ދިނުމުގެ ހަފުލާ” ބަލަމުން ދިޔަ އިރު އަޅުގަނޑުގެ ލޮލުން އުފާވެރިކަމުގެ ކަރުނަތައް ފާއްދަމުން ދިޔައެވެ. އެއީ ވިދިވިދިގެން އެތައް ސްކޫލަކުން އިނާމު ދިނުމުގެ ޙަފުލާތައް ބާއްވަމުން ގެންދިޔަ އިރު ވެސް ހަމަ އެކަނި “އިނާމުދިނުމުގެ ޙަފުލާ”އެއް ފެނުނީ އެރޭ ކަމަށް ވާތީއެވެ.\n[وَآتِ ذَا الْقُرْبَىٰ حَقَّهُ]\n15 އޮކްޓޯބަރު 2015ފިޤްހު, ދީނާއި ދުނިޔެއެޑްމިން\nކިޔާފައިވާ ޢަދަދު: 1457\n“ގާތްތިމާގެ މީހުންނަށް އޭނާގެ ޙައްޤުދޭށެވެ!”\nޢަބްދުލްޢަޒީޒު ޖަމާލު އަބޫބަކުރު،\nއަޅުގަނޑުމެން ދިވެހިންނަކީ ألله سبحانه وتعالىގެ ގިނަ ގުނަ ނިޢުމަތްތައް މިންވަރުކޮށްދެއްވައިފައިވާ ނަސީބު ގަދަ ބަޔެކެވެ. ރީތި ސާފު މާޙައުލެއް އަޅުގަނޑުމެންނަށް ވަނީ ދެއްވައިފައެވެ. އަމާންކަމާއި ޞުލްޙަވެރިކަން ވަނީ ދެއްވައިފައެވެ. ދުނިޔޭގެ އެތައް ހާސް ބަޔަކު ކާބޯތަކެތީގެ ދަތިކަމާ ހުރެ ބަނޑަށް މަރުވަމުންދާއިރު، ތަނަވަސްކަމުގެ ނިޢުމަތް އަޅުގަނޑުމެންނަށް ދެއްވައިފައިވެއެވެ. ބޯހިޔާކޮށްލާނެ ތަނެއް ނުލިބި މަގުމަތީގައި ދޭހައި އަތްވަކާއި ވެހޭހައި ވާރޭއެއްގައި ދުނިޔޭގެ އެތައް ނިކަމެތީންނެއް އުޅޭ އިރު މިފަދަ ޙާލެއް އަޅުގަނޑުމެންނަކަށް މިންވަރު ކުރައްވައިފައެއް ނެތެވެ. ތަޢުލީމުގެ ފުރުޞަތުތައް އަޅުގަނޑުމެންނަށް އޮތީ ފަހިވެފައެވެ. މިހެން ގޮސް ގުނައި ޢަދަދު ނުކުރެވޭ ފަދަ ކިތަންމެ ކިތަންމެ ނިޢުމަތްތަކެއް އަޅުގަނޑުމެންނަށް މާތް ﷲ ދެއްވައިފައި ވެއެވެ. 123456789101112131415161718192021…2223242526…27282930313233343536373839404142434445464748495051525354555657585960616263646566676869707172737475767778798081828384858687888990919293949596979899100101102103104105106107108109110111112113114115116117118119120121122123124125126127128129130131132133134135136137138139140141142143144145146147148149150151152153154155156157158159160161162163164165166167168169170171172173174175176177178179180181182183184185186187188189190191192193194195196197198199200201202203204205206207208209210211212213214215216217218219220221222223224225226227228229230231232233234235236237238239240241242243244245246247248249250251252253254255256257258259260261262263264265266267268269270271272273274275276277278279280281282283284285286287288289290291292293294295296297298299300301302ފަހުގެކުރީގެ


ދިވެހި ޖޯކުތަކެއް – ޙެޔޮބަސް\nPosted byޢަބްދއްރަޙީމް މުޙައްމަދު / ނ.ޅޮހި\t Jun 13, 2012 Leaveacomment on ދިވެހި ޖޯކުތަކެއް\nބޭރު ގައުމަކަށް ދަތުރުވަރެއްގައި ދިޔަ ދިވެއްސެކެވެ. މިބޭބެގެ ހަޔާތުގައިވެސް މިއީ ބޭރުގައުމަކަށް ކުރާ ފުރަތަމަ ދަތުރެވެ. އެހެންކަމުން މިބޭބެ ނިންމީ އެގައުމުގެ ތަންތަން ބަލާލަން ދިޔުމަށެވެ. ބޭބެ ތަންތަން ބަލަމުން އެތަންތަނަށް ފާޑުކިޔަމުން އެބަހަރަދެއެވެ. މިހެން އުޅެނިކޮށް މިބޭބެ ކާރުގައި ތަނަކަށް ދަނިކޮށް ފަރުބަދައެއް މަތިން ފެން ފައިބަނިކޮށް ފެނިއްޖެއެވެ.\nމިބޭބެ ހައިރާންވެގެން އަންތަރީސްވެއްޖެއެވެ. އަވަސް އަވަހަށް ކައިރީގައި އިން އެހެން މީހެއްގެ ގައިގައި ކޮއްޓާލައިފައި އެބަބުނެއެވެ.\nބޭބެ: ކޮއްކޯ.. ކޮއްކޯ އެފައިބަނީ މިނެރަލްވޯޓަރ ދޯ….\nކާރަށް ކާން އެޅުން\nއެންމެ ފުރަތަމަ އިހުޒަމާނުގައި ގަޑި އުފެއްދީ މުސްލިމުންނެވެ. އަދި ފުރާންސުގެ އޭރުގެ ރަސްގެފާނަށް ހަދިޔާއަކަށް ގަޑިއެއްދިނުމުން ރަސްކަމުގެ ކޮއިލުތެރޭގައި ތިބި މީހުން ބިރުން ފިލިކަމަށްވެއެވެ. ސަބަބަކީ ގަޑީގެ ކަށި އަމިއްލަ ބާރުގައި ހިނގާތީއެވެ. އެމީހުންބުންޏެވެ. ތިޔައިގެ ތެރޭގައި އެވަނީ ޝައިތާނާއެވެ. ގަޑި އެހިނގަނީ އެހެންވެގެންނެވެ.\nމިހެން ކަންތައްވެފައި އޮއްވައި ޒަމާން ތަރައްޤީވެ މުސްލިމުން ފަހުގެ ޓެކްނޮލޮޖީތަކުގައި ދައްވެފައި ވަނިކޮށް ކާރު އުފެއްދި ދުވަސްވަރު ޢަރަބިންގެ ވެރިއަކަށް ހަދިޔާއަކަށް ޔޫރަޕުގެ ގައުމަކުން ކާރެއް ލިބިއްޖެއެވެ. ފުރަތަމަވެސް މިރަސްގެފާނު ކުރިކަމަކީ އެގައުމުގެ ޤަބީލާތަކަށް ދައްކާލަން ޤަބީލާތަކަށް ކާރުގައި ޒިޔާރަތް ކުރަން ފެށީއެވެ.\nރަސްގެފާނު އަންނަން ވާއިރަށް ކޮންމެ ޤަބީލާއަކުންވެސް އޮންނަނީ ކާން ތައްޔާރު ކޮށްފައެވެ. މިހެން ރަސްގެފާނު އުޅުއްވަނިކޮށް އެއް ޤަބީލާއަކުން ކޭންބައްލަވައި ނިމިގެން ނުކުންނެވި އިރު އެޤަބީލާ މީހުން ހުރީ ކާރަށްވެސް ކެއުން ހާޒިރުކޮށްފައެވެ.\nއެމީހުން ބުންޏެވެ. މީތި ނުކައި ދުވާނީ ކިހިނެއްހެއްޔެވެ؟ ދަނގަޑު ގަނޑެއްނޫން ހެއްޔެވެ؟ ކާން އެޅީ އެހެންވެއެވެ.\nތުއްތު ކިޔާ މީހަކު ކުޑަ ކުއްޖެއް އަތުގައި ހިފައިގެން ދަނިކޮށް ތުއްތުގެ ރައްޓެއްސެއް ނުފެންނަތާ ގިނަދުވަސްވެލާފައި ދިމާވެއްޖެއެވެ.\nއެމީހާ: އަނހާ ތުއްތާ. މިއީ ތުއްތުގެ ކުއްޖެއްހެއްޔެވެ؟\nތުއްތު: އާނ. މިއީ ތުއްތު ކުއްޖެއް އެކަމަކު އަހަރެންގެ ކުއްޖެއް ނޫން..\nނޯޓު: މިއީ އެކިއެކި ބޭފުޅުން ކިޔައިދެއްވާފައިވާ ވާހަކަތައް އަޅުގަނޑުގެ އަމިއްލަ އިބާރާތުން އިބާރާތްކޮށްފައެވެ.\nPosted byޢަބްދއްރަޙީމް މުޙައްމަދު / ނ.ޅޮހި Jun 13, 2012 Posted inUncategorizedTags: އަދަބިއްޔާތު, ޖޯކް\nމޮޅިވެރިކަން އިޙްސާސްކުރާ ބަލި


Story: Vaudhu | Dhiislam\nޖަނާ މުޙައްމަދު އޯގަސްޓް 11, 2019\nހާމަ އެމްއާރްއައި މެޝިނެއްގެ މޭޒު މަތީގައި އޭނަ ބޭއްވިގެން ދިޔަ ހިނދު މަލާކްގެ އަތްފައި އިންތިހާއަށް ފިނިވެފައިވިއެވެ. އޭނަ ބޭއްވިފައި އޮތް މޭޒު ކުއްލިގޮތަކަށް ވާތްފަރާތަށް ދެމިގެން ދިޔަ ގޮތުން އޭނައަށް ދެލޯ މަރައި ތަގުޅި ކޮށްލެވުނެވެ. ބާރަށް ތެޅެމުން ދިޔަ ހިތަކާއެކީ ދެލޯ ހުޅުވައި ބަލާލިއިރު އޭނައާއި ދިމާ މައްޗަށް ވާގޮތަށް ވަށްބުރަކަށް ހުރި ބޮޑު ދަގަނޑުގަނޑެއް އޭނައަށް ފެނުނެވެ. އޭގެ މާ ގިނައިރެއްނުވެ އޭނަގެ މޫނުގައި ނުޖެހޭނެހެން މޫނުމަތީގައި ހަމަ އެ ޒާތުގެ ދަގަނޑުން ހެދިފައި ހުރި ހުސް6ގޮޅި ލެވިފައިވި މާސްކެއް އެޅިގެން ދިޔުމުން އިސާހިތަކު ހަޅޭއްލަވައިގެން އެތަނުން ތެދުވެގެން ދާން ހިތަށްއެރިއެވެ. އެހެނަސް އޭނައަށް ހިރިވެސް ނުލެވެނީސް އެ އެޅިފައިވި މާސްކުގެ މަތިން ކަނާތް ފަރާތުން ފެށިގެން ވާތްފަރާތަށް ރަތްކުލައިގެ ރޮނގެއް ހިނގާލިތަން އޭނައަށް ފެނުނެވެ. އެ ހިނދުވެސް އިސާހިތަކު އޭނައަށް ތެދުވެވިދާނެހެން މަލާކަށް ހީވަމުން ދިޔައީ އޭނަގެ އަތާއި ފައި އެކަމަށް ކެތްމަދުވެގެން އުޅޭ ފަދައަކުންނެވެ. އެހެނަސް އެވަގުތު ތެދުވެއްޖެނަމަ ވެދާނެގޮތް ޚިޔާލަށް ގެނެވެމުން ދިޔަ ގޮތް ސާފުކަމުން ވެސް އޭނަގެ ސިކުނޑި ހާސްވާން ފެށިއެވެ. މަލާކަށް ދެލޯ މަރާލެވުނީ އޭނަގެ ސިކުނޑި ތެރޭގައި އެ ދެޚިޔާލުގެ ދެމެދުގައި ވަރުގަދަ ހައިޖާނެއް އުފެދިގެން ދިޔުމުންނެވެ. މިއީ އޭނައަށް ވަރަށް ޢާއްމު ގޮތެއްގައި ވާކަމެކެވެ. އޭނަ ހިރިލަން ބޭނުންނުވާ ވަގުތުތަކުގައި ވެސް އޭނައަށް އިޚްތިޔާރުން ބޭރުގައި ޙަރަކާތްތައް ގެނެވެއެވެ.\n"ދަރިފުޅު ބަލައިގެން ކަންތައް ކުރަންޏާ ތިހެންނެއް ނުވާނެ! ދެންވެސް ބަލައިގެން އިސްތިރި ގެންގުޅެއްޗޭ." އެއްދުވަހު މަލާކް އެނދުމަތީގައި އިނދެ އިސްތިރި ކުރަމުން ދަނިކޮށް އޭނަ އެއްއަތުން ގެންދިޔަ އިސްތިރި ހެދުމުގައި ހިފަހައްޓައިގެން ހުރި އަނެއް އަތުގައި ޖެހުމުން މަންމަ ބުންޏެވެ. މަންމަގެ ނަޞޭޙަތަށް މަލާކް ބޯޖެހިއެއްކަމަކު އެއީ އޭނައަށް ޙައްލުކުރެވިދާނެ ކަމެއްހެން މަލާކަށް އެއްގޮތަކަށް ވެސް ހިއެއްނުވެއެވެ. 20 އަހަރުގެ ޢުމުރަށް އައިއިރު 'ބަލައިގެން ކަންތައް ކުރާށޭ' އެކި މީހުން އޭނަ ގާތު ބުނި ޢަދަދެއްވެސް މަލާކަކަށް ނޭނގެއެވެ. އޭނަ އެގޮތަށް ކަންތައް ކުރަން ކިތަންމެ މަސައްކަތް ކުރިއެއްކަމަކު އަދިވެސް ކާމިޔާބުވެފައިނުވަނީ އޭނަގެ ނާޤާބިލިއްޔަތުކަމުގެ ސަބަބުންހެން މަލާކަށް ހީވެފައިވެއެވެ.\nދެލޯ މެރުމުން މަލާކް އޭނަގެ ޚިޔާލުތަކުގެ ތެރެއަށް ހިނދުކޮޅަކަށް ގެއްލިގެން ދިޔައެއްކަމަކު މާ ގިނައިރެއްނުވެ އަނެއްކާވެސް އޭނަ އޮތްތަން މަލާކަށް އެނގުންވިއެވެ. މިތަނަށް އޭނަ ގެނެވުމުގެ ކުރިން އޭނަގެ ބޮޑުބޭބެވަނީ އެމްއާރްއައި ހެދޭއިރު އެކިއެކި އަޑުތައް އިވޭނެ ވާހަކަ ބުނެފައެވެ. އެ ވާހަކަ ހަނދާންވުމުން މަލާކަށް އޭނަގެ މެރިފައިވި ދެލޯ ތަގުޅިކޮށް އޭނަގެ ދެއަތް މުށްކަވައި ބާރު ކޮށްލެވުނެވެ. ހަމަ އެހިނދު އޭނައަށް ނޭނގި އޭނަގެ ދެފަޔަށް ވެސް ބާރުވެ ދެފައި ކައިރިވެގެން ދިޔައެވެ. އޭގެ ސިކުންތުކޮޅެއްފަހުން ހިމޭންކަމުގެ ތެރެއިން ކުއްލިއަކަށް ބާރު އަޑެއް އިވެން ފެށުމުން މަލާކް ސިއްސައިގެން ދިޔަ ވަގުތު އޭނަގެ މޫނު ވެސް ހިއްލި އޭނަގެ މޫނުމަތީގައި އެޅިފައިވި މާސްކުގައި ނުޖެހުނީ ކިރިޔާއެވެ. މޭގަނޑު އަތަށް އައިހެން ހީވި މަލާކަށް ދެލޯ ހުޅުވާލެވުނު ވަގުތު އަނެއްކާވެސް ކުރިން ފެނުނު މަންޒަރު އޭނައަށް ފެނުނެވެ. މާސްކުގެ ރޮނގުތަކުގެ ދޭތެރެއިން މަތިން ފެންނަމުން ދިޔަ ދަގަނޑުގަނޑު އޭނައަށް ފެނުނެވެ. އެ މަންޒަރު ބަލަން އޮތްތާ ސިކުންތުކޮޅެއް ފަހުން އޭނަގެ ކަންފަތް އެ އިވެމުން ދިޔަ އަޑަށް ހޭނުނެވެ. އެއަށްފަހު އޭނަ އަނެއްކާވެސް ދެލޯ މަރާލީ މި 'މުޞީބާތް' ނިމެންދެން އޭނަގެ ސިކުނޑި ހަމަޖެހޭތޯއެވެ. މިފަހަރު ދެލޯ މަރާލުމުން އޭނަގެ ހަނދާނަށް އައީ ސިއްސައިގެން ދިޔުމުގައި އޭނަގެ އޮންނަ 'ރެކޯޑެވެ.'\n"ދަރިފުޅު ވިސްނައިގެން ހުރެބަލަ ކަންތަކާމެދު. ވިސްނައިގެން ހުންނަންޏާ ތިހެންނެއްނުވާނެ." އެއްދުވަހު މަލާކް ކާމޭޒުދޮށުގައި ސައިބޯން އިންދާ ފުޅިއެއް ވެއްޓުނު އަޑަށް ސިއްސައިގެން ގޮސް ސައިތަށި އޭނަގެ ގަޔަށް ވެއްޓިގެން ދިޔުމުން ބައްޕަ ބުނެފައިވެއެވެ. ބައްޕަ އޭނަ ގާތު އެ ބަސްތައް ބުނެބުނެ ވަރުބަލިވެސް ނުވޭތޯ މަލާކްގެ ހިތަށްއަރައެވެ. އެކަމާމެދު ވެސް މަލާކަށް ކުށްވެރިކުރެވެނީ އަމިއްލަ ނަފްސެވެ. އެ ޒާތުގެ ކަންތައް އެހާ ގިނައިން ދިމާވަނީ އޭނަގެ ފަރުވާކުޑަކަމުން ކަމަށް މަލާކަށް ޤަބޫލުކުރެވިފައިވެއެވެ.\nޚިޔާލުގައި އޮވެފައި އަނެއްކާވެސް މަލާކް އެމްއާރްއައި މެޝިންގެ މަތިން ހަނދާންވެގެން ދިޔުމުން ދެންވެސް އޭނަގެ ސިކުނޑީގައި އެތަނުން ތެދުވެގެން ދިޔުމަށް އެދެން ފެށިއެވެ. އެމްއާރްއައިއަށް 20 މިނެޓް ނަގާނެކަން ހަނދާންވެގެން ދިޔުން ވެސް ވެގެން ދިޔައީ މަލާކްގެ ސިކުނޑި އިތުރަށް ހާސްކުރުވި ކަމަށެވެ. އޭނައަށް އެއްވެސް ޙަރަކާތެއް ނުގެނެވޭނެ ގޮތެއް ހައްދަވައި ދެއްވުމަށްއެދި އެ ހުރިހާ ވަގުތެއްގައި އޭނައަށް ދުޢާ ކުރެވެމުން ދިޔައެވެ.\nމަލާކްގެ ނަސީބު ރަނގަޅުކަމުން އެ ވަގުތުކޮޅު އޭނައަށް އެއްވެސް ޙަރަކާތެއް ނުގެނެސް ކަނޑައްތު ކުރެވުނެވެ. އިވެމުން ދިޔަ އަޑުތައް ކެނޑި އޭނަގެ މޫނުމަތީގައި އޮތް މާސްކު ނެގިގެން ދިޔަ ހިނދު މަލާކަށް ހަމަޖެހުމުގެ ނޭވައެއް ދޫކޮށްލެވުނީ ހިތާހިތުން ޙަމްދުކުރަމުންނެވެ. އޭނަ ބޭއްވިފައި އޮތް މޭޒު އަނެއްކާވެސް ކަނާތްފަރާތަށް ދަމާލެވުމާއެކު އެ މޭޒުގެ ކައިރިއަށް އޭނަގެ އެހީތެރިކަމަށް އަންހެނަކު އައީ ފުރޮޅިލީ ގޮނޑިއަކާއި އެކީގައެވެ. މަލާކް އެ މީހާ ފެނުމާއެކު މޭޒުން ތެދުވެލިއެވެ. އެހިނދު އޭނަގެ ކަޅުކުލަގަދަ ކޮނޑުން ތިރިއަށް އޮތް ފަން އިސްތަށިގަނޑުގެ ބައެއް އޭނަގެ ދޮން، ވަށް މޫނުމައްޗަށް އެޅުނެވެ. އަންހެން މީހާ އޭނަގެ ފައިލާ ކޮޅަށް ގޮސް ފައި ތިރި ކުރަން އުޅުމުން މަލާކް ޤަޞްދުގައި އެމީހާއަށް ހިފުނަ ނުދީ ލުއްކެއްޖަހައި އޭނަގެ ހިމަތޮޅި ފައި އެ މޭޒުން ބޭލިއެވެ. އެ ހިނދު ދެފައިގައި އުފެދިގެން ދިޔަ ރިހުމާއެކީ މަލާކްގެ އަނގައިން ނިކުތް އާހަކާއި އެކީ އޭނައަށް ދެލޯ މަރައި ތަގުޅި ކޮށްލެއްވުނެވެ. އެހެނަސް އޭނަ ދެންވެސް ދެލޯ ހުޅުވާލީ ވަރުގަދަ ޢަޒުމަކާއެކީ ގައި ފަދައެވެ. އެ އަންހެން މީހާ ދެންވެސް އޭނައަށް އެހީވާން އުޅުމުން މަލާކް އޭނަގެ ފައިގައި ރިއްސާނެކަން އެނގިހުރެވެސް އަމިއްލައަށް ނުހަނު އުދަގުލާއެކީ އެ މޭޒުން ފޭބިއެވެ. ދެފައިމައްޗަށް ކޮޅަށް ތެދުވެވުނު ވަގުތު ފަޔަށް އެރި ތަދާއެކީ އޭނަ ވެއްޓެން އުޅުނުހެން ހީވި ވަގުތު މަލާކް ކުއްލި ގޮތަކަށް އެނބުރިލީ ގޮނޑީގައި އިށީންނަން އަމާޒުކުރަމުންނެވެ. ވޭތުވެ ދިޔަ އަހަރުތަކުގައި އޭނަ އެތައް ފަހަރެއްގެ މަތިން އެހެން ހަދާފައިވުމުން އާދައިގެ މަތިން އޭނައަށް އިށީނދެވުނީ ގޮނޑީގައެވެ. އެހެނަސް އޭގެއިން ކޮންމެ ވަގުތެއްގައި އޭނަގެ ހިތުގައި އަށަގެންފައި ހުންނަ ވެއްޓިދާނެހެން ހީވާ ބިރަށް އެއްވެސް ބަދަލެއް ނާދެއެވެ. އޭނަ އިށީން ގޮތުން އޭނަގެ އެހީތެރިކަމަށް އައި އެތާ މަސައްކަތް ކުރާ އިންޑިޔާ އަންހެން މީހާ ވެސް ކުދި ކިޔުނެވެ. ބަލައިގެން އުޅުމަށް އެދިއެވެ. އެ ބަސްތަކަށްވީ ފޫއްސާއެކީ މަލާކް ދެއަތުން ގޮނޑި ދުއްވާލީ އެކަމަށް ވެސް އެ އަންހެން މީހާއަށް ފުރުޞަތު ނުދިނުމަށެވެ. އޭނައަކީ 'ބަލައިގެން' ކަންތައް ނުކުރެވުނަސް އަމިއްލައަށް ކުރެވޭ ކަންތައް އަމިއްލައަށް ކުރާ މިނިވަން ޒުވާނެއްކަން ދެއްކުމަށެވެ. އޭނަ އޭނައަށް ވީ އެންމެ ފުރިހަމައަށް އެކަން އެ އަންހެން މީހާއަށް ސާބިތުކޮށްދިނެވެ. ޗޭންޖިންގް ރޫމަށް ގޮސް އުދަގުލާއެކީ ވެސް އާދައިގެ މަތިން އަމިއްލައަށް އަމިއްލަ ހެދުން ބަދަލުކުރި ގޮތުންނެވެ. އަތްދިގު ކުރުތާއަކާއި ފަޔާއި ހަމައަށް އޮތް ދިގު ތިރަކާއިއެކީ ނުހަނު ރީއްޗަށް ޝޯލްވެސް އަޅައިގެން މަލާކް ނިކުތް ގޮތުން އެ އަންހެން މީހާގެ ތަޢުރީފު އޭނައަށް ލިބުނެވެ. އެކަމާމެދު ހިސާބަކަށް ފޮނިވެފައިހުރެ މަލާކް ދެންވެސް ގޮނޑި ދުއްވަމުން އެތަނުން ނިކުމެގެން ދިޔައީ އަމިއްލައަށެވެ.\nއެކަނިމާއެކަނި ފުރޮޅިލީ ގޮނޑީގައި އޭނަ އެ ހޮސްޕިޓަލްގެ ރިސެޕްޝަނާއި ހަމައަށް ދިޔައީ އެތާނގައި ހުރި ގޮނޑިތަކުގެ ތެރެއިން ގޮނޑިއެއްގައި އޭނަގެ ބޮޑުބޭބެ ހުންނާނެ ކަމުގެ އުއްމީދުގައެވެ. އެހެނަސް ވަށައިގެން މަލާކަށް ހުސްވެސް ފެންނަމުން ދިޔައީ ބިދޭސީ، ބީރައްޓެހި މޫނުތަކެވެ. ބީރައްޓެހިންގެ މެދުގައި އެކަނިވުމުން މަލާކްގެ ހިތް ބިރުގަންނަ ގޮތްވިއެވެ. އެހެނަސް އާދައިގެ މަތިން ހިތަށް ސާބިތުކަން ވެރިކުރުވަމުން މަލާކް އޭނަގެ ކުޑަ އަތްދަބަސް ތެރެއިން އޭނަގެ ނޮކިއާ ކުޑަ ފޯނު ނެގިއެވެ. އޭނަ އެ ފޯނު ނެގިތާ މާ ގިނައިރެއްނުވެ ދުރުން ބޮޑުބޭބެގެ އަޑު އިވުނެވެ.\n"އަދި ކިރިޔާ ވަންނަންދޯ ތިއުޅެނީ؟ ވަދެ ނިމިގެން ބޭބެއަށް ގުޅާލައްޗޭ. ފަރުޒާނައްތައާ ނިމާލާއެކީ ރެސްޓޯރެންޓަކަށް އައިސް މިއުޅެނީ. ކައިނިމިގެން އަންނަންވާއިރަށް....." މެދު ޢުމުރަށްދާ އޭނަގެ ބޮޑުބޭބެގެ ވާހަކަ އެހާ ހިސާބަށް ދިޔަތަނާހެން މަލާކް ވާހަކަ ދެއްކިއެވެ.\n"މަލާކް ނިމިއްޖެ ބޭބޭ." މަލާކަށް އަވަސްއަވަހަށް އެހެން ބުނެލެވުނީ އޭނަގެ ބޮޑުބޭބެ ފޯނު ކަނޑާލަން އުޅުނުހެން ހީވުމުންނެވެ.\n"އެ...އެހެންތަ؟ އަޅޭ އެކަމަކު ހަމަ ދާދި ދެންމެއަކު އަހަރުމެންގެ ކާއެއްޗެހި މިއައީ. ކައި ނިމިގެން އަޔަސް މައްސަލައެއްނެތް ދޯ މަލާކް؟" ބޮޑުބޭބެ އެކޮޅުން ބުނި އަޑު އިވުނެވެ. އެއާއެކު މަލާކްގެ މޫނުމަތިން ހިތްހަމަނުޖެހުން ފާޅުވިއެވެ.\n"ހޫމް...." އޭނަ އެހެން ޖަވާބެއް ދިނަސް ކަންތައްވާނީ ބޮޑުބޭބެ ބޭނުންވާ ގޮތަށްކަން ދަނެގެން މަލާކް ހޫންލެއްވިއެވެ. އެއާއެކު އެކޮޅުން ފޯނު ކެނޑިގެން ދިޔަ އަޑު އިވުމުން އޭނަ ފުން ނޭވައެއް ދޫކޮށްލަމުން ފޯނު ކަންފަތުން ނަގާލިއެވެ. އެއަށްފަހު ފޯނާއި ދިމާލަށް ބަލަހައްޓައިގެން އިރުކޮޅެއް ވަންދެން އިނދެފައި ފުން ނޭވައެއް ދޫކޮށްލިއެވެ.\nބޮޑުބޭބެގެ އެ ހެދި ގޮތުން މަލާކް އެއްގޮތަކަށްވެސް ޙައިރާނެއްނުވެއެވެ. ބޮޑުބޭބެއަކީ އެއްޒަމާނެއްގައި ވެސް އޭނައަށާއި އޭނަގެ ޢާއިލާއަށް ކުލުނެއްހުރި މީހެއްނޫންކަން އޭނައަށް ޔަޤީންވާތީވެއެވެ. ބޮޑުބޭބެއަކީ މަލާކްގެ ޢުމުރުން ދުވަސްވީ ބައްޕަގެ ބޭބެއަށްވިޔަސް ބޮޑުބޭބެގެ ފަރާތުން ޢާއިލާއަށް އެއްވެސް އެހީތެރިކަމެއް ނުލިބެއޭ ބުންޏަސް ދޮގަކަށް ނުވާނެއެވެ. މަލާކާއި އޭނަގެ ޢާއިލާ ދިރިއުޅެމުން އަންނަނީ މަލާކްގެ ބައްޕަ މަސްޢޫދު އެމީހުން އުޅޭ ކުޑަ ރަށުގެ ރަށު އޮފީހުގައި ސެކިއުރިޓީ ގާޑެއްގެ ވަޒީފާ އަދާކޮށްގެން ލިބޭ ލާރިންނެވެ. މަލާކްގެ މަންމަ ސާރިޔާ ހެދިކާ ހަދައިގެން ލާރި ހޯދަން މަސައްކަތް ކުރިއެއްކަމަކު ރަށުގައި އޮންނަ ނުހަނު ކުޑަ އާބާދީގެ ސަބަބުން ގިނަ ފަހަރު އެކަން ކާމިޔާބު ކަމާއެކީ ކުރިއަށް ނުގެންދެވެއެވެ. މީގެ ބަދަލުގައި މަލާކްގެ ބޮޑުބޭބެ ރަފީޤަކީ މަލާކް ހަނދާން ހުންނަން ފެށީއްސުރެ ވެސް މާލޭގައި ފިހާރަ އަޅައިގެން އުޅޭ ފައިސާވެރިއެކެވެ. އެހެނަސް ރަފީޤަށް މަސްޢޫދުގެ ޙާލު ނުވެސް ފެންނަ ފަދައެވެ. ރަފީޤު އޭނަގެ ޢާއިލާއާއެކީ ގިނައިން އުޅެނީ ވެސް މާލޭގައެވެ. ދޭތެރެއަކުން ރަށަށް އަޔަސް ކުރާހާ ވެސް ކަމަކީ މަސްޢޫދުގެ ކުރިމަތީގައި ކިބުރުވެރިވުމެވެ. އޭގެއިން ކޮންމެ ވަގުތެއްގައި މަލާކް އިންތިހާއަށް ރުޅި އައިސް އެތަކެއްޗެއް ކިޔަން ބޭނުންވިއެއްކަމަކު އޭނަ ހިމޭންކަން ޚިޔާރު ކުރަނީ އޭނަގެ މަންމަ ވެސް ހިމޭނުން ހުންނާތީވެއެވެ. މަލާކް ހުރިހާ ކަމެއްގައި ވެސް މިސާލަކަށް ނަގަނީ އޭނަގެ މަންމަ ކަމަށްވާތީވެއެވެ. ހަމަ އެހެންމެ ބައްޕަ ފައިސާ އެއްކޮށްގެން އޭނަގެ ފަރުވާއަށްޓަކައި ބޮޑުބޭބެއާއެކީ އިންޑިޔާއަށް ފޮނުވަން ނިންމުމުން އެކަމާ އެއްބަސްވީ ވެސް އެ ސަބަބާހެދިއެވެ. މަލާކަށް ބޮޑުބޭބެމެންނާއެކީ އައުމުގެ ފުރުޞަތު މި ލިބުނީ ވެސް ދެކޮޅު ޓިކެޓާއި ފަރުވާގެ ހުރިހާ ފައިސާއެއް ބައްޕަ ބޮޑުބޭބެމެންނަށް ދިނުމުންނެވެ. ބައްޕަ ދާން ބޭނުންވިއެއްކަމަކު އެހާވަރަށް ލާރި ނެތުމުން ބައްޕައަށް އެ ފުރުޞަތެއް ނުލިބުނެވެ. އެހެނަސް ބައްޕައާއި މަންމަ އޭނަ ފޮނުވީ ނުހަނު އުފަލާއެކީގައެވެ..\nބޮޑުބޭބެ އަންނަންވާއިރަށް އިންތިޒާރުކުރަން ޖެހޭނެ ވަގުތު ހިތަށް ގެނެވުމުން ބިރުގަތް ވަރަށްވުރެ ބޮޑަށްވީ ފޫއްސެވެ. ކިތަންމެ ފޫހިވިޔަސް ކުރެވޭނެ އިތުރު ކަމެއް ނެތްކަން އެނގުންވުމުން މަލާކް އޭނަގެ ނަޒަރު އެތާ ތަންކޮޅެއް މަތީގައި ހަރުކުރެވިފައިވި ޓީވީ ސްކްރީނަށް އަމާޒުކޮށްލިއެވެ. ޓީވީގައި އަޅުވާލެވިފައިވީ ކުރީގެ ހިންދީ ފިލްމެކެވެ. ދެ ފިރިހެނަކު ތަޅާ މަންޒަރު ބަލަން މަލާކަށް އިނދެވުނީ ޝައުޤުވެރިކަން ގެއްލިފައިވާ މޫނަކާއި އެކީގައެވެ. އޭނަ ނިދިޖެހެން އުޅެނިކޮށް ކުއްލިއަކަށް އޭނަގެ ފޯނު ރިންގުވާން ފެށުމުން އޭނަ އާދައިގެ މަތިން ސިއްސައިގެން ދިޔައެވެ. އެކަމާހެދި އެ ގުޅި މީހަކަށް ހިސާބަކަށް ނުރުހުންވެފައިހުރެ މަލާކް ފޯނުގެ ސްކްރީނަށް ބަލާލިއެވެ. އެހެނަސް އެ ކުޑަ ސްކްރީނުން ބައްޕަގެ ނަން ފެނުމާއެކު މަލާކް އެއަށް ޖަވާބު ދެމުން ފޯނު ކަންފަތުގައި ޖެއްސިއެވެ.\n"ހެލޯ ބައްޕާ! ހާދަ އިންތިޒާރެއް ކުރީމޭ ބައްޕަގެ ފޯނަކަށް. ކީއްވެ އެހާ ލަސްވީ؟ މަންމަ ކޮބާ؟" މަލާކަށް އެއްފަހަރާ އެތައް ސުވާލެއް ކުރެވުނެވެ.\n"ފޯނަށް ލާރި އަޅާނެ ގޮތެއް ނެތިގެން އެއްދުވަސް މިދިޔައީ ކަނބުލޮއަށް ނުގުޅި. ކިހިނެއްތަ ކަނބުލޮ؟ ޑަކުޓަރަށް ދެއްކިއްޖެތަ މިހާރު؟" މަސްޢޫދު އެހިއެވެ.\n"އާނ ބައްޕާ. އެ ދެއްކި ނާރުގެ ޑޮކްޓަރަކު ބުނެގެން ދެންމެ މަލާކް މިއައީ ބޮޑު މެޝިނެއްގެ ތެރޭގަ އޮވެފަ. އެއީ ވެސް ކޮންމެވެސް ޓެސްޓެކޯ. އެ ބެލީމަ އެނގޭނެޔޯ މަލާކަށް ނުހިނގެނީ ކީއްވެކަން." މަލާކް ޚުލާޞާކޮށްދިނެވެ.\n"ތީތިވެސް ހަދައިގެން އެނގިއްޖެއްޔާ ރަނގަޅު. ކަނބުލޮގެ މުޅި ދިރިއުޅުން ތި ބީވެގެން ދަނީ ތި ގޮތް ނޭނގޭ ބަލީގަ ވިޔް..." މަސްޢޫދުގެ އަޑު އެހާ ހިސާބުން ކެނޑުނެވެ. ބައްޕަގެ އަޑު އިވިފައި އާދައިގެ މަތިން އެ ވާހަކަ ދެކެވުމުން ބައްޕަ ދެރަވީކަން މަލާކަށް އެނގުންވިއެވެ. ބައްޕަ ދެރަވުމުން އޭނަވެސް ދެރަވިއެވެ. އެހެނަސް ގިނަ މީހުން ހީކުރާނެ ފަދައިން އޭނަ އަމިއްލަ ނަފްސަކަށް ޙަމްދަރުދީއެއް ނުވެއެވެ.\nބައްޕަ އެބުނީ ތެދެކެވެ. މަލާކް މިހާތަނަށް އައިއިރު މުޅި ދިރިއުޅުން ހޭދަކޮށްފައިވަނީ އަމިއްލަ ފައިމައްޗަށް ކޮޅަށް ނުތެދުވެވޭ ޙާލުގައެވެ. އެ ޙާލުގައިވެސް އޭނައަށް ތަންތަނަށް ދިޔުމަށްޓަކައި ފުރޮޅުލީ ގޮނޑިއެއް ލިބުނީ ވެސް އޭނަގެ ޢުމުރުން 17 އަހަރުގައެވެ. ކުޑައިރު އެހެން ކުދިން ކުޅޭ މަންޒަރު ފެނި އޭނައަށް ނުކުޅެވޭތީ ހިތުގައި އެތައް ޝަކުވާއެއް އުފެދުނެއްކަމަކު ވިސްނެމުން ދިޔަދިޔަހެން އެ ޝަކުވާތަކުގެ ބޭނުމެއްނެތްކަން މަލާކަށް އެނގުންވާން ފެށިއެވެ. ޝަކުވާކޮށް އޭނައަށް ނުކުރެވޭ ކަންތަކުގެ ވާހަކަ ދެއްކުމުގެ ބަދަލުގައި އޭނައަށް ކުރެވޭނެ ކަންތަކާމެދު އަބަދުވެސް ވިސްނަން އޭނައަށް ދަސްކޮށްދިނީ އޭނަގެ މަންމައެވެ. މިގޮތުން އޭނަ އަމިއްލައަށް ފެންވަރައި، ރީތިވެ ހެދުން ލައި އަދިވެސް ގޭގެ ތެރޭގެ ކުދިކުދި ކަންތައް ކުރަން ދަސްކުރީ މަންމަ އެ ދިން ހިތްވަރުންނެވެ. މަންމަގެ ނަޒަރުން އޭނަ ޢަޒުމެއް ކަނޑައަޅައިފިނަމަ ﷲ ގެ އިރާދަފުޅުން ނުކުރެވޭނެ ކަމެއް ނޯންނާނެއެވެ. އެތައް ދުވަހެއްގެ މަތިން އެ ބަސްތައް އަޑުއަހާފައިވުމުން އެއާއި ދެކޮޅަށް ވިސްނަން މަލާކަށް އުދަގުލެވެ. ބައްޕަ އޭނައަށް ޙަމްދަރުދީ ވާ ފަދައިން އިތުރަށް ވެސް ވާހަކަ ކުރިއަށް ގެންދިޔުމުން ދެރަ ނުވީ އެހެންވެއެވެ.\n"ބައްޕައަށް ވަރަށް ވިސްނޭ ކަނބުލޮއާމެދު. ހިތަށްއަރަނީ ބައްޕަމެން ނެތް ދުވަހު މަލާކް ބަލާނީ ކާކުތޯއޭ. މަލާކް މީހަކާ އިންނަ ދުވަހަކުން ބައްޕަ އެންމެ ހިތްހަމަޖެހޭނީ." މަސްޢޫދު ބުންޏެވެ. އެ ބަސްތައް އިވިފައި އާދައިގެ މަތިން މަލާކް ކިތަންމެ ބޭނުމެއް ނުވިޔަސް އޭނައަށް ކަޅި މައްޗަށް ހިންގާލެވުނެވެ. 18 އަހަރު ފުރުނީއްސުރެ ކައިވެނީގެ ވާހަކަ އޭނައަށް އިވެނީ ކެނޑިނޭޅިއެވެ. އޭނައަށް ފިރިއަކު ލިބޭ ދުވަހަކުން ބައްޕަ ހިތްހަމަޖެހޭނެ ވާހަކަ އެއްވަގުތު އިވުނިއްޔާ އޭނައާއި އިންނާނީ ކާކުތޯ ބުނެ އަވަށްޓެރި އަންހެނުން ވާހަކަ ދައްކާ އަޑު އިވިދާނެއެވެ. އެހެންނޫނީ ބޯޓު ފަހަރަކުން އެމީހުންގެ ރަށަށް ޗުއްޓީއަކަށް ޒިޔާރަތް ކުރާ ރީތި ފިރިހެނެއްގެ ވާހަކައިން މަލާކްގެ އެކުވެރިން އޭނައާއި ދިމާކޮށްލާނެއެވެ. ކައިވެންޏަކީ ދިރިއުޅުމުގެ ހުރިހާ ކަމެއްހެން ހީވާ ފަދައެވެ. އެންމެން އޭނައަށް ފިރިއަކު ހޯދައި ނުދެވިގެން އުޅެނީ ކީއްކުރަން ހެއްޔެވެ؟ ފިރިއަކު ލިބުމުން އަންހެން ކުއްޖެއްގެ ޙަޔާތުގައިވާ ހުރިހާ މައްސަލައެއް ޙައްލުވެގެން ދަނީ ހެއްޔެވެ؟ އަންހެން ކުއްޖަކަށް ދިރިއުޅުމުގައި އޭނަގެ ލަނޑުދަނޑިތައް ޙާޞިލުކޮށް އަމިއްލަ ފައިމައްޗަށް ކޮޅަށް ނުތެދުވެވޭނީ ހެއްޔެވެ؟ އޭނައަށް ވެސް 'ޖާދުލަކުން' ހިނގެން ފަށާނީ ހެއްޔެވެ؟ މަލާކަށް ޝައްކެވެ. ކޮންމެ ގޮތެއްވިޔަސް ފިރިއަކު ހޯދުމާއި ބެހޭ ވާހަކައަކީ އޭނަ ގެ އެޚިޔާލުތަކާހެދި އޭނަ އަބަދުވެސް ރުޅިގަދަ ކުރުވާ ވާހަކައެކެވެ.\nމަލާކްގެ ނަސީބު ރަނގަޅުކަމުން ކަންނޭނގެއެވެ. އޭނަ ހިތްހަމަނުޖެހުމެއްގެ ތެރޭގައި ވަނިކޮށް ފޯނުގެ އަނެއްކޮޅުން މަންމަގެ އަޑުއިވުނެވެ.\n"ކޮން ވާހަކައެއް ދައްކާކަށްތަ މަސްޢޫދު؟ އެންމެ މޮޅު ރައްކާތެރިއަކީ ހަމައެކަނި ﷲ. ފިރިއަކު ހުއްޓަސް ނެތަސް މާތް ﷲ އަހަރުމެންގެ ދަރިފުޅު ބައްލަވާވޮޑިގެންވާނެ. ދެން ފޯނު ދީބަލަ މަގޭ އަތަށް!" އެކޮޅުން އިވުނު ސާރިޔާގެ އަޑަށް މަލާކްގެ މޫނުމައްޗަށް ފުރިހަމަ ހިނިތުންވުމެއް ވެރިވިއެވެ. ސާރިޔާ ސަލާމް ގޮވާލި އަޑަށް މަލާކަށް ވަގުތުން ވާހަކަ ދެކެވުނެވެ.\n"ލަވް ޔޫ މަންމާ! ވަރަށް ހަނދާންވޭ މަންމަ މަތިން. ކިހިނެއްތަ މަންމަ؟" މަލާކަށް އަހާލެވުނީ އުޖާލާވި ހިނިތުންވުމަކާއި އެކީގައެވެ. އޭނަ އެހެން އަހާލިއިރަށް މަންމަ ނުބައިގޮތަކަށް ކެއްސަން ފެށި އަޑަށް އޭނަގެ ހިނިތުންވުން ފޭދުނެވެ. މަންމަ އެ ކެއްސުމަކާއިގެން އުޅެނީ މީގެ މަސްތަކެއް ކުރިންނެވެ. ކޮންމެ ދުވަހަކު މަންމަ ކެއްސާ އަޑަށް އެއީ އަރިދަފުސް ރޯގާއެކޭ ހިތާހިތުން ކިޔައި މަލާކް ހިތްހަމަޖައްސަމުން ދަނީ ރަނގަޅުވާނެއޭ ހިތާއެވެ. އެހެނަސް އެ އެއްކެއްސުމެއްގައި މަންމަ މާ ގިނަ ދުވަސްވާން ފެށިފަހުން މަލާކް ކުޑަކޮށް ކަންބޮޑުވާން ފަށާފައިވެއެވެ. އެހެނަސް އޭނަ އެ ވާހަކަ ދުލާއި ހަމައަކަށް ނުގެނެއެވެ.\n"މަންމަ ހަމަ ރަނގަޅު އަލްޙަމްދުލި ﷲ. މަންމަވެސް ވަރަށް ހަނދާންވޭ ދަރިފުޅު މަތިން. އެކަމަކު ތިކޮޅުން ހޯދެން އޮތްހާ ފަރުވާއެއް ހޯދައިގެން އަނބުރާ އަންނަންވާނީ އިނގޭ؟ މިހާރު ކޮންތާކު ތިހިރީ؟" ސާރިޔާ އެހިއެވެ.\n"މިހިރީ.....ހޮސްޕިޓަލުގަ...ޓެސްޓެއް ހަދަން އައިއްސަ." މަލާކް ކުރުކޮށް ކިޔައިދިނީ ބޮޑުބޭބެގެ ވާހަކައިން މަންމަ ކަންބޮޑުކުރުވަން ބޭނުމެއް ނުވުމުންނެވެ.\n"އެހެންތަ؟ ކައިފިންތަ މިރޭ؟" ސާރިޔާ ސުވާލުކުރިއެވެ.\n"އަދި....ގެއަށް ގޮއްސަ ކާނީ...މަންމާ ކޮބައިތަ އަނުމް؟ އަދިވެސް މާލެއަށް ދާގޮތަށްތަ ނިންމައިގެން ހުރީ؟" ބޮޑުބޭބެގެ ވާހަކައާއި ހަމައަށް ދިޔުމުގެ ކުރިން މަލާކް މަޢުޟޫއު ބަދަލުކުރީ އެހެންނޫނަސް އޭނަ އަނުމްގެ ވާހަކަ އަހަން ބޭނުންވެފައި ހުރުމުންނެވެ. އަނުމްއަކީ އޭނަގެ ޅަ ޢުމުރު ދުވަހުއްސުރެވެސް މަލާކްމެންގެ ރަށަށް އައިސް އަވަށްޓެރި ގެއެއްގައި މަލާކާއި ނުހަނު އެކުވެރިކޮށް އުޅުނު ކުއްޖެކެވެ. މީގެ ދުވަސްތަކެއް ކުރިން އެކުއްޖާ މާލެއަށް ބަދަލުވާން އުޅޭ ވާހަކަ އިވުންވެގެން ދިޔައީ މަލާކްގެ ހިތް ގަންބުވާލި ކަމަކަށެވެ.\n"އާނ ދަރިފުޅު. އަނުމް ދެން މިކޮޅުގަ މަޑެއް ނުކުރާނެ. އަނުމްގެ އެއްބަނޑު އެއްބަފާ ހަގު ބޭބެއެއް ބޭރުގަ ކިޔަވަން އުޅެފަ އަނބުރާ އަންނަނީޔޯ. އެހެންވީމަ އެ ބޭބެވެސް ބޭނުންވަނީ އަނުމް އަނބުރާ މާލެއަށް ގެންދާށޯ. މާލެއިންވިއްޔާ ދޯ ރަނގަޅަށް ކިޔެވޭނީވެސް؟ އަނެއްހެން ފަހުން ވަރަށް އުފަލުން ހުރީ. އެ ބޭބެގެ ނަން ކިޔަކިޔާފަ ބުނި ތިމަންނަ ވަރަށް ލޯބިވެއޭ އެ ބޭބެދެކެ. މިކޮޅުގަ އުޅުނުއިރުވެސް ވަރަށް ގުޅާ ހަދާ ބޭބެއެއް ކަންނޭނގެ އެއީ." ސާރިޔާ ކިޔައިދިނެވެ.\n"އެހެންތަ؟ އަނުމް އުފަލުން ހުރިއްޔާ އެންމެ ރަނގަޅު.....ވަރަށް ހަނދާންވާނެ އަނުމް މަތިން." މަލާކަށް މާޔޫސީ ގޮތަކަށް ބުނެލެވުނެވެ.\n"އަސްލުވެސް ދޯ؟ އޭ ދަރިފުޅު މަންމަ ދާންވެއްޖެ އަށިމަތީގަ ހުރި އެއްޗެއްސަށް ބަލަން. ދަރިފުޅު އެއްވެސް ދަތިކަމެއް ދިމާވިއްޔާ ޚަބަރެއް ވެލައްޗޭ. މަންމަމެން އެހީވެދޭނަން. އަނ މަސްޢޫދު." މަންމަ އެހެން ބުނެފައި ބައްޕަ އަތައް ފޯނު ދިންކަން މަލާކަށް އެނގުންވިއެވެ. ބައްޕަވެސް ފަހު ބަސްތަކަށް ދެން ބާއްވަނީއޭ ބުނެ މަލާކް އާނއެކޭ ބުނުމުން ފޯނު ކަނޑާލިއެވެ. އެއާއެކު މަލާކަށް އަނެއްކާވެސް އެކަނިވެރިކަމެއް އިޙްސާސް ކުރެވުނެވެ. ހޮސްޕިޓަލުގެ މައި ދޮރާއި ދިމާލަށް ބަލާލެވުނީ ބޮޑުބޭބެ އަންނާނެ ކަމުގެ އުއްމީދުގައެވެ. އެހެނަސް ދޮރުމަތިން އެއްވެސް މީހަކު ނުފެނުމުން މަލާކަށް ފުން ނޭވައެއް ދޫކޮށްލަމުން އިސްޖަހާލެވުނެވެ.\nމަލާކް ދުރު ބަލާލި ވަގުތު ހޮސްޕިޓަލުގެ ދޮރުން ޒުވާނަކު ވަދެގެން އައެވެ. އޮފު އަރާ ކަޅުކުލައިގެ ބޫޓު ހޮސްޕިޓަލުގެ ތެރޭގައި އެޅުނު ވަގުތު އެތާތިބި ގިނަ ބައެއްގެ ނަޒަރު އެ ދިމާލަށް ދަތުރުކުރިއެވެ. މަލާކް އެމީހުންގެ ތެރޭގައި ނުހިމެނުނީ އެވަގުތު ޓީވީއިން އިޝްތިހާރުތައް ފެށިގެން ދިޔުމުން މަލާކްގެ ނަޒަރު އެއަށް ހުއްޓިފައިވުމުންނެވެ. ހޮސްޕިޓަލަށް ވަދެގެން އައި ޒުވާނާ ލައިގެން ހުރި ގަދަ ނޫކުލައިގެ އަތްދިގު ގަމީސް އޭނަގެ ކަސްރަތީ ހަށިގަނޑަށް ހިފިފައިވީ ގޮތުންނާއި އޭނަގެ ކަޅު ކުލައިގެ ފަޓުލޫނާއެކީ ބެގީ ކޮށްގެން ހުރި ގޮތުން އޭނަ ފެންނަމުން ދިޔައީ ނުހަނު ރަސްމީ ގޮތަކަށެވެ. ކަނދުރައާއި ހަމައަށް އޮތް ކަޅުކުލައިގެ އިސްތަށިގަނޑުގައި ތެތްކަމެއް އެކުލެވިފައިވި ގޮތުން ތާޒާކަމަށް ލޯބިކުރާ މީހެއްކަން އެނގެއެވެ. ހިނގާފައި ދިޔަގޮތުން ހައިބަތު ހުރިކަމަށް ދައްކަމުން ދިޔައެވެ.\nޒުވާނާ އެތަނަށް ވަދެގެން ދިޔައިރު އޭނަގެ ނަޒަރު އެތާ ފުރޮޅުލީ ގޮނޑިއެއްގައި ވަކިން ހުރި އަންހެން ކުއްޖާއަށް ހުއްޓުނެވެ. އެ ކުއްޖާ އޭނައަށް ފަސްދީގެން އިނެއްކަމަކު އެކުއްޖާ ފެނިފައި އޭނަގެ ފިޔަވަޅުތައް މަޑުވެގެން ދިޔައީ އެފަދަ ކުއްޖަކު އެކަނި ހުންނާތީ ޙައިރާންވުމުން ކަންނޭނގެއެވެ. އެހެނަސް އެ ޒުވާނާ ވަކި އެކުއްޖާ ކައިރިއަށް ދިޔުމުގެ ބަދަލުގައި އެކުއްޖާއަށް ބަލަމުން ބަލަމުން ގޮސް ވަދެގެން ދިޔައެވެ. އޭނަ ހިނގަމުން ގޮސް އެންމެ ފަހުން ވަނީ އެމްއާރްއައި ހަދާ ރޫމަށެވެ. އޭނަ ވަންއިރުވެސް މެޝިންގައި މީހަކު ބޭއްވިފައިވީތީ މެޝިންގެ އަޑުފަތްގަނޑު އެތާގައި ހަރުލާފައިވިއެވެ. އެއީ ނުހަނު އާދައިގެ ކަމެއްހެން ހީވާ ފަދައަކުން އެ ޒުވާނާ މެޝިނަށް ވެސް މާ ބޮޑު ސަމާލުކަމެއްނުދީ އޭތި ބެހެއްޓިފައި ހުރި މަންޒަރު ފެންނާނެ ފަދައަކުން އެތާ ޖެހިގެން ހަދާފައި ރޫމަށް ދިޔައެވެ.\n"ކިތަކެއް އެބަހުރިތަ މިރޭ؟" ޒުވާނާ އިނގިރޭސި ބަހުން ސުވާލުކުރީ މެޝިންގެ ކަންތައް ބަލަހައްޓަން އެތާ ތިބި4މީހުންކުރެންނެވެ.\n"20 ވަރަކަށް އެތި އެބައޮތް މީތި ލައިގެން." މޮނީޓަރެއްގެ ކައިރީގައި ހުރި މީހާ ކުރިމަތީގައި ހުރި ބޮޑު ބިއްލޫރިގަނޑުން މެޝިނަށް ޢިޝާރާތްކުރަމުން ބުންޏެވެ.\n"ގްރޭޓް! ހުރިހާ އެއްޗެއް އެތެރެއަށް ފޮނުވަދީ!" ޒުވާނާ އެދެމުން އެ ރޫމުގެ އެތެރޭގައި ހުރި ދޮރެއް ހުޅުވާލަމުން މިފަހަރު ވަނީ އާދައިގެ ކެބިންއެއް ކަހަލަ ކޮޓަރިއަކަށެވެ. އޭނަ ގޮސް އެތާހުރި އޮފީސް މޭޒުދޮށުގައި ހުރި ބޮޑު ގޮނޑީގައި އިށީންނަން އުޅުނުތަނާހެން އޭނަގެ ފޯނު ރިންގުވާން ފެށިއެވެ. ފަޓުލޫނުގެ ޖީބު ތެރެއިން އޭނަ ނަގާލީ އެންމެ ފަހުގެ އައި ފޯނެކެވެ. ފޯނު ނަގައި ކަންފަތުގައި ޖައްސާލަމުން އޭނަ ވާހަކަ ދެއްކިއެވެ.\n"ހެލޯ ބްރޯ.......ނޫނޭ މިފަހަރު ފްލައިޓް ކެންސަލްއެއް ނުވޭ. އެކޮޅުން އައި މަގުމަތީގަ އިންޑިޔާގަ މަޑުކުރަން ޖެހުނީ 16 ގަޑިއިރަށް. އަހަރެން އުޅުނީ އެހެން ފްލައިޓެއް ހޯދައިގެން ވެސް މާލެ ދާން. އެކަމަކު އެއްކަލަ ބައްޕަގެ އިންޑިއަން ފްރެންޑްއާ އެއާރޕޯޓުން ދިމާވެގެން އަހަރެން ކައިރީގަ ބުނީ މިއުޅެނީ އެމްއާރްއައި ރިޕޯޓް ލިޔާނެ މީހަކު ނެތިގެންނޭ. އެއްދުވަހު ވިޔަސް ލިޔެދޭންވީ ނޫންހޭ. އެހެންވެ މިހިރީ އެ ހޮސްޕިޓަލަށް އައިއްސަ." ޒުވާނާ ފޯނުން ވާހަކަ ދައްކަމުން ގޮނޑީގައި އިށީނެވެ. ހަމަ އެވަގުތު އެ ރޫމަށް ޕެން ޑްރައިވްއަކާއެކީ އައި މީހަކު ދޮރު ހުޅުވުމުން ވަންނަން އޭނަ އަތުން ޢިޝާރާތް ކުރީ ފޯނުގެ އެކޮޅުން ދައްކަމުން ދިޔަ ވާހަކަ އަޑު އަހަމުންނެވެ.\n"ހެހެ....ނިއުރޮލޮޖީއަކީ އަހަރެން ޝައުޤުވެރިކަން ހުރި ދާއިރާއެއް. ދެން ނޭނގޭ ފަހުން ކޮން ސްޕެޝަލްޓީއެއްކަމެއް ޗޫޒްކުރާނީ. އައި މޭ ޗޭންޖް މައި މައިންޑް...އޯކޭ ދެން ބާއްވަނީ. ބާއި." ޒުވާނާ ފޯނު ކަނޑާލީ އޭނަގެ މޭޒުމަތީގައި ބޭއްވުނު ޕެން ޑްރައިވަށް ނަޒަރު ދެމުން އޭގައި ހުރި އެއްޗެހި ބަލަން ކެތްމަދުވެގެން އުޅޭ ފަދައަކުންނެވެ. ފޯނު މޭޒުމަތީގައި ބޭއްވުމަށްފަހު އޭނަ ޕެން ޑްރައިވް ސީޕީޔޫއަށް ޖަހާލީ ނުހަނު ގަޔާވެގެންނެވެ. ކުރިމަތިން ފެންނަމުން ދިޔަ މޮނީޓަރުން އޭނަ އެ ޕެން ޑްރައިވް ހުޅުވާލުމާއެކު ފެނިގެން ދިޔައީ އެމްއާރްއައި ހަދާފައިވި ބަލިމީހުންނަށް ދެވިފައިވި ނަންބަރުތަކުން ނަން ދެވިފައިވި ފޯލްޑާތަކެވެ. އޭނަ އެ ފޯލްޑާތަކުގެ ތެރެއިން ފުރަތަމަ ފޯލްޑާ ހުޅުވާލިއެވެ. މާ ގިނައިރެއްނުވެ ހުދާއި ކަޅުން ހުރި ސިކުނޑިއެއްގެ ތަސްވީރެއް ފެނިގެން ދިޔައެވެ. ޒުވާނާ މައުސް ސްކްރޯލް ކުރުމުން އެ ތަޞްވީރުން ފެންނަމުން ދިޔަ އަޅިކުލަ ބަދަލުވަމުން ދިޔަ ހިނދު އޭނަ އެއަށް ނުހަނު ފަރުވާތެރިކަމާއެކީ ބެލިއެވެ. އެއަށްފަހު ނޯޓް ޕެޑްއެއް ފަދަ ޕްރޮގްރާމެއް ހުޅުވައި އެއްފަރާތުން އޭނައަށް ފެންނަމުން އެ ދިޔަ ސްކޭނުން ހޯދުނު ހޯދުންތައް ލިޔަން ފެށިއެވެ.\nޒުވާނާ އެ މަސައްކަތް ކުރަމުން ދިޔައީ އެއްވެސް މެދުކެނޑުމެއްނެތި ނުހަނު ޝައުޤުވެރިކަމާއި އެކީގައެވެ. އެއް ފޯލްޑާއަކަށްފަހު އަނެއް ފޯލްޑާއެއް ހުޅުވައި ނުހަނު ގަޔާވެގެން ރިޕޯޓްތައް ލިޔަމުން ދިޔައީ އެއީ އޭނައަށް ކުޅޭކުޅޭ ކަމެއްހެން ހީވާ ފަދައަކުންނެވެ. އެ ސްކޭންތަކުގެ ތެރޭގައި ގިނައީ ބޭރުފުށުން ބޮލަށް ކޮންމެވެސް އަނިޔާއެއް ލިބިފައިވާ މީހުންކަން އޭނައަށް ނަގައިގަނެވުނެވެ. ބޮލުގައި ރިއްސުމުގެ މައްސަލައެއްގައި ނުވަތަ ސިކުނޑި ހަމަނުޖެހުމުގެ ސަބަބުން ޑޮކްޓަރަށް ދެއްކި މީހުންވެސް ސްކޭންތަކުގެ ޒަރިއްޔާއިން އޭނައަށް ފަސޭހައިން ޔަޤީނާއި ގާތްކުރެވުނެވެ. އެހެނަސް އޭނަގެ މަސައްކަތް ނިމެން ގާތްވެފައި ވަނިކޮށް ފެނުނު ސްކޭނެއްގެ ޒާތުން އޭނަގެ ދެބުމަ ކައިރިވިއެވެ. އެއްވެސް އެއްޗެއް ލިޔުމުގެ ކުރިން އޭނައަށް އެތައް ފަހަރެއްގެ މަތިން އެ ސްކޭން ސްކްރޯލް ކޮށްލެވުނެވެ.\n11 އޯގަސްޓް, 2019 | 4:22\nبِسْمِ للّه! އައްސަލާމްޢަލައިކުމް ވަ ރަޙްމަތު ﷲ ވަ ބަރަކާތުހޫ. އަނެއްކާވެސް ތިޔަ ކިޔުންތެރިންނާއި ހަމައަށް ވާހަކައެއް ގެނެސްދިނުމުގެ ތައުފީޤު ލިބުނުކަމަށްޓަކައި ޙަމްދުކުރަން. އުއްމީދަކީ މިފަހަރުވެސް ތިޔަ ކިޔުންތެރިންނަށް ވާހަަކައިން ފައިދާއެއް ކުރުން އިން ޝާ ﷲ. ހުރިހާ ކިޔުންތެރިންނަށް ވެސް ޢީދު މުބާރަކް! މާތް ﷲ އަޅަމެންގެ ހެޔޮ ޢަމަލުތައް އަޅަމެންގެ ކިބައިން ޤަބޫލުކުރައްވާށި. އާމީން!\nމިފަހަރުވެސް ބްލޮގް ޕޯސްޓްތައް ބްލޮގްއިން އަދި ކޮމެންޓްތަކުގެ ތެރެއިން ފެންނާނެ ވާހަކަ ބުނެލަން. ސަލާމް!\n11 އޯގަސްޓް, 2019 | 7:37\nجَزاكِ اللّه خيرا


Footboalha ah fahi Eydhafushi gai Rajje ge enme molhu dhnadu\nއޭދަފުށީގައި ރާއްޖޭގެ އެންމެމޮޅު ދަނޑު!\nބ. އޭދަފުށީ، ބަހިއްޔާ ސާދާގެ މުސްކުޅި ދަރިވަރުންގެ ޖަމިއްޔާގެ ޓީމު، މާލެ އައިސް މާލޭ ކުލުބަުތަކާ ވާދަ ކުރަމުން ދިޔަ އެވެ. ހަމައެކަނި ފުޓްބޯޅައަކުން ނޫނެވެ. ޓީމު އިވެންޓްގެ އެކިއެކި ކުޅިވަރުތަކުންނެވެ. އެއީ 70 އަހަރުތަކެވެ. ބަހިއްޔާ ސާދާގެ އަޑު މުޅި ރާއްޖޭގައި އެންމެ ބޮޑަށް ހިއްޕާލީ ފުޓްބޯޅަ ދަނޑުންނެވެ.\nމާލޭގެ ރޭޑިއަންޓް ކުލަބާއި، ޓެނިސް ކުލަބާ ވާދަ ކުރަން އޭދަފުށިން ނިކުތް ތަރިންނަކީ، ބިންހިމަގޭ އަބްދުލް އަޒީޒު، އަބުދުއް ރައްޒާގު، އަލީ ވަހީދު، އަބްދުލް ވާހިދުމެން ފަދަ ތަރިންނެވެ. ބިންހިމަގޭ އަބްދު ރައްޒާކީ އޭރު ރާއްޖޭގެ އެންމެ މޮޅު އެއް ފޯވަޑެވެ. އެހާހިސާބުން ފެށިގެން ބ. އޭދަފުށީގެ ފުޓްބޯޅައިގެ އަޑު ދިވެހިންގެ ތެރޭގައި ގުގުމަގުމާ ހުއްޓެވެ. ކުލަބު ވެލެންސިއާގެ ބީ ޓީމުގެ ގޮތުގައި މަޝްހޫރުވި ޖުވެންޓަސްއިން މޭލެއަށް ނިސްތަބްތާވާ ކުޅުންތެރިންނާއެކު ފުރަތަމަ ޑިވިޝަނަށް އެރުމަށް ވަރުގަދައަށް މަސައްކަތް ކުރަމުން ދިޔަ އެވެ.\nމޭލޭގެ އެ ޓީމާ ދެކޮޅަށް ދެ ވަނަ ޑިވިޝަންގެ ފައިނަލުގައި ނިކުތީ، ރާއްޖެތެރެއަށް ނިސްބަތްވާ ބ. އޭދަފުށީ ޒުވާނުންގެ ޖަމްއިއްޔާ އެވެ. ޖުވެންޓަސްގެ އުންމީދުތައް ފުނޑުފުނޑުކޮށްލީ ދެ ވަނަ ޑިވިޝަންގެ ފުޓްބޯޅަ މުބާރާތް ކާމިޔާބު ކޮށް އޭދަފުށީ ޒުވާނުންގެ ޖަމްއިއްޔާ ފުރަތަމަ ޑިވިޝަނަށް ކޮލިފައި ވުމުންނެވެ.\nރަށުގެ ހަރު ވެލިދަނޑަށް ކުޅެން ނިކުތް ކުޅުންތެރިންނާއެކު، އޭދަފުފުށީ، ބަހިއްޔާ ސާދާ އާއި އޭދަފުށީ ޒުވާނުންގެ ޖަމްއިއްޔާ ހޯދި ކާމިޔާބުތައް މާޒީއާއެކުވެ ހިނގައްޖެ އެވެ. އެހެންނަމަވެސް އޭދަފުށިން ކުޅުންތެރިން އުފެދިގެން އައުން މެދުނުކެނޑުނެވެ. އެއީ ކުޅުދުއްފުށީގެ ތާރީހުން ބަދަލު ނުވި ސޮފްހާ އެވެ.\nމިއަދު މުޅި އެ ރަށުގެ ފުޓްބޯޅައިގެ ތާރީހް ބަދަލު ވެއްޖެ އެވެ. ހަރުވެލި ދަނޑުން ފެހި "ވިނަ" ދަނޑަކަށް ބަދަލު ކޮށްލައިފި އެވެ. ރާއްޖޭގައި އެޅި އެންމެ ފެންވަރު ރަނގަޅު ޓާފް ދަނޑު މިއަދު އޭދަފުށީގައި ހުޅިވިގެން ދިޔައީ އެވެ.\nއޭދަފުށީ ޓާފްދަނޑުގައި ގާއިމުކޮށްފައިވާ ޝޮކް ޑްރެއިން ސިސްޓަމްގެ ޓެކްނޮލަޖީ ---\nހެޔޮ އެދޭ ފަރާތަކުން އޭދަފުށީގައި ބިނާ ކުރި ދަނޑުގެ އެންމެ ހާއްސަ ކަމަކީ، ދަނޑުގެ ފެން ހިންދާ ޑްރެއިން ސިސްޓެމެވެ. އިޓަލީގެ ލިމަންޓޯ ގުރޫޕުގެ ޓެކްނޮލަޖީ ބޭނުންކޮށްގެން އިމާރާތް ކޮށްފައިވާ ދަނޑުގެ ޑްރެއިން ސިސްޓަމު މެދުވެރިކޮށް ދަނޑަށް ވެހޭ ފެންގަނޑު ދަނޑުގޭ ބޭރަށް ހިންދާލަ އެވެ.\nރާއްޖޭގައި މީގެކުރިން އިމާރާތް ކޮށްފައިވާ ހުރިހާ ދަނޑެއްގައިވެސް ދަނޑަށް ވެހޭ ފެންގަނޑު ހިންދަނީ ދަނޑުގެ ވިނަގަނޑުގެ އަޑިއަށެވެ. މަޝްހޫރު ރެއާލް މެޑްރިޑްގެ ސެންތިއާގޯ ބެރުނެބެއު ސްޓޭޑިއަމްގެ ދަނޑަށްވެސް މި ސިސްޓަމް ފޯރުކޮށް ދެނީ ލިމަންޓޯ ސްޕޯޓް ގުރޫޕުންނެވެ.\nއޭދަފުށީ ދަނޑު އިމާރާތް ކޮށްފައި ވަނީ ރަށުގެ އަސްލު ފަސްގަނޑާއި، ހިއްކި ފަސްގަނޑާއި ގޫޅޭ ހިސާބުގަ އެވެ. އެހެންވެ އެތަނުގެ ބިންގަނޑު އެއް ލެވަލަކަށް ގެނައުމަށް ދަނޑު އިމާރާތް ކުރި ކުންފުންނިން ވަނީ އިމާރާތުގެ އަމަލީ މަސައްކަތް ފެށުމުގެ ކުރިން މުޅި ސަރަހައްދު ކޮނެފަ އެވެ. ދަނޑު އިމާރާތް ކުރުމުގެ އަމަލީ މަސައްކަތް ފެށީ އޭގެ ފަހުންނެވެ.\nއޭދަފުއްޓަކީ ރާއްޖޭގެ ކުޅުންތެރިން އުފައްދާ އެންމެ ބޮޑު ހަބެވެ. މިއަދު އެރަށުގައި ހުޅުވި ދަނޑާއެކު އެ މަސައްކަތް އާ އިންތިޒާމެއްގެ ދަށުން ފެށިގެން ދާނެ ކަމުގެ އުންމީދު ބޮޑެވެ.\nތިން ހެޓްރިކް، 13 ގޯލް، ޓީސީ ސެމީ ފައިނަލަށް\nއާ ސީޒަނަށް ވެލެންސިއާއިންވެސް ޓޭރޭނިން ފަށައިފި


Naseed aai Hassan Latheef ge dhaureh Majlis primary gai noannaane: MDP | Mihaaru\nއެމްޑީޕީން ބޭއްވި ގައުމީ މަޖިލީހުގެ ޖަލްސާއެއްގެ ތެރެއިން. --މިހާރު ފޮޓޯ/ނިޝާން އަލީ\nނަޝީދާއި ހަސަން ލަތީފުގެ ދައުރެއް ޕްރައިމަރީގައި ނޯންނާނެ: އެމްޑީޕީ\n11 ޑިސެމްބަރ 2018 - 15:37 10 comments\nއެ ޕާޓީގެ ޑެޕިއުޓީ ސެކްރެޓަރީ ޖެނެރަލް އަދި ޕްރައިމަރީގެ ކަންތައްތައް ބެލެހެއްޓުމުގައި އިސްކޮށް ހުންނެވި އަފްޝަން ލަތީފު ވިދާޅުވީ އިންތިޚާބުގެ ކަންކަން ހަމަޖެއްސުމުގައި ޕްރައިމަރީގައި ވާދަކުރާ އެއްވެސް ބޭފުޅެއްގެ ދައުރެއް ނޯންނާނެ ކަމަށެވެ. އަދި އެ މަސައްކަތްތައް ކުރަމުން އަންނަނީ ވަކި ކޮމެޓީތަކަކުން ކަމަށް އޭނާ ވިދާޅުވި އެވެ.\nއޭނާ އެހެން ވިދާޅުވެފައިވަނީ، ކުރީގެ ރައީސް މުހައްމަދު ނަޝީދާއި އެމްޑީޕީގެ ޗެއާޕާސަން ހަސަން ލަތީފު މި ވަގުތު އެ ޕާޓީގެ އޮފީހުން ދުރަށް ވަޑައިގެންނެވުމަށް އިބްރާހިމް އިސްމާއިލް (އިބްރާ) ގޮވާލައްވާފައި ވަނިކޮށެވެ.\nއެމްޑީޕީގެ ފުރަތަމަ ރައީސް އިބްރާ ކުރެއްވި ޓްވީޓެއްގައި ރޭ ވިދާޅުވީ "ލައްކަ ދުވަހު ޑިމޮކްރަސީއޭ ކީއްޖެ" ކަމަށެވެ. އަދި އަމަލީ ގޮތުން ނަމޫނާ ދެއްކެވުމަށްޓަކައި ޕްރައިމަރީގައި ވާދަކުރައްވާނަމަ، އެކަން ނިމެންދެން ޕާޓީ އޮފީހުން ދުރަށް ވަޑައިގަތުމަށް ގޮވާލައްވާފައި ވެ އެވެ.\nއެ ދެ ބޭފުޅުން ވެސް ރައްޔިތުންގެ މަޖިލީހުގެ އިންތިޚާބުގައި އެމްޑީޕީގެ ޓިކެޓު ހޯއްދަވަން ޕްރައިމަރީގައި ވާދަކުރައްވާނެ އެވެ. މިފަހަރު އަލަށް އުފެއްދި މައްޗަންގޯޅީ މެދު ދާއިރާގެ ޕްރައިމަރީގައި ވާދަކުރެއްވުމަށް ނަޝީދު ވަނީ ފޯމު ހުށަހަޅުއްވައިފަ އެވެ. ހަސަން ކުރިމަތިލައްވަނީ ހެންވޭރު ހުޅަނގު ދާއިރާއަށެވެ.\nKuree ge Raees Nasheed aai Hassan ah Ibra ge govaalun: mi vaguthu party ofeehaa dhurah vadaigannavaa!\n"ޕްރައިމަރީގައި ވާދަކުރާ އެއްވެސް ބޭފުޅެއްގެ ބަައިވެރިވުމެއް ނޯންނާނެ، ޕްރައިމަރީ އިންތިޚާބުގެ އިންތިޒާމުތަކާއި އަދި އެހެނިހެން އެއްވެސް މަސައްކަތެއްގައި. ވަރަށް ޓްރާންސްޕޭރަންޓްކޮށް އެކަން ކުރަމުން އަންނަނީ،" އަފްޝަން ވިދާޅުވި އެވެ.\nއޭނާ ވިދާޅުވީ ޕްރައިމަރީގެ އިދާރީ މަސައްކަތްތައް ކުރަމުން އަންނަނީ ޕާޓީ އޮފީހުގެ ގްރައުންޑް ފްލޯގައި ކަމަށެވެ. ނަމަވެސް ޕާޓީއާ ގުޅުންހުރި އެހެނިހެން މަސައްކަތްތައް ކުރުމަށް ނަޝީދާއި ހަސަން އޮފީހަށް ވަޑައިގަންނަވާ ކަމަށާއި އެ ބޭފުޅުން މަސައްކަތް ކުރައްވަނީ އެ އިމާރާތުގެ ދެ ވަނަ ފަންގިފިލާގައިކަން އޭނާ ފާހަގަކުރެއްވި އެވެ.\nޕްރައިމަރީގެ އިދާރީ މަސައްކަތްތައް ކުރަނީ އެ ޕާޓީގެ އިންތިޚާބާ ބެހޭ ކޮމެޓީންނެވެ. ޕާޓީއަށް މެމްބަރުން ވެއްދުމާއި ވަކިކުރުން ފަދަ މަސައްކަތްތައް ކުރަމުން އަންނަނީ މެމްބަޝިޕް ކޮމެޓީން ކަމަށް އަފްޝަން ވިދާޅުވި އެވެ.\nއެމްޑީޕީން ވަނީ އެ ޕާޓީގެ ޕްރައިމަރީގައި ވާދަކުރުމުގެ ފުރުސަތު އަންނަ ހަފުތާގެ ބުދަ ދުވަހާ ހަމައަށް ހުޅުވާލައިފަ އެވެ. އެ ޕްރައިމަރީގައި އެމްޑީޕީގެ ލީޑަޝިޕުގައި ހިމެނިވަޑައިގަންނަވާ ގިނަ ބޭފުޅުން ވާދަކުރުމަށް ވަނީ ނިންމަވައިފަ އެވެ.\nއިތުރު ލިޔުންތައް ރައީސް މުހައްމަދު ނަޝީދު އެމްޑީޕީ އެމްޑީޕީގެ މަޖިލިސް ޕްރައިމަރީ އެމްޑީޕީގެ ޗެއާޕާސަން ހަސަން ލަތީފް ރައްޔިތުންގެ މަޖިލީހުގެ އިންތިޚާބު 2019


Rohingya Ge Evves Aailaaeh Enburi Myanmar Ah Gosfaeh Nuvey- Bangladesh\nރޮހިންޔާގެ އެއްވެސް އާއިލާއެއް އެނބުރި މިޔަންމާއަށް ގޮސްފައެއް ނުވޭ- ބަންގްލަދޭޝް\n3 މަސް,2ދުވަސް, 10 ގަޑި, 15 މިނެޓް, 14 ސިކުންތު ކުރިން 1040ފަތޯނާ ފާއިޒް\nރޮހިންޔާ މުސްލިމުންގެ ބަޔަކު އެނބުރި އައިސްފައިވާ ކަމަށް ބުނެ މިޔަންމާގެ ކަމާބެހޭ ފަރާތްތަކުން ހިއްސާ ކުރި ފޮޓޯ.\nބަންގްލަދޭޝްގެ ރެފިއުޖީ ކޭމްޕެއްގައި ދިރިއުޅެމުން އައި ރޮހިންޔާ މުސްލިމުންގެ5މެމްބަރުންގެ އާއިލާއެއް އެނބުރި މިޔަންމާއަށް ގޮސްފައިވާ ކަމަށް މިޔަންމާ ސަރުކާރުން ހާމަކުރުމާއެކު، ބަންގްލަދޭޝްއިން އެކަން ދޮގުކޮށްފިއެވެ.\nބަންގްލަދޭޝްގައި 7ލައްކައަށް ވުރެ ގިނަ ރޮހިންޔާ މުސްލިމުން އަންނަނީ ދިރިއުޅެމުންނެވެ. މިޔަންމާ ސަރުކާރުން ބުނީ ރޮހިންޔާ ރެފިއުޖީން އަނބުރާ މިޔަންމާއަށް ގެނައުމަށް އެކުލަވާލާފައިވާ އެއްބަސްވުމުގެ ދަށުން އެއް އާއިލާ އެނބުރި މިޔަންމާއަށް އައިސްފައިވާ ކަމަށެވެ.\nއެހެންނަމަވެސް ބަންގްލަދޭޝްއިން ބުނެފައިވަނީ އެނބުރި ދިޔަކަމަށް ބުނާ އާއިލާ މިޔަންމާ ދޫކޮށް، ބަންގްލަދޭޝްއަށް އެތެރެވެފައި ނުވާ ކަމަށެވެ. އަދި އެމީހުން ތިބީ މިޔަންމާއާއި ބަންގްލަދޭޝް ގުޅޭ ބޯޑަރު ކައިރީގައި ތާށިވެފައި ކަމަށްވެސް ބަންގްލަދޭޝްއިން ވަނީ ހާމަކޮށްފައެވެ.\nބަންގްލަދޭޝްގެ ރެފިއުޖީ ކޮމިޝަނަރ އަބުލް ކަލާމް ވިދާޅުވީ، ރެފިއުޖީންގެ ގޮތުގައި އެޤައުމުގައި ދިރިއުޅެމުން އަންނަ އެއްވެސް ބަޔަކު އެނބުރި މިޔަންމާއަށް ގޮސްފައި ނުވާ ކަމަށެވެ. އަދި މިޔަންމާ ސަރުކާރުން އެބުނާ އާއިލާއާއި ގުޅޭ އެއްވެސް މައުލޫމާތެއް ލިބިފައިނުވާ ކަމަށްވެސް އަބުލް ކަލާމް ވަނީ ވިދާޅުވެފައެވެ.\nމިޔަންމާގެ ކަމާބެހޭ ފަރާތްތަކުން ހޮނިހިރު ދުވަހު ވަނީ ރޮހިންޔާ މުސްލިމުންގެ އާއިލާއެއް އެނބުރި މިޔަންމާއަށް އައިސްފައިވާ ކަމަށް ބުނެ، އެމީހުން ދިރިއުޅޭ ސަރަހައްދުގެ ފޮޓޯއެއް އާއްމުކޮށްފައެވެ. އަދި އެއާއިލާގެ މެމްބަރުންނަށް ނޭޝަނަލް ވެރިފިކޭޝަން ކާޑުވެސް ލިބިފައިވާ ކަމަށް މިޔަންމާ ސަރުކާރުން ބުނެފައިވެއެވެ.\nމިޔަންމާ މުސްލިމުން ރޮހިންޔާ ބަންގްލަދޭޝް\n55 މިނެޓް ކުރިން 25 0


MDP aky vaudhu fuhdhaa baeh: Mariya\nއެމްޑީޕީން މިއަދު ބޭއްވި ނޫސްވެރިގެން ބައްދަލުވުމުގެ ތެރެއިން-- ފޮޓޯ: އަވަސް\nއެމްޑީޕީގެ ސަރުކާރަކީ ވައުދުފުއްދާ ސަރުކާރެއް ކަމަށާއި އެމްޑީޕީ ސަރުކާރުގެ ތިން އަހަރު ދުވަހުގެ ވައުދު ފުއްދިކަން ރައްޔިތުން ހެކިވާނެ ކަމަށްވެސް އެމްޑީޕީގެ ރިޔާސީ ކެމްޕެއިނުގެ ތަރުޖަމާނު މާރިޔާ ދީދީ މިއަދު ވިދާޅުވެއްޖެ އެވެ.\nއިންތިހާބުގެ ކަންކަމާ ގުޅޭގޮތުން ބޭއްވި ޕްރެސްގައި މާރިޔާ ވިދާޅުވީ، ފުލުހުންނަށް ދޭން ނިންމާފައިވާ 700 ޕްލެޓަކީ އެމްޑީޕީ ސަރުކާރުގެ ފަސް އަހަރު ދުވަހުގެ ތެރޭގައި ދިނުމަށް ނިންމާފައިވާ ފްލެޓްތަކެއް ކަމަށާއި ފަހުން ކުރީގެ ރައީސް މުހައްމަދު ވަހީދުގެ ސަރުކާރުގައި އެކަމަށް މުސާރައިން ފައިސާ ވެސް ކަނޑާފައިވާ ކަމަށެވެ. އަދި އެކަމަށް އަދިވެސް ފައިސާ ކެނޑެމުންދާ ކަމަށް މާރިޔާ ވިދާޅުވި އެވެ.\nނަމަވެސް ރައީސް އަބުދުﷲ ޔާމީންގެ ސަރުކާރުގެ ފަސް އަހަރަދުވަސް ނިމިގެންދާނީ ކަމަށާއި އެ 700 ހައުސިން ޔުނިޓް ނުދެވުނު ކަމަށެވެ. އަދި މިއަހަރު ޑިސެމްބަރު މަހު އެކަން ކުރައްވާނެކަމަށް ވިދާޅުވެ ރައީސް ޔާމީން އެވާހަކަ ދެއްކެވި ނަމަވެސް ފުލުހުންވެސް އެކަން މިހާރު ގަބޫލް ނުކުރާނެ ކަމަށް މާރިޔާ ވިދާޅުވި އެވެ.\n"އަޅުގަނޑުމެން ވައުދެއް ވެއްޖެނަމަ އެވައުދެއް ހުންނާނީ ފުއްދާފައި، ތިން އަހަރު ދުވަސް ވަންދެން އެމްޑީޕީ ސަރުކާރު އޮތްއިރު ވައުދުތައް ފުދިގެންދިޔަ މިންވަރު ހަމަަގައިމުވެސް ރައްޔިތުން ހަނދުމަފުޅު ހުންނާނެ،" މާރިޔާ ވިދާޅުވި އެވެ.\nރީރެޖިސްޓްރޭޝަން ކަންކަމާމެދު ކަންބޮޑުވުން ފާޅުކޮށް މާރިޔާ ވިދާޅުވީ، މި ސަރުކާރުން ސަރުކާރު އޮފީސްތަކުގައި މަސައްކަތް ކުރާ ފަރާތްތަކާއި ސިވިލް ސާވަންޓުން، ރީރެޖިސްޓްރޭޝަން ކުރައްވާތީ ވަރަށް ގިނަ ފަރާތްތަކުން ކަންބޮޑުވާ ކަމަށެވެ. އަދި ގާތް ގަނޑަކަށް 90 ޕަސެންޓް މީހުންނަކީ މިހާރު އޮފީސްތަކުން ފެންނަ އަޅުވެތިކަމާ ދައްކާ ބިރުވެރިކަމުގައި އުޅުއްވަން ބޭނުން ނުވާ ބޭފުޅުން ކަމަށާއި ބިރުވެތިކަމާއި އެއްވެސް ބޭފުޅަކު އަޅުވެތިކަމުގައި އުޅޭކަށް ބޭނުންނުވާ ކަމަށްވެސް މާރިޔާ ވިދާޅުވި އެވެ.\n"ސަރުކާރާއި ސިވިލް ސާވިސް ކުންފުނިތަކުގެ މުއައްޒަފުންނަށް ދަންނަވާލަން އޮތީ ބިރު ނުގަންނާށޭ، 23 ސެޕްޓެމްބަރަކީ އަޅުވެތިކަމުން ނިކުމެވަޑައިގަންނަވާނެ ދުވަސް ކަމަށް އަޒުމް ކަނޑައަޅުއްވައި، އެދުވަހު ނިކުމެވަޑައިގެން އިބޫއަށް ވޯޓް ދެއްވާ،" މާރިޔާ ވިދާޅުވި އެވެ.\nމާރިޔާ ވިދާޅުވީ، ވޯޓާސް ލިސްޓްގައި ފޮޓޯ ޖަހަން ޖެހޭކަން ގެޒެޓް ކުރެވުމަށްފަހު އެކަން ކުރެވުނީ އޮޅުމަކުން ކަމަށް ވިދާޅުވުމުން އީސީން މިކަމަށް ފަރުވާ ބަހައްޓާ މިންވަރާމެދު ސުވާލު އުފެދޭ ކަމަށެވެ. އީސީން ފޮޓޯ ޖަހަން ޖެހޭ ގޮތަށް ނިންމީ ރައްޔިތުންގެ ޝަކުވާތައް އަޑުއަހާފަ ކަމަށް މާރިޔާ ވިދާޅުވި އެވެ.\n"ނަމަވެސް ފަހުންއާ ނުފޫޒެއްގެ ސަބަބުން އޮޅުމަކުންނޭ ބުންނަ ޖެހުނީ، އަބަދުވެސް އަޅުގަނޑުމެން ދަންނަވަމުން މިއައީ އިލެކްޝަން ކޮމިޝަނަކީ އަޅުވެތިވެފައިވާ ބައެކޭ، އެހެންކަމުން އެއާ ސިޔާސީ ނުފޫޒެއްގެ ތެރެއިން އެކަން ބަދަލުކޮށް އޮޅުމަކުންނޭ ބުންނަ ޖެހުނީ، އިލްތިމާސް މިދަންނަވަނީ މިހާރު ތި ތިއްބެވި ގޮތަށް ތިއްބެވި ނަމަވެސް މިނިވަން ވާން ޖެހޭ، މިނިވަންކަމާއެކީގަ އެއްވެސް ފަރާތެއްގެ ނުފޫޒެއްނެތި ކަންކަން ކުރެވޭ ބަޔަކަށްވާން ޖެހޭ،" މާރިޔާ ވިދާޅުވި އެވެ.\nމާރިޔާ ވިދާޅުވީ، އެމްޑީޕީގެ ފިކުރާ ވިސްނުމާއެކީގައި މިރާއްޖެ ވައްކަމާއި ކޮރަޕްޝަނާއި އަނިޔާވެެރިންކަމުން ސަލާމަތް ކުރައްވާނެ ކަމަށެވެ. އަދި ވިދާޅުވީ އެމްޑީޕީންވެސް މެނިފެސްޓޯއެއް އެބައޮތް ކަމަށާއި އެމްޑީޕީގެ މެނިފެސްޓޯއާ އެހެން ޕާޓީތަކުގެ ވިސްނުމާއި އެއްގޮތް ކުރުމުގެ މަސައްކަތް ކުރަމުންދާ ކަމަށެވެ. ވަރަށް އަވަހަށް މެނިފެސްޓޯ ހާމަ ކުރައްވާނެ ކަމަށްވެސް މާރިޔާ ވިދާޅުވި އެވެ.\nޑޭޓާ ލީކުވި މައްސަލައިގެ މިނިވަން ތަހުގީގެއް ހިންގަން ގޮވާލައިފި


Covid roagaa aai eku ulhevene goiy hoadhan jehey: Nasheed\nރާއްޖެ އަލުން ބަންދުކުރުމުގެ ވިސްނުމާއި މަޖިލީހުގެ ރައީސް ނަޝީދު ދެކޮޅު---ފޮޓޯ:މަޖިލިސް\nރާއްޖެ އަލުން ބަންދުކުރުމުގެ ވިސްނުމާއި މަޖިލީހުގެ ރައީސް ދެކޮޅު\nރާއްޖެ އަލުން އަނބުރާ ބަންދު ކުރުމަކީ، ރައްޔިތުންނަށް ލިބޭނެ ބޮޑު ގެއްލުމެއްކަމަށް ރައްޔިތުންގެ މަޖިލީހުގެ ރައީސް، ރާއީސް މުހައްމަދު ނަޝީދު ވިދާޅުވެއްޖެ އެވެ.\nކޮވިޑް-19ގެ ސަބަބުން ރާއްޖެ ލޮކްޑައުންކޮށް، ބޯޑަރުތައް ބަންދު ކުރުމަށް ފަހު އަލުން ހުޅުވީ މިމަހުގެ 15 ވަނަ ދުވަހު އެވެ. ނަމަވެސް ރާއްޖެއިން އެ ބައްޔަށް ޕޮޒިޓިވްވާ މީހުންގެ އަދަދު އަނެއްކާވެސް އިތުރުވާން ފެށުމުން ފިޔަވަޅުތައް ވަރުގަދަ ކުރަމަށް މަޝްވަރާތައް އަންނަނީ ކުރަމުން ނެވެ.\nނަޝީދު މިއަދު ކުރެއްވި ޓްވީޓެއްގައިވަނީ ރާއްޖެ އަލުން ބަންދު ކުރުމަކީ ދިވެހިންނަށް ފައިދާ ހުރި ގޮތް ކަމަށް ދެކެވަޑައިނުގަންނަވާ ކަމަށާއި ކޮވިޑް ރޯގާ އާ އެކު އުޅެވޭނެ ގޮތް ހޯދަން ޖެހޭކަމަށެވެ. އަދި އެ ބަލިން ސަލާމަތްވުމަށްޓަކައި ގައުމު ބަންދުކޮށް، ވިޔަފާރިތައް ބަނގުރޫޓްވާން ޖާގަ ދީފި ނަމަ ލިބޭ ގެއްލުން ބޮޑުވާނެ ކަމަށް ވެސް އެމަނިކުފާނުގެ ޓްވީޓްގައިވެ އެވެ.\nބޮޑަރު އަލުން ބަންދު ކުރުމަކީ، ރައްޔިތުންނަށް ލިބޭނެ ގެއްލުމެއް ކަމަށް ނަޝީދު ވިދާޅުވި އިރު، ކޮވިޑް-19ގެ ކޭސްތައް ދަނީ އިތުރުވަމުންނެވެ. އެގޮތުން އިއްޔެ އެކަނުވެސް 137 ކޭސް ވަނީ ފެނިފަ އެވެ. އޭގެ ތެރެއިން 92 މީހުންނަކީ ދިވެހިންނެވެ.\nރާއްޖެ އިން 3،500 އަށް ވުރެން ގިނަ މީހުންނަށް މި ބައްޔަށް ޕޮޒިޓިވްވެފައިވާ އިރު 15 މީހަކު ވަނީ މި ބަލީގައި މަރުވެފަ އެވެ.


Anas ge aniyaaveri vakive dhiyumah 1 aharu, insaafu nulibi lasvefai!\nއަނަސްގެ އަނިޔާވެރި ވަކިވެދިއުމަށް 1 އަހަރު، އިންސާފު ނުލިބި ލަސްވެފައި!\nއެއީ މިދިޔަ 2017 ވަނަ އަހަރުގެ ޖުލައި މަހުގެ 31 ވަނަ ދުވަހުގެ ރެއެވެ. ހަމަހިމޭން މި ރޭގަނޑު އެންމެން ސިއްސުވާލި ޚަބަރަކީ ލިޓަސް ސާވިސް ސެންޓަރު ތެރޭގައި 25 އަހަރުގެ ޒުވާނެއްގެ ގައިގެ އެތައް ތާކަށް ވަޅިހަރާ އަނިޔާވެރި ގޮތަކަށް މަރާލި ޚަބަރާއިއެކުގައެވެ. މި ޚަބަރު މީދޫގައިވެސް ވަރަށް އަވަހަށް ފެތުރިގެންދިޔައެވެ. ނަމަވެސް، އޭރު ގިނަ ބަޔަކަށް އަނިޔާވެރިކޮށް މަރާލީ މީދޫއަށް ނިސްބަތްވާ ޒުވާނެއްކަމެއް ނޭނގެއެވެ.\nނަމަވެސް، މާ ގިނަ އިރުތަކެއް ނުވެ މުޅި ރަށުތެރެއަށް ނުތަނަވަސް ކަމާއި މޮޅިވެރިކަން ވެރިވެގެންދިޔައީ ކުށެއް ނެތި ބައެއްގެ ނުބައި ނުލަފާ ދަންމަޅީގައިޖެހި މި ދުނިޔެއާއި ވަކިވެގެންދިޔައީ ރ. މީދޫ ފެންފިޔާޒުގެ މުހައްމަދު އަނަސްކަން އެނގިގެންދިޔަ ހިސާބުންނެވެ. މީދޫއަށް ނިސްބަތްވާ އެންމެންގެ ހިތްތައް ކުދިކުދި ވެގެންދިޔައެވެ. އެތަކެއް އަސަރެއް ކުރިއެވެ.\nއޯގަސްޓް މަހުގެ5ވަނަ ދުވަހު މީދޫގައި އަނަސްގެ ދިފާއުގައި ބޭއްވި ހިނގާލުމުން މީދޫގެ ރައްޔިތުންނަށް މިކަމުގެ ސަބަބުން ކޮށްފައިވާ އަސަރު ވަރަށް ރަނގަޅަށް ހާމަވެގެންދިޔައެވެ. ހިނގާލުމުގެ ތެރެއިން އެތައް ބަޔަކު ހިތް ފަޅައިގެންގޮސް ކެތްތެރިކަން ކޮޅުންލާ ރޮއެހެދިއެވެ.\nފެރީ ލޯންޗެއްގައި ކެޕްޓަންކަމުގެ ބުރަ ބޮޑު މަސްއޫލިއްޔަތު އަދާކުރަމުން ދިޔަ އަނަސް ފާހަގަކުރެވިފައިވަނީ ހުނަރުވެރި ކައްޕިތާނެއްގެ ގޮތުގައެވެ. އެތައް ބައެއްގެ ލޯބި ހޯދާފައިވާ ކެޕްޓަނެއްގެ ގޮތުގައެވެ. އަނަސްގެ ކައްޕިތާނުކަމުގެ ދަށުގައި ދަތުރުކުރި އެންމެވެސް އަނަސްގެ އެ ހުނަރަށް ތައުރީފުކުރެއެވެ. އަނަސްއަށް މި އަނިޔާވެރި ހަމަލާ ކުރިމަތިވެފައިވަނީވެސް އެފަދަ ދަތުރެއްގައި މާލެ އައި ދުވަހުއެވެ.\nލިޓަސް ސާވިސް ސެންޓަރުގެ ތެރޭގައި އަނަސްއަށް ހަމަލާ ދިން ގުރޫޕުން އަނަސްގެ ގައިގެ 37 ތަނަކަށް ވަޅިންނާއި ތޫނު ހަތިޔާރު ބޭނުންކޮށްގެންވަނީ ހަމަލާދީފައެވެ. ހައްޤަކާއި ނުލާ މައުސޫމް ޒުވާނަކަށް މިފަދަ އަނިޔާވެރި ހަމަލާއެއް ދޭން ހެޔޮވާނީ ކިހިނަކުންތޯއެވެ.\nއަނަސް މަރާލިތާ ދެތިން ދުވަސް ފަހުން ބޭއްވި ޖަލްސާއެއްގައި ވާހަކަދައްކަވަމުން ރާއްޖޭގެ ރައީސުލް ޖުމްހޫރިއްޔާވަނީ އަނަސްގެ މަރާއި ގުޅޭގޮތުން ވާހަކަދައްކަވާފައެވެ. އެގޮތުން އަނަސް މިދުނިޔެއާއި ވަކިވެގެންދިޔަ ހަމަލާ އަނަސްއަށް ދިނީ ލާފައި ހުރި ޓީޝާރޓުގެ ސަބަބުން އޮޅިގެންކަމަށް ރައީސްވަނީ ވިދާޅުވެފައެވެ. އޭގެ ދެ މަސް ފަހުން އަނަސްގެ މަރުގެ މައްސަލައިގެ ތަހުޤީޤު ކުރިއަށް ގޮސްފައިވާ ގޮތާއި ގުޅޭގޮތުން މަޢުލޫމާތުދެއްވުމަށް ބޭއްވި ނޫސްވެރިންގެ ބައްދަލުވުމުގައި ފުލުހުންވެސް ބުނެފައިވަނީ ޖުލައި މަހު 31 ވަނަ ދުވަހުގެ ރޭ އަނަސް މަރާލާފައިވަނީ އޮޅުމަކުންކަމަށެވެ.\nއެގޮތުން އަނަސްއަށް ހަމަލާދީފައިވަނީ ހަތަރު ސައިކަލެއްގައި ދިޔަ އަށް މީހެއްގެ ތެރެއިން ހަތަރު މީހެއްކަމަށް ފުލުހުން އެ ދުވަހު ހާމަކުރިއެވެ. އަނަސްއަށް ހަމަލާދީފައިވަނީ މޫނު ނިވާކޮށްގެން ތިބި ބައެއް ނަމަވެސް އެ އެންމެވެސް ދެނެގަނެވި ހައްޔަރުކޮށް މައްސަލަ ޝަރީއަތަށް ފޮނުވާފައިވާނެކަމަށް އަނަސް މަރާލިތާ ދެ މަސް ފަހުން 2017 ވަނަ އަހަރުގެ އޮކްޓޯބަރ މަހުގެ 31 ވަނަ ދުވަހު ފުލުހުން ބޭއްވި މި ނޫސްވެރިންގެ ބައްދަލުވުމުގައި ފުލުހުން ބުނެފައިވެއެވެ.\nއެ މައްސަލައިގައި ޝަރީއަތަށް ފޮނުވާފައިވާ މުޖުރިމުންނަކީ މ. ލޮނުމިދިލިގޭ އަފްރާހު އަބްދުއްރައްޒާގާއި ތ. ކިނބިދޫ ގުލްފާމުގޭ، މުހައްމަދު ޝާޒާއި ލ. ގަން ތުނޑީ ނަންނާރިގޭ، ޖުނައިހު އަބްދުﷲ އާއި ސ. ފޭދޫ ވެސްޓަންވިލާ ހަސަަން މަހްފޫޒާއި ދަފްތަރު ނަމްބަރު 1746، ސިމާހް މޫސާގެ އިތުރުން ޅ. ކުރެންދޫ އަސުރުމާގޭ އަހްމަދު ޒަޔާން އަދި ގ. ދިމިޝްގު، އުސްމާން ޝަރީފެވެ.\nދައުލަތުން ކޮށްފައިވާ ދައުވާގައިވާ ގޮތުން މި މީހުންގެ ތެރެއިން އަނަސް މަރާލުމުގައި އަމަލީ ގޮތުން ބައިވެރިވެފައިވަނީ މުޖުރިމު ޒަޔާނާއި، އުސްމާން އަދި އަފްރާހު އާއި ޝާޒުއެވެ. މިއެންމެންގެ ޝަރީއަތް ފެށިތާ މިހާރު އެތަކެއް މަސްތަކެއް ފާއިތުވެފައިވާއިރު އެއްވެސް މީހެއްގެ މައްޗަކަށް އަދިވެސް ހުކުމެއް އިއްވޭ ހިސާބަކަށް ޝަރީއަތް ގޮސްފައެއް ނުވެއެވެ.\nސިޔާސީ މީހުންގެ ޝަރީއަތްތަށް ދުވާލު ދެއިރަށް ޝަރީއަތުގެ މަޖިލީސް ބާއްވައިގެން ނަމަވެސް އަވަހަށް ނިންމަން ކޯޓުތަކުން މަސައްކަތް ކުރާ ބީދައިން މިފަދަ އަނިޔާވެރި މަރުގެ މައްސަލަތަކުގެ ޝަރީއަތްތައް ނުބާއްވާ ލަސްވަމުންދާތީ އެތައް ބަޔަކު އަންނަނީ މިކަމާ ކަންބޮޑުވުން ފާޅުކުރަމުންނެވެ.\nއަނަސްގެ މަރަށް މިއަދަށް އެއް އަހަރުވެފައިވާއިރު އިންސާފު ލިބޭނެކޮޅެއް އަދި ފެނިފައެއް ނުވެއެވެ. އަނަސްގެ މަރަށް 1 އަހަރުވެފައިވާއިރު އެންމެންގެ މެދުގައިވެސް ވަނީ މިކަމުގައި ނުތަނަވަސްކަމާއި މާޔޫސްކަން ވެރިވެފައެވެ. މިދުނިޔެމަތީގައި އިންސާފު ނުލިބުނުކަމުގައި ވީ ނަމަވެސް އިންޝާ ﷲ އިންސާފު އަރާ ހަމަކުރާނެ ދުވަހެއް އެބައާދެއެވެ.\nޔާ ﷲ. އަނަސްގެ ފުރާނައަށް ސުވަރުގޭގެ ދާއިމީ ނިއުމަތް މިންވަރުކުރައްވާށި. އަނަސް މަރާލުމުގައި އުޅުނު އެންމެހާ މުޖުރިމުން ފަޟީހަތް ކުރައްވާ ދެދުނިޔޭގައިވެސް ހައްޤު އަޒާބު ކުރިމަތިކުރައްވާށި. އާމީން


Tanker thakah dhin hamalaa aah eku medhuirumatheegai...\nދުނިޔެ - ތެޔޮ ޓޭންކަރުތަކަށް ހަމަލާ ދިނުން\nޓޭންކަރުތަކަށް ދިން ހަމަލާއާ އެކު މެދުއިރުމަތީގައި ހަނގުރާމައެއްގެ ބިރުވެރިކަން!\nހަމަލާދިނީ އީރާނުން ކަމަށް ތުހުމަތުކޮށްފައިވޭ\nމި ކަނޑުއޮޅިން ދުނިޔޭގެ އުފައްދާ ތެލާއި ގުދުރަތީ ގޭހުގެ 20 އިންސައްތަ އުފުލާ\nކ. މާލެ 15 މެއި 2019 | ބުދަ 10:54 1,794\nހަމަލާދީފައިވާ ނޯވޭގެ ޓޭންކަރުގެ ހަލްގައި ލޯވަޅެއް އެޅިފައި - ރައީސް އޮފީސް\nސައުދީ އާއި ޔޫއޭއީގެ ތެޔޮ އުފުލާ ބޯޓުތަކަށް ދިން ހަމަލާތަކާ އެކު، މެދު އިރުމަތީގައި ހަނގުރާމައެއް ފެށިދާނެ ކަމުގެ ބިރު ހީވެއްޖެއެވެ.\nހޮރުމޫޒު ކަނޑުއޮޅީގައި އޮންނަ ފުޖައިރާ ބޭރުގައި އޮތް ހަތަރު އުޅަނދަކަށް ހަމަލާދިނީ އާދިއްތަ ދުވަހުގައެވެ. ހަމަލާގައި އެއްވެސް މީހަކަށް ގެއްލުމެއް ވެފައި ނުވާ އިރު، ހަމަލާގެ ސަބަބުން ބޯޓުތަކުން ނުރައްކާތެރި ކެމިކަލެއް ވެސް ނުފައިބާ ކަމަށް ޔޫއޭއީގެ ހާރިޖީ ވުޒާރާއިން ބުނެފައި ވެއެވެ.\nހަމަލާ ދިން ބޯޓުތަކަކީ ސައުދީގެ "އަލް-މަރްޒޮގާ" އަދި "އަމްޖަދް" ނަމަކަށް ކިޔާ ޓޭންކަރުތަކަކަށާއި، ނޯވޭގެ "އަންޑްރެއާ ވިކްޓްރީ" ޓޭންކަރަށާއި ޔޫއޭއީގެ ބަންކަރިން ބާޖެއް ކަމުގައިވާ "ދަ އޭ މިޝޭލް" އަށެވެ. ނޯވޭގެ ބޯޓު ހިންގާ ތޯމް ގްރޫޕުން ބުނީ ފެނުން މަތިން ޖެހުނު ގޮތް ނޭނގޭ އެއްޗެއްގެ ސަބަބުން، ބޯޓުގެ މައިގަނޑުގައި ލޯވަޅެއް އެޅިފައިވާ ކަމަށެވެ. ސައުދީ ޓޭންކަރުތަކުގެ މައިގަނޑަށް ވެސް ގެއްލުން ލިބުނު ކަމަށް ސައުދީން ރިޕޯޓްކޮށްފައި ވެއެވެ.\nއެއްވެސް ގައުމަކުން އަދި ރަސްމީ ސިފައެއްގައި މި ހަމަލާގެ ޒިންމާ އެއްވެސް ބައެއްގެ ބޮލުގައި އަޅުވާފައި ނުވާއިރު، ނުރަސްމީ މަސްދަރުތަކުން ބުނެފައި ވަނީ ހަމަލާގެ ފަހަތުގައި އޮތީ އީރާނުގެ އަތެއް ކަމަށެވެ. އަދި މިއީ ހޮރުމޫޒު ކަނޑުއޮޅިން ތެޔޮ ހިފައިގެން ދަތުރުކުރާ ޓޭންކަރުތަކަށް އިންޒާރު ދިނުމުގެ ގޮތުން ހިންގި ފިނޑި އަމަލެއް ކަމަށް ވެސް ބައެއް ފަރާތްތަކުން ސިފަކޮށްފައި ވެއެވެ.\nއެމެރިކާ އާއި އީރާނާ ދެމެދު ގުޅުން ގޯސްވެފައިވާ ދަނޑިވަޅެއްގައި، މި ހަމަލާއާ ގުޅިގެން ދެ ގައުމުގެ ގުޅުން އިތުރަށް ގޯސްވާނެ ކަމަށް ބެލެވެއެވެ. މީގެ ކުރިން ވެސް ތަފާތު އެތައް ފަހަރެއްގެ މަތިން އެ ކަނޑުއޮޅި ބަންދުކުރާނެ ކަމުގެ އިންޒާރު އީރާނުން ދީފައިވެއެވެ. ދުނިޔޭގައި އުފައްދާ ތެލާއި ނެޗުރަލް ގޭސްގެ 20 އިންސައްތަ ދަތުރުކުރަނީ ހޮރުމޫޒު ކަނޑުއޮޅިންނެވެ.


Qaumee Volley League ge Dhevana Police Club | Mendhuru Online\nގައުމީ ވޮލީބޯޅަ ލީގުގެ ފަހު މެޗުގައި ދިވެހި ސިފައިންގެ ކުލަބުގެ އަތުން ޕޮލިސް ކުލަބު މޮޅުވެއްޖެއެވެ.\nލީގު ޗެމްޕިއަންކަން ކަނޑައެޅުމަށް އިއްޔެރޭ ކުޅުނު މެޗު ޕޮލިސް ކުލަބުން ކާމިޔާބުކުރީ 3-2 ސެޓުންނެވެ. ޕޮލިސް ކުލަބަށް ލީގު ޗެމްޕިއަންކަން ލިބެން އޮތީ މެޗު ފަސް ސެޓަށް ނުގޮސް ކާމިޔާބުކޮށްގެންނެވެ. ނަމަވެސް ރޭގެ މެޗު ފަސް ސެޓަށް ގޮސް ދިވެހި ސިފައިންގެ ކުލަބު ބަލިވި ނަމަވެސް އެޓީމު ވަނީ ލީގު ޗެމްޕިއަންކަން ކަށަވަރުކޮށްފައެވެ.\nފޯރިގަދަ އަދި ވާދަވެރި ކުޅުމެއް ފެނިގެންދިޔަ މިމެޗުގެ ފުރަތަމަ ސެޓް ޕޮލިސް ކުލަބުން ކާމިޔާބުކުރީ 25-23 އިންނެވެ. ދެވަނަ ސެޓްގައި ދެ ޓީމުގެ ފަރާތުން ހަމަހަމަ ކުޅުމެއް ފެނިގެން ދިޔައިރު މިސެޓް 26-24 އިން ކާމިޔާބުކުރީ ސިފައިންގެ ކުލަބެވެ.\nތިން ވަނަ ސެޓް ފަށައިގެން ސިފައިންގެ ކުލަބުން ބޮޑު ލީޑެއް ނެގިނަމަވެސް ޕޮލިސް ކުލަބުން ވަނީ ކުޅުން ރަނގަޅުކޮށް 26-24 އިން ސެޓް ކާމިޔާބުކޮށްފައެވެ. ހަތަރު ވަނަ ސެޓް ފަށައިގެން ޕޮލިސް ކުލަބުން ރަނގަޅު ލިޑެއްގައި އޮވެ ކުޅެމުންދިޔަ ނަމަވެސް ސެޓް ނިންމަން ލިބުނު ފުރުސަތުތައް ބޭނުން ނުކުރެވުމުގެ ފަިއިދާ ނަގައި ސިފައިންގެ ކުލަބުން ވަނީ 28-26 ސެޓް ކާމިޔާބުކޮށް މުބާރާތުގެ ޗެމްޕިއަންކަން ކަށަވަރުކޮށްފައެވެ. މެޗުގެ ނަތީޖާ ނެރުމަށް ކުޅުނު ފަހު ސެޓް ޕޮލިސް ކުލަބުން ކާމިޔާބުކުރީ 15-11 އިންނެވެ.\nމިމެޗުގެ މޮޅު ކުޅުންތެރިޔާގެ މަގާމަށް ހޮވުނީ ޕޮލިސް ކުލަބަށް ކުޅޭ ބިދޭސީ ކުޅުންތެރިޔާ ދީޕްތީއެވެ. މުބާރާތުގެ ޑްރީމް ޓީމުގައި ޕޮލިސް ކުލަބުގެ އަލީ ހުޒާމް ، އިސްމާއިލް ސާޖިދު އާއި ޙުސައިން ޔޫސުފް ހިމެނުނުއިރު ދެން ޑްރީމް ޓީމުގައި ހިމެނެނީ ސިފައިންގެ ކުލަބުގެ އަޙްމަދު އަބްދުލް ކަރީމް އާއި ޙުސައިން ޝާހިދު، އަޙްމަދު ނަބީލް އާއި ގުޑީސްގެ އާދަމް ފައިރޫޒް އާއި ހުސައިން ޔޫސުފްއެވެ. މުބާރާތުގެ އުއްމީދީ ކުޅުންތެރިޔަކީ ގުޑީސްގެ ޝަމާއިލް ޙުސައިންއެވެ. މުބާރާތުގެ މޮޅު ކުޅުންތެރިޔަކީ ސިފައިންގެ ކުލަބުގެ އާދަމް ނަސީމްއެވެ. މޮޅު ކޯޗަކަށް ހޮވުނީ ސިފައިންގެ ކުލަބުގެ ކޯޗު މުމްތާޒު އަލީ އެވެ. ފެއަރޕްލޭ ޓީމަކީވެސް ދިވެހި ސިފައިންގެ ކުލަބެވެ.


Emirates aai Etihad in haahsa flight dhathuru thakeh fashanee - One Online\nއެމިރޭޓްސް އިން ރާއްޖެއަށް ދަތުރުތައް ފެށުމަށް ހަމަޖައްސައިފައިވާ އެންމެ ފަހުގެ ބޯއިން މަތިންދާ ބޯޓު ---\nޔުނައިޓެޑް އެރެބް އެމިރޭޓްސްގެ ގައުމީ އެއާލައިން، އެމިރޭޓްސް އާއި ޔޫއޭއީގެ ދެވަނަ އަށް އެންމެ ބޮޑު އެއާލައިން އިއްތިހާދުން ހާއްސަ ދަތުރުތަކެއް ފަށަން ނިންމައިފިއެވެ.\nޔޫއޭއީގެ އިދާރާތަކުން އިއްޔެ ވަނީ އަންނަ ހޯމަ ދުވަހުން ފެށިގެން ވަކި އަދަދަކަށް ފްލައިޓުތައް އޮޕަރޭޓް ކުރުމުގެ ހުއްދަ އެމިރޭޓްސް އަށް ދީފައެވެ. އަދި އިއްތިހާދުން ބައެއް ދަތުރުތައް ފަށަން ހަމަޖެހިފައިވަނީ އަންނަ އާދީއްތަ ދުވަހުން ފެށިގެންނެވެ.\nޔޫއޭއީގެ ޖެނެރެލް ސިވިލް އޭޝިއޭޝަން އޮތޯރިޓީން ބުނީ، ހާއްސަ ފްލައިޓުތަކެއް ފެށުމުގެ ހުއްދަ އެ ދެ އެއާލައިނަށް ދިނީ ޔޫއޭއީގައި ތިބި ބިދޭސީންނަށް އެމީހުންގެ ގައުމުތަކަށް އެނބުރި ދިއުމުގެ ފުރުސަތު ދިނުމުގެ ގޮތުން ކަމަށެވެ. ނަމަވެސް ޓްރާންސިޓް ދަތުރުތައް އަދިވެސް މަނާކޮށްފައިވާ ކަމަށް ބުނެފައިވެއެވެ.\nކޮވިޑް 19އާ ގުޅިގެން މިދިޔަ މަހުގެ 25 ވަނަ ދުވަހުން ފެށިގެން ފްލައިޓް އޮޕަރޭޝަންތައް ހުއްޓާލި އިއްތިހާދުން އިއްޔެ ނެރުނު ބަޔާނެއްގައި ބުނީ، އެ އެއާލައިންގެ ފަސިންޖަރު ދަތުރުތައް ކުރުމަށް ހަމަޖެހިފައިވަނީ ހަތް މަންޒިލަކަށް ކަމަށެވެ.\nއެއީ ދެކުނު ކޮރެއާގެ ސޯލް، އޮސްޓްރޭލިއާގެ މެލްބާން، ސިންގަޕޫރު، ފިލިޕީންސްގެ މެނީލާ، ތައިލެންޑުގެ ބެންކޮކު، އިންޑޮނޭޝިއާގެ ޖަކާޓާ އަދި ނެދަލެންޑްސްގެ އެމްސްޓެޑަމަށެވެ.\nއެމިރޭޓްސް އިން ބުނީ އެ އެއާލައިންގެ ދަތުރުތައް ކުރުމަށް ހަމަޖެހިފައިވަނީ ދުބާއީން ލަންޑަންގެ ހީތްރޯ، ފްރޭންކްފާޓް، ޕެރިސް، ބްރޫސަލްސް އަދި ޒުރިޗަށް ކަމަށެވެ.\nއެގޮތުން ލަންޑަށް ހަފްތާއަކު ހަތަރު ފްލައިޓް ބާއްވާއިރު ދެން ހުރި ސިޓީތަކަށް ދަތުރުކުރާނީ ހަފްތާއަކު ތިން ފްލައިޓު ކަމަށް އެމިރޭޓްސް އިން ބުނެއެވެ. ނަމަވެސް އެ ސިޓީތަކުން އެއްވެސް ފަސިންޖަރަކު އަނބުރާ ޔޫއޭއީއަކަށް ނުގެންނާނެއެވެ.\nގުޅޭ ޓެގު އެމިރޭޓްސް ކޮވިޑް 19


Dhuniyeyge emme bodu tourism expo gi Raajje in baiverivanee | Mihaaru\nދުނިޔޭގެ އެންމެ ބޮޑު ޓޫރިޒަމް އެކްސްޕޯގައި ރާއްޖޭން ބައިވެރިވަނީ\nމިއަހަރުގެ އެކްސްޕޯ ބާއްވާ ތަން--\n27 ސެޕްޓެމްބަރ 2021 - 12:24\nކޮންމެ ފަސް އަހަރަކުން އެއް އަހަރު ބާއްވާ ޓޫރިޒަމް ދާއިރާގެ އެންމެ ބޮޑު ހަރަކާތް، ވޯލްޑް އެކްސްޕޯގެ "އެކްސްޕޯ 2020 ދުބާއީ"ގައި ރާއްޖޭން ބައިވެރިވާން ތައްޔާރުވެއްޖެ އެވެ.\nއަންނަ މަހުން ފެށިގެން ހަ މަސް ދުވަހުގެ ނިޔަލަށް ކުރިއަށްގެންދާ މި އެކްސްޕޯ މެދުއިރުމަތީގެ ގައުމެއްގައި ބާއްވާ މިއީ ފުރަތަމަ ފަހަރެވެ. މި އެކްސްޕޯގައި 200 އަށް ވުރެ ގިނަ ގައުމުތަކުން ބައިވެރިވާނެ އެވެ.\nމި އަހަރުގެ އެކްސްޕޯގެ ޝިއާރަކީ "ކަނެކެޓިން މައިންޑްސް، ކްރިއޭޓިން ދަ ފިއުޗާ" އެވެ. މި އެކްސްޕޯގެ އަމާޒަކީ އިންގިލާބީ އާ އީޖާދުތަކާއި ތަފާތު ހިޔާލުތައް، އެއްތަނަކުން ދައްކުވައިދީ، އެ ހިޔާލާއި ވިސްނުމުގެ ތެރެއިން، އިންސާނިއްޔަތަށް ހެޔޮ ބަދަލުތަކެއް ގެނައުމަށް މަގުފަހި ކޮށްދިނުމެވެ.\nއިކޮނޮމިކް މިނިސްޓްރީން ނެރުނު ބަޔާނެއްގައި ބުނެފައިވާގޮތުގައި މި އެކްސްޕޯގައި ރާއްޖޭގެ ޕެވީލިއަން އިން ދައްކުވައިދޭނީ ރާއްޖޭގެ ގުދުރަތީ ރީތި މަންޒަރުތަކެވެ. އަދި ރާއްޖޭން ބޭނުންކޮށްފައިވާ ދެމެހެއްޓެނިވި ތަރައްގީގެ ވިސްނުމާއި ސިޔާސަތުތަކާއި ރާއްޖޭގެ ތާރީހާއި ސަގާފަތް ވެސް މުޅި ދުނިޔެ އަށް ފެންނާނެ ކަމަށް އެ މިނިސްޓްރީން ބުންޏެވެ. މި އެކްސްޕޯގައި ރާއްޖޭގެ ޕެވީލިއަން ހިމެނެނީ އެކްސްޕޯގެ ތިން ޑިސްޓްރިކްޓުގެ ތެރެއިން "ސަސްޓެއިނެބިލިޓީ" ޑިސްޓްރިކްޓުގަ އެވެ.\nރާއްޖޭގެ ޕެވީލިއަން މެދުވެރިކޮށް ސަގާފީ ކުޅިވަރުތަކާއި ދިވެހިންގެ މިޔުޒިކީ ހަރަކާތްތަކާއި ސަގާފީ ނެށުން އަދި ދިވެހިންގެ އުފެއްދުންތައް ވެސް ދައްކާލާނެ އެވެ. އަދި ދިވެހި އުފެއްދުންތައް، ދުނިޔޭގެ އެކިއެކި ގައުމުތަކުގެ އުފެއްދުންތައް ވިއްކުމަށް ހާއްސަކުރެވޭ، ވޯލްޑް މާކެޓުން ލިބެން ހުންނާނެ އެވެ.\nމި އެކްސްޕޯ ކުރިއަށްދާ މުއްދަތުގައި، ސަރުކާރުން ތަފާތު ދާއިރާތަކަށް އަމާޒުކޮށް، އިންވެސްޓްމަންޓް ފޯރަމްތަކާއި، ހާއްސަ އިވެންޓުތަކެއް ކުރިއަށް ގެންދާނެ ކަމަށް އިކޮނޮމިކް މިނިސްޓްރީން ބުންޏެވެ. މި ފޯރަމްތަކާއި އިވެންޓްތަކުގައި، ރާއްޖޭގައި ހުރި އިންވެސްޓްމަންޓް ފުރުސަތުތަކުގެ މައުލޫމާތު ބޭރުގެ އިންވެސްޓަރުންނާ ހިއްސާ ކުރާނެ އެވެ.\nރާއްޖޭން ބައިވެރިވާތީ އެކްސްޕޯގައި ރާއްޖެ އަށް ހާއްސަ ދުވަހެއް ވެސް ވަނީ ކަނޑައަޅައިފަ އެވެ. އެގޮތުން އަންނަ މަހުގެ 25 ވަނަ ދުވަހު ރާއްޖެ އަށް ހާއްސަ ހަފްލާއެއްގެ އިތުރުން މުޅި އެކްސްޕޯގައި ދިވެހި ސަގާފީ ހަަރަކާތްތައް ދައްކާނެ އެވެ.\nމި އެކްސްޕޯ އަށް ދުވާލަކު 300،000 މީހުން ޒިޔާރަތް ކުރާނެ ކަމަށް ލަފާ ކޮށްފައިވާއިރު މުޅި އެކްސްޕޯ އަށް 25 މިލިއަން މީހުން ޒިޔާރަތް ކުރާނެ ކަމަށް ވަނީ ލަފާކޮށްފަ އެވެ. މީގެ ތެރެއިން 70 ޕަސެންޓު މީހުންނަކީ ޔޫއޭއީ ނޫން ގައުމުތަކުގެ ވިޒިޓަރުން ކަމަށް ވެސް ވަނީ ލަފާކޮށްފަ އެވެ.\nމި އަހަރުގެ އެކްސްޕޯގައި 18 އަހަރު ނުފުރޭ ކުޑަކުދިންނާއި އުމުރުން ދުވަސް މީހުންގެ އިތުރުން ނުކުޅެދުންތެރިކަން ހުންނަ މީހުންނަށް ޓިކެޓަކާ ނުލައި ޒިޔާރަތް ކުރެވޭނެ އެވެ.\nއެކްސްޕޯ 2020 ދުބާއީގައި ރާއްޖޭން ބައިވެރިވުމުގެ ކަންކަން ކުރިއަށްދާނީ އިކޮނޮމިކް މިނިސްޓްރީގެ ބެލުމުގެ ދަށުން ޓޫރިޒަމް މިނިސްޓްރީ އާއި އެމްއެމްޕީއާރުސީ އަދި ދައުލަތުގެ އެހެން ބައެއް އިދާރާތަކާ ގުޅިގެންނެވެ.\nދުބާއީ ޓޫރިޒަމް ޓޫރިޒަމް މިނިސްޓްރީ އިކޮނޮމިކް މިނިސްޓްރީ ޓޫރިޒަމް ޕްރޮމޯޝަން އެމްއެމްޕީއާރުސީ\nތިޔަ ދަތުރުގެ އެންމެހާ ހަރަދު ތައް ހާމަ ކޮށްދިނުން އެދެމެވެ.\nTrainee Analyst: Analyst in Advisory\nDesigner, Assistant Sales Manager, Sales Representative and Sales Agent


BREAKING: Covid-19: China In Ithuru 127 Meehaku Fassi Vejje - Vaguthu\nކޮވިޑް-19: ޗައިނާ އިން އިތުރު 127 މީހަކު ފައްސިވެއްޖެ\nޗައިނާގައި ބަޔަކު މާސްކް އަޅައިގެން މަގުމަތީގައި\nޗައިނާ އިން އިއްޔެ 127 މީހަކު ކޮވިޑް-19 އަށް ފައްސިވެއްޖެއެވެ.\nމިއީ އެ ގައުމުގައި ކޮވިޑް-19 ކޮންޓްރޯލް ކުރި ފަހުން އެންމެ ގިނަ ބަޔަކު ފައްސިވި ދުވަހެވެ.\nކޮވިޑް-19 ގެ ތަފާސް ހިސާބުތައް ދައްކާ ގޮތުގައި މިހާތަނަށް ޗައިނާ އިން ފައްސިވެފައި ވަނީ 84,292 މީހުންނެވެ. އަދި އެ ބަލީގައި 4,634 މީހަކު މަރުވެފައިވާ އިރު، ބަލި ޖެހުނު 78,974 މީހަކު ވަނީ ރަނގަޅުވެފައެވެ. އެ ބައްޔަށް މިހާރު ފަރުވާ ދެނީ 684 މީހުންނަށެވެ.\nއޭގެ ތެރެއިން ހަ މީހަކު އޮތީ ސީރިއަސް ހާލަތުގައި ކަމަށްވެއެވެ. ޗައިނާގައި އިއްޔެ އެކަނި ވެސް 105 މީހަކު ފައްސިވެފައިވެއެވެ. ޗައިނާގައި ކޮވިޑް-19 ކޮންޓްރޯލް ކުރި ފަހުން ފަހަކަށް އައިސް ގިނަ އަދަދެއްގެ ބަޔަކު މި ބައްޔަށް ދަނީ ފައްސިވަމުންނެވެ.\nޗައިނާ އިން އެންމެ ފަހުން ފައްސިވި 125 މީހުންގެ ތެރޭގައި ހިމެނެނީ ޒިންޖިއާން އިން ފައްސިވި 112 މީހުންނެވެ. އަދި ބާކީ 11 މީހުން ފައްސިވެފައި ވަނީ ލިއަނިންގް އިންނެވެ. މިދިޔަ ބުދަ ދުވަހު ޒިންޖިއާން އިން 96 މީހަކު ފައްސިވިއެވެ. އަދި ލިަޮނިންގް އިން ފަސް މީހަކު ފައްސިވިއެވެ. ޗައިނާގެ ސަރަހައްދުތަކުގެ ތެރެއިން މިހާރު އެންމެ ގަދައަށް ބަލި ފެތުރެނީ ޒިންޖަންގް އާއި ލިއަނިންގައެވެ.\nޗައިނާގެ އެންމެ އިސް އެއް އެޕިޑޮމޮލޮޖިސްޓް މިއަދު ދައުލަތުގެ މީޑިއާއަށް މައުލޫމާތު ދެމުން ބުނީ ޗައިނާ އިން މިހާތަނަށް ކޮވިޑް-19 އަށް މީހުން ފައްސިވެފައިވާ ގޮތައް ބަލާއިރު ފިނިމޫސުގައި ފައްސިވާ މީހުންގެ އަދަދު ވަރަށް ބޮޑަށް އިތުރު ވެގެން ދިއުމުގެ ފުރުސަތު ބޮޑެވެ. ޗައިނާގެ ފިނިމޫސުން ފެށެނީ ސެޕްޓެމްބަރ މަހު ފަހުކޮޅުއެވެ.\nކޮވިޑް-19: ޗައިނާ އިން ޕާކިސްތާނަށް ފަސްލައްކަ ވެކްސިން ޑޯޒް ހަދިޔާކޮށްފި